
UVOD 


Dugoročna opstojnost, unutarnja samoodrživost i stabil- 
nost, ustavnopravna i praktična jednakost naroda i građana, 
gospodarski, društveni i kulturni razvitak - stvari su koje izra- 
vno ovise o stupnju riješenosti osnovnih pitanja. 

Osnovno je pitanje svake države, pa tako i Bosne i Herce- 
govine, pitanje njezina ustroja. 

Povijesna iskustva uče nas da su neriješena nacionalna pi- 
tanja na području Bosne i Hercegovine u prošlomu stoljeću, 
na izravan ili neizravan način, prouzročila nekoliko ratnih su- 
koba u kojima je živote izgubilo nekoliko stotina tisuća ljudi. 

Neriješenost nacionalnih pitanja u Austro-Ugarskoj našla 
je upravo na području Bosne i Hercegovine povod za izbijanje 
Prvoga svjetskog rata. Slična zbivanja obilježila su i vrijeme 
Drugoga svjetskog rata. Uz vanjsku agresiju i sudar međuso- 
bno oprečnih ideologija, karakterističnih za razdoblje Drugo- 
ga svjetskog rata, izbio je u Bosni i Hercegovini i vrlo brutalan 
međunacionalni sukob. Posljedice se osjećaju i danas, punih 
šezdeset godina nakon njegova svršetka. Uzroke tih događaja 
treba tražiti u povijesnim okolnostima u kojima su se oni zbi- 
vali. No, pri tomu nikako ne treba smetnuti s uma da su upra- 
vo neuređeni međunacionalni odnosi najviše pridonijeli izbi- 
janju i rasplamsavanju sukoba, kako 1914. tako i 1941. 

Druga Jugoslavija stvorena je revolucionarnim metodama. 
Za postojanja te državne zajednice vladajuća je struktura, 

predvođena Komunističkom partijom, pod geslom ,bratstva 
i jedinstva“ provodila politiku koja se temeljila isključivo na 
ideološkim i klasnim načelima. Nacionalno pitanje, unatoč 
stalnomu propagiranju ,bratstva i jedinstva“, ona je sustavno 
»gurala pod tepih“, smatrajući da će vrijeme učiniti svoje. 
Takvo poimanje stvari pokazalo se pogubnim. Nacionalna 
pitanja ponovno su izbila u prvi plan, i to u najgoremu tre- 
nutku: u vrijeme raspada Jugoslavije. 

Raspad Jugoslavije bio je dug i krvav. Osobito krvav bio je 
na području Bosne i Hercegovine. Četverogodišnji rat, obilje- 
žen s nekoliko međunarodnih mirovnih konferencija i cijelim 
nizom bilateralnih i multilateralnih sastanaka, završio je miro- 
vnim sporazumom u Daytonu, potpisanim potkraj godine 
1995. Sporazum je zaustavio ratni sukob, ali nije dao odgovor 
ni na jedno drugo pitanje. Stoljetne međunacionalne razmirice 
nastavile su se sofisticiranijim metodama. Od svršetka oružane 
borbe one se vode primjenom različitih oblika specijalnoga rata. 

Takvu stanju silno pogoduje međunarodna uprava u Bo- 
sni i Hercegovini jer svojim postupcima koči razvoj demo- 
kracije i onemogućuje preobrazbu protektorata u samoodrži- 
vu državnu zajednicu. 

Sama činjenica da je Bosna i Hercegovina država pod me- 
đunarodnim protektoratom koja ima tri konstitutivna naro- 
da, tri jezika, dva entiteta, trinaest skupština, trinaest vlada, 
više od stotinu ministarstava - dovoljno govori o složenosti 
situacije. Živimo u višenacionalnoj državi u kojoj ni danas 
nisu riješena nacionalna pitanja. 

Većina promatrača drži da Bosna i Hercegovina ulazi u ra- 
zdoblje u kojemu poratna faza ide kraju. U tom razdoblju doći 

će do preustroja složenoga državnog mehanizma, kojim - una- 
toč postojanju brojnih domaćih institucija - i danas, deset go- 
dina nakon svršetka rata, upravljaju međunarodni upravitelji. 
Tri konstitutivna naroda i građane Bosne i Hercegovine oče- 
kuje čas kada će njihovi izabrani politički predstavnici morati 
sjesti za pregovarački stol i pokušati postići dogovor o samoo- 
drživu ustroju države. Mnogo je pitanja o kojima će se u tim 
pregovorima morati voditi računa. Središnje pitanje bit će pra- 
vedno osiguravanje legitimnih nacionalnih interesa triju naro- 
da. Tek kada se ono riješi po standardima kakvi vrijede u osta- 
lim europskim višenacionalnim državama, moći će se uspješno 
rješavati druga pitanja o kojima ovisi kvaliteta života svakoga 
pojedinca. 

To je put koji mi zagovaramo. Naši su saveznici na tom 
putu svi dobronamjerni ljudi. Takvim ljudima prihvatljivo je 
samo pošteno i pravedno političko promišljanje. 

Vođeni starom latinskom mudrošću da je historia magistra 
vitae i iskrenom željom da do poštena i pravedna suglasja do- 
đe, pripremili smo ovu knjižicu. Njezin je cilj upoznati čita- 
telja s prošlošću i omogućiti mu da o njoj izgradi svoj sud. 
Ako izgradimo zdrav i objektivan sud o prošlosti, lakše ćemo 
moći odgovoriti na izazove današnjice i graditi bolju budu- 
ćnost. 


Mario Vasilj, 
predsjednik Hrvatskoga bloka BiH 

POGLAVLJE I. 


Od Hrvatskoga Kraljevstva do 
Bosne i Hercegovine 


1. Opći podatci 


Bosna i Hercegovina prostire se na površini od 51.197 če- 
tvornih kilometara. Sjeverni dio države - Bosna - ima izrazito 
kontinentalnu, a južni - Hercegovina - izrazito mediteransku 
klimu. 

Po zadnjemu popisu pučanstva, provedenom godine 
1991.', živjela su u Bosni i Hercegovini 4. 377. 033 čovjeka. 
Od toga su 17,4 posto činili Hrvati, 31,2 posto Srbi, a 43,5 
posto Muslimani (koji su se u rujnu 1993. prozvali Bošnjaci- 
ma). Preostalih 7,9 posto pučanstva uvršteno je u rubriku 
»ostali“. Među njima su najbrojniji oni koji su se očitovali 


kao Jugoslaveni. 


' Podatci su preuzeti iz Statističkoga biltena br. 234, izdanje Državnoga zavoda za sta- 
tistiku Republike Bosne i Hercegovine (Sarajevo, 1993.). 

Etnička slika BiH po popisu pučanstva (1991.) 


Kao međunarodnopravni subjekt Bosna i Hercegovina 
pojavila se na svjetskim političkim zemljovidima nakon ra- 
spada Jugoslavije. Nastala je kao sljednica jugoslavenske fede- 
ralne jedinice Socijalističke Republike Bosne i Hercegovine. 

Ustroj države posljedica je višegodišnjega rata i cijeloga ni- 
za međunarodnih sporazuma, od kojih su najvažniji: Wa- 
shingtonski mirovni sporazum, kojim je zaustavljen hrvat- 
sko-bošnjački sukob i uspostavljena Federacija Bosne i Her- 
cegovine, i Daytonski mirovni sporazum, kojim je završeno 
četverogodišnje ratno razdoblje. Daytonski sporazum, u koji 
su utjelovljeni samo određeni segmenti Washingtonskoga 
sporazuma, faktički je od Bosne i Hercegovine stvorio konfe- 
deraciju dviju administrativnih jedinica: Republike Srpske i 

Federacije Bosne i Hercegovine. Te administrativne jedinice 
na državnoj je razini objedinio ustav. On je u biti Aneks 4 
Daytonskoga sporazuma. Parlament Bosne i Hercegovine ni- 
kada nije potvrdio taj aneks. Stoga nikada nije ni objavljen u 
službenomu glasilu. Republika Srpska u Daytonskomu je 
sporazumu, kao i u svomu nazivu, izrijekom definirana kao 
republika srpskoga naroda. Prostire se na 49 posto teritorija 
Bosne i Hercegovine, a na njezinu teritoriju živi gotovo 
isključivo pučanstvo srpske narodnosti. Federacija Bosne i 
Hercegovine prostire se na 51 posto teritorija Bosne i Herce- 
govine. Ona je ustavnopravno utemeljena Washingtonskim 
sporazumom. U prostoru Federacije Bosne i Hercegovine ži- 
vi oko sedamdeset posto Bošnjaka, dvadesetak posto Hrvata i 


određen broj Srba. 





Etnička slika BiH (1999.) 

U skladu s Washingtonskim sporazumom Federacija Bo- 
sne i Hercegovine sastoji se od deset županija (kantona): pet 
većinski bošnjačkih, triju većinski hrvatskih i dviju mješovi- 
tih. U mješovitim županijama (Hercegovačko-neretvanska i 
Srednjobosanska) vlada poseban upravni režim. 

Riječ je dakle o vrlo komplicirano ustrojenoj državi s tri- 
naest ustava, isto toliko skupština i vlada, i s najvećim brojem 
ministarstava po glavi stanovnika u svijetu. 





Ustroj BiH nakon W/ashingtonskoga i Daytonskoga sporazuma 


Međutim, unatoč tolikomu broju državnih institucija stvar- 
nu vlast u Bosni i Hercegovini, s jako širokim ovlastima, imaju 
međunarodni upravitelji, odnosno Visoki predstavnik. Od pot- 


pisivanja Daytonskoga sporazuma do danas na toj su se poziciji 

izmijenili Šveđanin Carl Bildr, Španjolac Carlos Westendorp, 
Austrijanac Wolfgang Petritsch, a danas dužnost stvarnoga 
upravitelja Bosne i Hercegovine obnaša Britanac Paddy 
Ashdown. Neograničena vlast spomenute četvorice diplomata, 
neograničeno vrijeme provedbe sporazuma, vojno angažiranje 
međunarodnih vojnih snaga i nedosljedna primjena Aneksa 7 
područja su koja su u posljednjih desetak godina kritičari često 
prokazivali kao zamke ugrađene u Daytonski sporazum. Kada 
se analizira većina onoga što se događalo u posljednjih nekoliko 
godina, ostaje dojam da su kritičari bili u pravu. 

Po procjenama američke obavještajne agencije CIA u Bo- 
sni i Hercegovini danas živi malo manje od četiri milijuna 
ljudi. Među njima je, po tim procjenama, 1.920.000 (48 po- 
sto) Bošnjaka, 1.480.000 (37,1 posto) Srba i 573.000 (14,3 
posto) Hrvata. 





SS 


Procjena etničke slike BiH (2005.) 

Kada se te brojke usporede s posljednjim popisom pu- 
čanstva, očito je da su najgore prošli bosansko-hercegovački 
Hrvati. S prijeratnih 760.852, koliko je Hrvata bilo po tom 
popisu, njihov se broj po spomenutim procjenama sveo na 
svega 573.000, što u ukupnomu pučanstvu čini svega 14,3 
posto. 

Podatci kojima raspolaže Katolička crkva u Bosni i Herce- 
govini još su porazniji. Po tim podatcima u Bosni i Hercego- 
vini trenutno živi malo više od 500.000 katolika, odnosno 
malo više od 11 posto ukupnoga pučanstva. Raščlamba po- 
dataka pokazuje da su bosansko-hercegovački Hrvati, najma- 
lobrojniji od triju konstitutivnih naroda, u ratu i poraću pre- 
trpjeli najveće demografske gubitke. 

Uvid u primjenu Aneksa 7, odnosno u proces povratka 
prognanika na cijelomu području Bosne i Hercegovine, po- 
kazuje da se povratak Hrvata u Republiku Srpsku, zbog su- 
bjektivnih i objektivnih razloga, uopće nije dogodio. Povra- 
tak Hrvata u općine s bošnjačkom većinom u Federaciji Bo- 
sne i Hercegovine, gdje su prije rata imali znatan udio u pu- 
čanstvu (Bugojno, Vareš, Konjic, Travnik, Sarajevo, Ka- 


* Srbi su 1992. uspjeli okupirati i ,etnički očistiti“ oko tri četvrtine Bosne i Hercegovi- 
ne. Po popisu pučanstva iz 1991. na tom području živjelo je oko 220.000 Hrvata, a u 
210 naseljenih mjesta bili su etnička većina. Tek u ljeto 1995., odnosno nakon oslo- 
bađanja dijela zapadne Bosne, Srbi su izgubili dio okupiranog prostora u kojem je po 
popisu iz 1991. živjelo oko 60.000 Hrvata. 

Međutim, i nakon svršetka rata i potpisivanja Daytonskoga mirovnog sporazuma na 
području je Republike Srpske ostalo 170 naseljenih mjesta u kojima su po popisu iz 
1991. Hrvati činili većinu stanovništva. 

Najveći dio Hrvata koji su prije rata živjeli na području današnje Republike Srpske, a 
riječ je o 160.000 ljudi, ni danas se, unatoč obilježavanju desete obljetnice potpisiva- 
nja Daytonskoga sporazuma, ne može vratiti u svoja prijeratna prebivališta. (Ante 
Markotić, »Prvaci u referendumu i njegovoj obrani eliminirani u Daytonu“, Vitko, 
br. 1, Široki Brijeg, kolovoz 2002. 

kanj), u proteklih je deset godina bio gotovo zanemariv". S 
druge strane povratak Srba u Glamoč, Grahovo i Drvar i Bo- 
šnjaka u Stolac, Čapljinu, Mostar, kao i u većinske hrvatske 
općine u srednjoj Bosni (Kiseljak, Kreševo, Busovača, Novi 
Travnik i Vitez), bio je relativno uspješan. To je dodatno 
promijenilo opću demografsku sliku. 


2. Geopolitički položaj 


Tko gleda zemljovide Republike Hrvatske i Bosne i Her- 
cegovine, ne može ne zamijetiti da te dvije države zajedno či- 
ne jedinstvenu i nedjeljivu geopolitičku cjelinu. Činjenica da 
su se u tom jedinstvenom geopolitičkom prostoru oblikovale 
dvije zasebne države posljedica je u prvom redu povijesnih 
okolnosti i odnosa među velikim silama. Današnje stanje dje- 
lo je prije svega višestoljetne snage Osmanskoga Carstva, koje 
je neprekidno od 1463. do 1878. prostor današnje Bosne i 
Hercegovine držalo u svomu sastavu. 

Upravo u tom razdoblju, a navlastito u razdoblju između 
Karlovačkoga mira (1699.) i Berlinskoga kongresa (1878.), te 
između 1878. i 1918., pokušavalo se prostor današnje Bosne 
i Hercegovine pretvoriti u zasebnu geopolitičku cjelinu. U 


* Uoči potpisivanja Daytonskoga mirovnog sporazuma u dijelu Federacije Bosne i 
Hercegovine pod bošnjačkim nadzorom bilo je 280 naseljenih mjesta koja su po po- 
pisu iz 1991. imala hrvatsku etničku većinu. Riječ je o 26,8 posto svih naselja u Bo- 
sni i Hercegovini koja su po tom popisu imala hrvatsku većinu. To su uglavnom na- 
seljena mjesta u srednjoj Bosni i sjevernoj Hercegovini u koja se ni do danas nije vra- 
tila golema većina od oko 130.000 Hrvata prognanih u tijeku muslimansko-hrvat- 
skoga sukoba (Ante Markotić, ,Prvaci u referendumu i njegovoj obrani eliminirani u 
Daytonu“, Vitko, br. 1, Široki Brijeg, kolovoz 2002. 

tomu se, po svemu sudeći, i uspjelo. Ako se na zemljovidu iz- 
dvojeno promatra prostor današnje Bosne i Hercegovine, na 
prvi se pogled stječe dojam da je riječ o prilično izoliranoj ge- 
opolitičkoj cjelini, koja je sa zapada omeđena rijekom Unom, 
sa sjevera Savom, a s istoka Drinom. S jugozapadne strane taj 
prostor, uz neke iznimke, omeđuju vrhovi dinaroidnih brda i 
planina, te tako tvore prirodnu branu prema vanjskomu svi- 
jetu. Upravo te zemljopisne značajke omogućile su procese 
koji se od 1102. do naših dana zbivaju u tom prostoru. 

Međutim, tko se malo studioznije zadrži nad zemljovi- 
dom toga na prvi pogled cjelovitoga i izoliranoga prostora, 
zaključit će da geopolitički položaj Bosne i Hercegovine i ni- 
je takav kakvim se na prvi pogled čini. Teško je naime ne vi- 
djeti da je prostor Bosne i Hercegovine premrežen rijekama 
koje uglavnom teku prema sjeveru (Una, Vrbas, Bosna, Dri- 
na) ili prema jugu (Neretva). Zajednička je značajka rijeka 
koje teku pravcem jug-sjever da se one ulijevaju u Savu. Ako 
pomnije promotrimo riječne tokove, uočit ćemo da je značaj 
Une, Vrbasa i Bosne posve drukčiji od značaja rijeke Drine. 
Drina u najvećemu dijelu svoga toka protječe uskom klisu- 
rom. Njezina je dolina u tom dijelu prava zapreka bilo kakvoj 
putnoj komunikaciji, pa je kao takva doista ,izolacijski, a ne 
vezivni faktor“.“ Tokovi Une, Vrbasa i Bosne posve su druk- 
čiji. Oko tih rijeka priroda je stvorila doline vrlo pogodne za 
izgradnju prometnih pravaca. Ljudi su to uočili i upravo su 
duž tih rijeka izgradili željezničke i cestovne prometnice, koje 
zorno pokazuju vezivni, a nikako izolacijski značaj riječnih 
tokova Une, Vrbasa i Bosne. 


* Petar Vučić, Politička sudbina Hrvatske, Zagreb, 1995., str. 294. 

Uz rijeku Unu izgrađena je, primjerice, unska pruga. 
Ona je veza zapadnoga dijela Bosne i Hercegovine s osta- 
tkom svijeta, ali ujedno 1 strateški željeznički pravac koji po- 
vezuje dva najveća hrvatska grada - Zagreb i Split. Ta želje- 
znička pruga ima i neprocjenjivu gospodarsku važnost za ci- 
jelo područje jadranskoga priobalja koje gravitira prema 
Splitu, što joj daje izrazito strateško značenje za Republiku 
Hrvatsku. Taj primjer jasno pokazuje da rijeka Una nikako 
nije izolator, kako se čini na prvi pogled, nego upravo pove- 
znica. To je ujedno krunski dokaz da su Republika Hrvatska 
i Bosna i Hercegovina nedjeljiv geopolitički i geostrateški 
prostor. Druge dokaze koji potvrđuju tu postavku nude do- 
line Vrbasa i Bosne. 

Cijelom dolinom Vrbasa izgrađena je cestovna prometni- 
ca koja prati sudbinu rijeke. Ljudi s toga područja i višak ma- 
terijalnih dobara usmjereni su tim prometnim pravcem na ri- 
jeku Savu, odnosno na Republiku Hrvatsku. 

Još veće značenje za obje države ima dolina rijeke Bosne. Što 
je rečeno za dolinu Vrbasa, vrijedi i za dolinu Bosne. Tomu tre- 
ba dodati da je ona preko prijevoja Ivan-planine cestovnom i 
željezničkom prometnicom povezana s dolinom Neretve i lu- 
kom Ploče. Luka Ploče vrlo je važna ne samo za Bosnu i Herce- 
govinu i Hrvatsku, nego i za neke druge srednjoeuropske ze- 
mlje, poglavito za Madžarsku. Tim pravcem planirana je izgra- 
dnja autoceste, koja će Bosnu i Hercegovinu dodatno otvoriti 
prema svijetu, a Republici Hrvatskoj omogućiti spajanje, zbog 
spleta povijesnih okolnosti, međusobno neprirodno izoliranih 
regija Slavonije i Dalmacije. Povrh toga treba pripomenuti da 
će planirani prometni koridor, kada se u dolini Neretve spoji s 

Jadransko-jonskom autocestom, biti najkraća tranzitna veza 
između većine srednjoeuropskih država i Bliskoga istoka. 

Prikazana geografska i komunikacijska upućenost Bosne i 
Hercegovine na Hrvatsku i Hrvatske na Bosnu i Hercegovi- 
nu ima dakle sudbinsku dimenziju. Ona nepobitno dokazuje 
da su Hrvatska i Bosna i Hercegovina dvije države koje čine 
jednu nedjeljivu geostratešku i geopolitičku cjelinu. 

Kada je riječ o geostrateškomu i geopolitičkomu odnosu 
između Srbije i Bosne i Hercegovine, već površan pogled na 
zemljovide pokazuje da te dvije samostalne države nemaju za- 
jedničkih geopolitičkih i geostrateških točaka. Štoviše, one se, 
kako to često naglašuju geopolitičari, međusobno isključuju. 

Prvi su ključni čimbenik toga međusobnog isključivanja 
doline Une, Vrbasa, Bosne i Neretve, koje Bosnu i Hercegovi- 
nu prometno upućuju na Savu i Jadransko more, odnosno na 
Republiku Hrvatsku. Drugi je ključni čimbenik Drina, uz ko- 
ju, zbog oštre klisure u najvećemu dijelu njezina toka, nije bilo 
moguće izgraditi komunikacijski pravac sjever-jug i premrežiti 
ga nizom komunikacijskih pravaca koji bi Bosnu i Hercegovi- 
nu upućivali na Srbiju i Srbiju na Bosnu i Hercegovinu. 

Kada se stvari tako promatraju, nameće se pitanje: Na če- 
mu se temelje velikosrpske aspiracije prema Bosni i Hercego- 


vini? 
3. Velikosrpske aspiracije 


Geopolitička i geostrateška povezanost Bosne i Hercego- 
vine i Republike Hrvatske nameće dvojbe o razlozima veliko- 


18 


politicka sudbina-kb2 9/26/05 10:32 Page 19 e 


srpskih aspiracija prema Bosni i Hercegovini i dijelu teritori- 
ja Republike Hrvatske. 

Da bi se u potpunosti sagledala ta gotovo dva stoljeća sta- 
ra pojava, treba uočiti geopolitičke i geostrateške značajke 
prostora u kojima su nastale srednjovjekovna Hrvatska i sre- 
dnjovjekovna Srbija. 

Po mišljenju većine geopolitičara srednjovjekovnu su hr- 
vatsku državu činile tri zasebne geopolitičke jezgre - dalma- 
tinska, slavonska i bosanska. Te tri državotvorne jezgre tvori- 
le su jedinstven geopolitički prostor, koji se od uspostave hr- 
vatsko-ugarske personalne unije (Pacta Conventa, 1102.) do 
danas neprestano drobio. 


3 AD 





Hrvatsko Kraljevstvo 928. 


Drobljenje je počelo s osamostaljivanjem hrvatskoga 
plemstva u Bosni i stvaranjem srednjovjekovne Bosne. Razlo- 

ge osamostaljenju treba prije svega tražiti u odbijanju hrvat- 
sko-ugarske personalne unije. S vremenom se pojačavao utje- 
caj s Apeninskoga poluotoka na dalmatinsku jezgru, a sla- 
vonska je jezgra bila sustavno izložena madžarizaciji i germa- 
nizaciji. Utjecaj Osmanskoga Carstva na svaku od tih jezgara 
bio je također znatan, ali u različno vrijeme i različita intenzi- 
teta. Tako su se sve tri jezgre, zbog spleta povijesnih okolno- 
sti, uglavnom odvojeno profilirale i svaka je od njih razvila 
svoje posebnosti. 

Srednjovjekovna Srbija nastala je u zatvorenomu konti- 
nentalnom području (Raška), daleko od mora i važnijih ko- 
munikacijskih pravaca. Zbog toga je bila osuđena ili na pola- 
gano umiranje ili na izlazak iz izolacije teritorijalnim šire- 
njem. U prvoj fazi ekspanzije srpska se država širila na zapad, 
jug i istok. Daljnje širenje zaustavio je prodor Osmanskoga 
Carstva u te prostore (1389.). Procesi koji su se gotovo pet 
stoljeća zbivali unutar zatvorenoga Osmanskog Carstva doni- 
jeli su promjene demografske slike u svim trima starim hrvat- 
skim državotvornim jezgrama. Za tih pet stoljeća udio Srba u 
ukupnoj demografskoj slici današnjega prostora Republike 
Hrvatske, a osobito prostora Bosne i Hercegovine, postao je 
znatan. Sa slabljenjem Osmanskoga Carstva sve su više jačale 
stare srpske težnje za teritorijalnim širenjem. Te težnje ogle- 
dale su se u pokušaju izbijanja na Jadransko more i stavljanju 
pod nadzor egejskoga pravca i Vojvodine na Sjeveru.? U pr- 
voj fazi činilo se da će Srbija uz pomoć saveznika svoje širenje 
ostvariti istočno od Skadarskoga jezera. Međutim, stvaranje 
Albanije, Bugarske i Grčke bilo je očit znak da su srpski save- 
znici u međunarodnim krugovima Srbiji namijenili pravac ši- 

renja prema zapadu. Teritorijalne pretenzije Kraljevine Srbije 
prema Bosni i Hercegovini poslužile su kao povod, a neki 
tvrde da su bile i uzrok izbijanja Prvoga svjetskog rata. 

Propast Austro-Ugarske i stvaranje Jugoslavije, odnosno 
dopuštenje srpskoj kraljevskoj vojsci da nakon svršetka Prvo- 
ga svjetskog rata okupira područja zapadno od Drine i Voj- 
vodinu, iznova su pokazali da će se projekt širenja srpske dr- 
žave i ubuduće nastaviti isključivo prema zapadu. 

Za Drugoga svjetskog rata, odnosno za Nezavisne Države 
Hrvatske, u prostorima današnje Bosne i Hercegovine došlo 
je do sraza ustaškoga, partizanskoga i četničkoga pokreta, što 
je - uz nazočnost talijanskih i njemačkih okupacijskih snaga - 
rezultiralo vrlo velikim stradanjem civilnoga pučanstva. Na- 
kon toga rata prvi su put u povijesti u sastav Srbije ušli isto- 
čni Srijem i Vojvodina. 

Činilo se da je uspostava Bosne i Hercegovine kao federal- 
ne jedinice Federativne Narodne Republike Jugoslavije zau- 
stavila širenje Srbije na zapad. Međutim, politički procesi ko- 


* O ulozi Srbije u međunarodnim odnosima britanski su diplomati na početku XX. 
stoljeća pisali: ,Ako se projekt Berlin-Bagdad ostvari, golemo će područje, koje proi- 
zvodi gospodarska bogatstva svih vrsta i koje se ne može napasti s mora, biti ujedinje- 
no pod njemačkom vlašću. Rusija će time biti odsječena od svojih zapadnih prijatelja 
Velike Britanije i Francuske. Njemačkoj i turskoj vojsci bit će na dometu naši intere- 
si u Egiptu, a iz Perzijskog će zaljeva biti ugroženo naše indijsko carstvo. Luka 
Alexandretta i nadzor u Dardanelima ubrzo će Njemačkoj omogućiti golemu pomor- 
sku moć na Mediteranu. Samo jednim pogledom na zemljovid svijeta vidi se lanac 
zemalja koje se prostiru od Berlina do Bagdada. Njemačko carstvo, Austro-ugarsko 
carstvo, Bugarska, Turska. Samo jedan mali komad zemlje presijeca taj put i sprječa- 
va spajanje dvaju krajeva toga lanca. Taj se mali komad zove Srbija. Srbija, mala ali 
prkosna, stoji na putu između Berlina i Bagdada. Srbija je uistinu prva crta obrane 
naših istočnih posjeda. Ako bude poražena ili uvučena u sustav Berlin-Bagdad, naše 
će veliko, ali slabo zaštićeno carstvo uskoro osjetiti udar njemačkoga prodora na 
Istok.“ (R.G.D. Laffan: The Serbs: The Guardian of the Gate, 1917. Ponovno tiska- 
no u Dorset Press, New York, 1989., str. 163-164., a prenio i F. William Engdahl u: 
Stoljeće rata, Zagreb, 2000., str. 49). 

ji su se zbivali u Socijalističkoj Republici Bosni i Hercegovi- 
ni, a poglavito procesi kojih su drastičan izraz bila ratna zbi- 
vanja u prvoj polovici devedesetih godina prošloga stoljeća, 
pokazali su da je to bila iluzija. 


4. Određivanje granica 


Srednjovjekovna bosanska država nastala je nakon uspo- 
stave hrvatsko-ugarske personalne unije (Pacta Conven- 
ta,1102.). Znatan broj hrvatskih povjesničara danas drži da 
je srednjovjekovno Bosansko Kraljevstvo nastalo kao izraz 
neslaganja hrvatskoga plemstva u Bosni s prijenosom dijela 
suvereniteta na hrvatsko-ugarski savez. 





Bosansko 
Kraljevstvo 
(1377.) 

U ovim ili onim granicama, s manjim ili većim teritorijem, 
srednjovjekovna je bosanska država sačuvala svoju samostal- 
nost do godine 1463., odnosno do konačnoga pada pod 
osmansku vlast. U Bosanskomu Kraljevstvu živjelo je, po da- 
nas dostupnim pokazateljima, malo manje od 900.000 ljudi. 
Golema većina, preko 700.000 žitelja, bila je katoličke vjere. 
Po istim pokazateljima u kraljevstvu je živjelo oko 100.000 
bogumila i tek nekoliko desetaka tisuća pravoslavnih Srba, 
isključivo nastanjenih u istočnoj Bosni i Podrinju.“ 

Nakon pada Bosne, za više od četiri stoljeća osmanske vla- 
davine, znatno je promijenjena demografska slika negdašnje- 
ga kraljevstva.“ Upravo to razdoblje, procesi koji su se zbivali 
unutar Osmanskoga Carstva i tadašnji međunarodni odnosi, 
oblikovalo je neke temeljne značajke i odredilo današnje gra- 
nice Bosne i Hercegovine. 

Današnja državna granica između Bosne i Hercegovine i 
Republike Hrvatske posljedica je Karlovačkoga mira iz godi- 
ne 1699., odnosno poratnih odnosa između tadašnjih velikih 
sila Venecije, Austrije i Turske. Dijelom je korigirana Požare- 
vačkim mirom (1718.), a posljednji je put redefinirana godi- 


ne 1795.* 


“ Dominik Mandić, Etnička povijest Bosne i Hercegovine, Toronto-Ziirich-Roma- 
Chicago, 1982. 

7 Uz društvenu podjarmljenost i poniženost, koja se ogledala u zabrani nošenja oružja i 
jahanja konja, kao i u obvezi nošenja crne odjeće, katolički je puk najteže podnosio 
devsirme (,danak u krvi“) - otimanje i odvođenje muške djece, koju su Osmanovci 
prevodili na islam i odgajali za janjičare (tur.: jenigeri - nova vojska) radi popunjava- 
nja vojnih postrojba. Da bi se othrvali tomu zlu, roditelji su često sakatili mušku dje- 
cu, a u kasnije vrijeme pribjegavali su i tetoviranju križa na vidnim mjestima. Po mle- 
tačkomu patriciju Sanudu, piscu Dzarija, Osmanovci su iz hrvatskih zemalja do go- 
dine 1533. odveli u ropstvo oko 600.000 ljudi. 

* Milan Glibota, ,Prijedlozi o promjeni granica uoči austro-ugarske okupacije BiH 
1878.“, Imotske novine, br. 1, kolovoz 2004. 

Ta granica, naravno, nije određivana kao granica Bosne i 
Hercegovine, nego kao zapadna granica tada još moćnoga 
Osmanskoga Carstva. Današnji neumski izlaz Bosne i Hercego- 
vine na more također je posljedica Karlovačkoga mira iz 1699. 

Da bi onemogućili stoljetne mletačke pretenzije na Du- 
brovnik, odnosno na krajnji jug hrvatskoga dijela jadranske 
obale, dubrovački su diplomati na mirovnoj konferenciji u 
Srijemskim Karlovcima ponudili Osmanskomu Carstvu dio 
svoga teritorija u Neumu i Sutorini. Ponudu dubrovačkih di- 
plomata, vođenih željom da Dubrovačka Republika izbjegne 
teritorijalni dodir s Venecijom, osmanska je pregovaračka de- 
legacija, uz suglasnost Austrije, ,velikodušno“ prihvatila. Ti- 
me je Osmanskomu Carstvu osigurala izlaz na more u Neu- 
mu i Bokokotorskomu zaljevu. 





Zemljovid usuglašen na Berlinskomu kongresu (1878.) 

Na Berlinskomu kongresu (1878.) velike su europske sile 
dopustile Austro-Ugarskoj da svojim vojnim snagama okupi- 
ra Bosnu i Hercegovinu. Kao zapadnu, sjevernu i južnu gra- 
nicu Bosne i Hercegovine diplomatski su krugovi koji su su- 
djelovali u stvaranju Berlinskoga mirovnog sporazuma uzeli 
krajnju zapadnu granicu Osmanskoga Carstva, a kao istočnu 
granicu Bosne i Hercegovine, odnosno granicu prema Srbiji, 
odredili su rijeku Drinu. Granica prema Crnoj Gori određe- 
na je kao i današnja granica između Bosne i Hercegovine i 
Crne Gore, samo što je Bosna i Hercegovina, uz izlaz na mo- 
re u Neumu, dobila i dio morske obale u Sutorini. 

Za Kraljevine Jugoslavije (1918.-1941.) Bosna i Hercego- 
vina faktički nije postojala. Kontinuitet kakva-takva postoja- 
nja uspostavljen na Berlinskomu kongresu prekinut je uni- 
tarnim ustrojem Kraljevine Jugoslavije fiktivno podijeljene 
na banovine. 

Do promjene nije došlo ni nakon potpisivanja sporazuma 
Cvetković-Maček (1939.) i stvaranja Banovine Hrvatske. 

Na početku Drugoga svjetskog rata (1941.) prostor dana- 
šnje Bosne i Hercegovine ušao je u sastav Nezavisne Države 
Hrvatske, a nakon rata Bosna i Hercegovina postala je je- 
dnom od federalnih jedinica Federativne Narodne Republike 
Jugoslavije. Kao granice Bosne i Hercegovine preuzete su 
granice određene na Berlinskomu kongresu, samo što je izlaz 
na more u Sutorini, u zamjenu za prašumu Perućicu na padi- 
nama Maglića, na čudan i nikad do kraja razjašnjen način 
dodijeljen Crnoj Gori. 

Tako određene granice, u javnosti nazivane i avnojskim 
granicama, dočekale su zaključke Badinterova povjerenstva 

(1991.), te su nakon referenduma o neovisnosti međunaro- 
dnopravno potvrđene kao državne granice Bosne i Hercego- 


vine. 


5. Mit o stoljetnoj multietničkoj idili 


Posljednjih nekoliko godina plasira se, preko sredstava ja- 
vnoga priopćivanja i na neke druge načine, postavka o urođe- 
noj prostornoj neodvojivosti i urođenoj sklonosti zajedničko- 
mu životu triju bosansko-hercegovačkih naroda. 

Relevantni podatci oslikavaju posve drukčije stanje. 

Raščlamba nekoliko posljednjih popisa pučanstva, izuzev- 
ši grad Sarajevo, pokazuje da je manje od jedne trećine pu- 
čanstva Bosne i Hercegovine, odnosno 28,3 posto, prije po- 
sljednjega rata živjelo u područjima etničke izmiješanosti. Sa- 
rajevo, kao glavni grad, doista je prije rata, za razliku od da- 
našnjega Sarajeva, imalo relativno visok postotak međuetni- 
čke raznolikosti. Drugi gradovi, prije svega Banja Luka, Ze- 
nica, Tuzla i Mostar, u tom se pogledu znatno razlikuju od 
Sarajeva. Ipak, kada se govori o toj temi, važno je naglasiti da 
je u tim gradovima prije rata živjelo svega 18,8 posto uku- 
pnoga pučanstva Bosne i Hercegovine. 

Velika većina pučanstva živjela je u manjim, nacionalno 
izrazito homogenim gradovima i njihovim okolicama. Una- 
toč procesima koji su za socijalističke Jugoslavije usmjeravani 
na stvaranje jugoslavenske nacije takve su nacionalno homo- 
gene sredine opstale u gradovima srednje veličine i njihovim 
bližim okolicama. Pri tomu su zadržale sva obilježja koja su 

prije Drugoga svjetskog rata imala i veća urbana središta. Isti- 
na, u procesima što ih je poticala i kontrolirala Komunistička 
partija u drugoj Jugoslaviji veći su gradovi izgubili svoja pr- 
votna obilježja. Oni su dijelom doista zaodjenuli Bosnu i 
Hercegovinu multietničkim ruhom', ali ni izdaleka onako 
kako to prikazuju zainteresirani pojedinci. 

U prošlomu desetljeću često smo slušali priču o Bosni i 
Hercegovini kao zemlji u kojoj su vladali upravo idilični me- 
đuetnički odnosi sve dok tu idilu nisu razorile nacionalističke 
ideologije ,uvezene“ iz Zagreba i Beograda. Za većinu pozna- 
vatelja ovdašnjih prilika ta priča jednostavno ne ,drži vodu“. 

Ne ulazeći u raščlambu međunacionalnih odnosa u Bosni 
i Hercegovini za osmanske vladavine i prvih godina austro- 
ugarske uprave, pripovjedače te priče treba podsjetiti na ne- 
koliko nepobitnih činjenica koje temeljito ruše njihovu vje- 
rodostojnost. Bosna i Hercegovina bila je zbog svoje nacio- 
nalne heterogenosti povod (neki tvrde: i uzrok) Prvoga svjet- 
skog rata. U Drugomu svjetskom ratu Bosna i Hercegovina 
bila je poligon krvavih međunacionalnih razračunavanja. 

Ta razračunavanja nisu prestala ni u drugoj Jugoslaviji. 
Izuzme li se Hrvatska, broj političkih zatvorenika za komuni- 
stičke vladavine bio je u Bosni i Hercegovini veći nego i u je- 
dnoj drugoj republici. Podatci o stradanju katoličkih svećeni- 
ka u Drugomu svjetskom ratu i poraću na području Bosne i 


* Monstruozni model razbijanja nacionalno homogenih hrvatskih područja u Bosni i 
Hercegovini, koji se ovdje nije mogao, kao drugdje, provoditi po upravno-teritorijal- 
noj formuli ,skrivanja“ Hrvata, imao je sva obilježja mirnodopskog ,etničkog čišće- 
nja“. Može se postaviti pitanje: Zašto baš Hrvata? Iz projekta Memoranduma SANU 
dalo bi se zaključiti da će Srbi (kad za to dođe vrijeme ) ,lako s Muslimanima“, a da 
će ,s Hrvatima ići znatno teže“ (Ante Markotić, ,Muslimanski Mostar s hrvatskom 
većinom“, Vitko, br. 1, Široki Brijeg, kolovoz 2002., str 27). 

Hercegovine stravičan su dokaz ne samo međunacionalnih, 
nego i međureligijskih i ideoloških razračunavanja u neda- 
vnoj prošlosti.“ 

Podjednake strahote ponovile su se u ratovima koji su 
pratili raspad Jugoslavije. Krunski dokaz protiv postavke o 
“urođenoj sklonosti međunacionalnoj idili", koju su tobože 
razorile ideologije uvezene iz susjednih država, pružaju rezul- 
tati svih višestranačkih izbora održanih u Bosni i Hercegovini 
od 1990. do 2004. 

Za izbore održane nakon svršetka rata možda se s pravom 
može reći da su njihove rezultate uvjetovala ratna događanja i 
pucanje po nacionalnim šavovima. To se međutim nikako ne 
može reći za prve višestranačke izbore održane godine 1990. 
Na tim izborima, unatoč suprotnim nastojanjima moćne ide- 
ologije ,bratstva i jedinstva“, premoćno su pobijedile tri na- 
rodnjačke stranke. Neki su komentatori, sa stanovitom do- 
zom ironije, te izbore nazivali ,izbornim popisom pučan- 
stva“. Nakon godine 2000., kada su na vlasti u Zagrebu i Be- 
ogradu bile snage koje, blago rečeno, nisu bile nimalo sklone 
stvaranju novih ni održavanju starih antagonizama u Bosni i 
Hercegovini, narodnjačke su stranke svih triju naroda pono- 
vno trijumfirale. 


"U Drugomu svjetskom ratu i poraću ubijeno je u Banjalučkoj biskupiji 73,08 posto, 
u Mostarsko-duvanjskoj i Trebinjsko-mrkanskoj biskupiji 69,57 posto , a u Vrhbo- 
sanskoj nadbiskupiji (Sarajevo) 56,45 posto klera. Kada se zasebno gledaju stradanja 
franjevaca, dolazi se do podataka da je u Drugomu svjetskom ratu i poraću u Herce- 
govačkoj franjevačkoj provinciji (Mostar) ubijeno 43,30 posto redovnika, a u franje- 
vačkoj provinciji Bosna Srebrna (Sarajevo) 36,67 posto. Način na koji su ti ljudi 
ubijani nema premca u povijesti Crkve. Strašni progoni Kristovih sljedbenika u 
Rimskomu Carstvu za Nerona, Domicijana, Decija, Valerijana i Dioklecijana uopće 
ne izgledaju tako strašno kada se usporede s monstruoznim progonima Katoličke cr- 
kve u XX. stoljeću (Mate Šimundić, Hrvatski smrtni put, Split, 2001.). 

Trend potpore nacionalnim strankama nije specifičnost Hr- 
vata i Srba. On je podjednako snažan i u bosanskih Muslimana. 
Uz izrazito konzervativne bošnjačke stranke, kakve su Stranka 
demokratske akcije i Stranka za Bosnu i Hercegovinu, ni tobo- 
žnje multietničke stranke lijeve orijentacije, poput Lagumdžiji- 
ne Socijaldemokratske partije, nisu ništa drugo doli bošnjačke 
nacionalne stranke malo liberalnijega svjetonazora. To se jasno 
vidi iz političkih poteza, ali i iz sastava članstva tih stranaka. 
Njihovo je članstvo u golemoj većini (preko 80 posto) bošnja- 
čko. Ono zagovara unitarni državni ustroj Bosne i Hercegovi- 
ne. A tu opciju podupiru samo Bošnjaci i anacionalni pojedinci 
koji su se u bivšoj Jugoslaviji očitovali kao Jugoslaveni. Tako se 
bosansko-hercegovački “socijaldemokrati" mogu, bez imalo 
ironije, označiti kao sekularni muslimanski nacionalisti kojima 
se pridružio određeni postotak bivših “Jugoslavena". Pridruže- 
nici su u ideologiji “jedinstvene i građanske Bosne“ našli privre- 
meni supstitut za izgubljenu “jedinstvenu Jugoslaviju“, koja ih 
u političkomu promišljanju i djelovanju jače zaokuplja nego 
njihove političke istomišljenike izvan Bosne i Hercegovine. 


6. Prvi višestranački izbori 


Kada je potkraj osamdesetih i na početku devedesetih go- 
dina sve europske države u kojima je na vlasti bila komunisti- 
čka partija zahvatio veliki val demokratskih promjena, taj val 
nije mogao zaobići ni Jugoslaviju. 

Prvi demokratski izbori održani su u proljeće 1990. u Slo- 
veniji i Hrvatskoj. Na njima su komunisti pretrpjeli teške po- 

raze. To je nagovijestilo da će demokratske promjene uskoro 
zahvatiti i ostale federalne jedinice. 

Izbori u Bosni i Hercegovini održani su 11. studenoga 
1990. Rezultati su pokazali da pola stoljeća komunističkoga 
jednostranačkog sustava nije izbrisalo nacionalne razlike me- 
đu trima narodima koji su stoljećima živjeli u prostoru dana- 
šnje Bosne i Hercegovine. 

Izborni rezultati gotovo su se potpuno podudarali s popi- 
som pučanstva provedenim godinu dana poslije. Od uku- 
pnoga broja glasova tri su narodnjačke stranke, muslimanska 
Stranka demokratske akcije, Srpska demokratska stranka i 
Hrvatska demokratska zajednica, dobile povjerenje 79 posto 
biračkoga tijela. Muslimanska Stranka demokratske akcije 
dobila je 37,8 posto, Srpska demokratska stranka 26,5 posto, 
a Hrvatska demokratska zajednica 14,7 posto glasova. Mar- 
kovićeva Ujedinjena jugoslavenska demokratska inicijativa 
dobila je 5,6 posto, a reformirani komunisti pod vodstvom 
Nijaza Durakovića i Zlatka Lagumdžije 6 posto glasova. 

Volja birača iskazana na demokratskim izborima pokazala 
je da Bosna i Hercegovina nije bastion anacionalnog jugosla- 
venstva, kako su je u svojoj promidžbi prikazivali komunisti. 





























Narod Postotak Stranka Postotak | Razlika 
stanovništva | potpore 

Muslimani | 43,5 SDA 37,8 % -5,/ 
Srbi 31,2% SDS 26,5 % 4.7 
Hrvati 17,4% HDZ 14,7 % -2,7 
Ostali 7,9 UJDI 5,6 % 

SK BIH 6% 

Ostale stranke | 9,9 

















Rezultati prvih višestranačkih izbora 

Da je ta postavka ispravna, potvrđuje popis pučanstva 
proveden 1991. Po tom popisu u Bosni i Hercegovini živjela 
su ukupno 4.377.033 čovjeka. Udio Hrvata u pučanstvu 
iznosio je 17,4 posto, udio Srba 31,2 posto, udio Muslimana 
43,5 posto. Preostalih 7,9 posto pučanstva Socijalističke Re- 
publike Bosne i Hercegovine popis je svrstao u ,ostale“, me- 
đu kojima je bilo najviše onih koji su se očitovali kao Jugosla- 
veni (5,5 posto). Usporede li se rezultati izbora i podatci po- 
pisa pučanstva, vidljivo je da 5,7 posto Muslimana nije glaso- 
valo za Stranku demokratske akcije, da 4,7 posto Srba nije 
glasovalo za Srpsku demokratsku stranku i da 2,5 posto Hr- 
vata nije glasovalo za Hrvatsku demokratsku zajednicu. Ti 
postotci približno odgovaraju postotcima glasova što su ih 
pripadnici pojedinih naroda dali multietničkim strankama. 


7. Referendum o neovisnosti 


Kada je u svibnju 1991. na magistralnoj cesti Mostar-Ši- 
roki Brijeg zaustavljena tenkovska kolona JNA, a osobito ka- 
da su se Srbi u drugoj polovici te godine počeli koristiti pro- 
storom Bosne i Hercegovine kao operativnom bazom u agre- 
siji na Republiku Hrvatsku, bilo je očito da faza međunacio- 
nalnog nepovjerenja polako prelazi u fazu otvorenoga suko- 
ba. Ubrzavanju procesa pridonijelo je taktičko pregrupiranje 
postrojba JNA i naoružavanje srpskoga pučanstva. Te akti- 
vnosti, praćene političkim aktivnostima Srpske demokratske 
stranke, izazivale su reakcije na drugim dvjema stranama. 
Dotad latentno međusobno nepovjerenje triju naroda polako 

je počelo prelaziti najprije u fazu prigušenoga, a zatim i otvo- 
renoga sukoba. 

U takvim prilikama dočekala je Bosna i Hercegovina ini- 
cijativu Europske zajednice od 15. prosinca 1991. Njome je, 
na temelju zaključaka Badinterova povjerenstva, od svih ju- 
goslavenskih republika koje žele međunarodnopravno pri- 
znanje zatraženo da za to podnesu zahtjev, i to najkasnije do 
23. prosinca 1991. 

Tri dana prije isteka roka, 20. prosinca 1991., koalicija 
Stranke demokratske akcije i Hrvatske demokratske zajedni- 
ce podnijela je traženi zahtjev, a sutradan je Skupština srp- 
skoga naroda donijela odluku o osnutku Srpske Republike 
Bosne i Hercegovine. Već 8. siječnja 1992. samoproglašena 
je Srpska Republika Bosna i Hercegovina pozvala građane da 
se na referendumu očituju za ostanak Bosne i Hercegovine u 
Jugoslaviji. 

Na referendumu o neovisnosti, održanom 29. veljače i 1. 
ožujka 1992., hrvatska i muslimanska većina, brojčano iska- 
zana sa 62,68 posto, glasovala je za neovisnost Bosne i Herce- 
govine i tako osujetila njezin ostanak u ,krnjoj Jugoslaviji“ 
(bez Slovenije i Hrvatske). Većina bosanskih Srba bojkotirala 
je referendum, a srpski su politički predstavnici toga 1. ožuj- 
ka 1992. proglasili Ustav Republike Srpske. 

Razmatrajući referendum o neovisnosti, teško je ne uočiti 
naoko paradoksalnu činjenicu, koja se danas rado zaboravlja. 
Neovisnost Bosne i Hercegovine uspostavljena je presudnom 
voljom Hrvata, brojno najslabijega od triju bosansko-herce- 
govačkih naroda. Srbi naime nisu htjeli, a Muslimani sami 
nisu mogli izglasovati neovisnost. 

U svezi s rezultatima referenduma o neovisnosti nameće 
se pitanje kako je neovisnost dobila potporu 62,68 posto bi- 
rača ako su, po popisu iz 1991., Hrvati i Muslimani zajedno 
činili 60,9 posto pučanstva. Pretpostavi li se da su svi birači iz 
tih dvaju naroda izašli na referendum i glasovali za neovi- 
snost, to bi opet bilo manje od toga broja. Na to pitanje ni- 
kada nitko nije odgovorio s potpunom sigurnošću. Neke 
procjene govore da je na referendum o neovisnosti, uz malo- 
brojne Srbe, izašao i dio onih koji su se na prethodnomu po- 
pisu pučanstva očitovali kao Jugoslaveni, a njih je bilo 5,5 
posto. 

Analitičari već dugo dvoje o pitanju je li referendum o ne- 
ovisnosti Bosne i Hercegovine bio uzrok ili tek jedan od po- 
voda rata koji je nakon njega uslijedio. No, mnogo veću 
dvojbu izaziva pitanje na temelju kakvih je pokazatelja i pro- 
sudaba Badinterovo povjerenstvo predložilo Europskoj zaje- 
dnici da se organizira referendum. 

Kakvi god bili ulazni pokazatelji, u to se vrijeme moglo 
posve sigurno zaključiti da će referendum o neovisnosti Bo- 
sne i Hercegovine izazvati ne samo velik metež, nego i otvo- 
reni rat. 

Kojim pravcem idu politički procesi, vidjelo se mnogo 
prije raspisivanja referenduma. Ti procesi nedvosmisleno su 
pokazivali da će jedan od triju konstitutivnih naroda nastoja- 
ti pod svaku cijenu zadržati Bosnu i Hercegovinu u okvirima 
Jugoslavije. To je impliciralo sigurno predviđanje da će se 
određena politička rješenja, ako ne bude išlo drukčije, poku- 
šati nametnuti ratom. Takvo što može, naravno, izvesti samo 
onaj tko nadzire oružane snage. 

U to vrijeme pouzdano se znalo da postrojbe JNA nadziru 
Srbi i da su one, uz srpske paravojne postrojbe, jedine oruža- 
ne snage u prostoru Bosne i Hercegovine. Nema dakle nika- 
kve dvojbe da se jednako tako znalo da su Srbi - u golemoj 
prednosti. 


8. Hrvati obranili Bosnu i Hercegovinu 


U rujnu 1991. u Trebinju je proglašena zajednica srpskih 
općina ,,Stara Hercegovina“. Za njezina predsjednika izabran 
je Božidar Vučurović. Nakon osnutka te zajednice Hrvati iz 
sela Ravnoga odlučno su najavili da će svoje mjesto izdvojiti 
iz sastava općine Trebinje i da će pokrenuti proces obnavlja- 
nja dokinute općine Ravno. 

U noći između 18. i 19. rujna 1991. ,rezervisti“ JNA iz 
sastava Podgoričkoga korpusa počeli su opkoljavati Ravno. 
Želeći stvoriti uvjete za granatiranje Ravnoga i ostalih hrvat- 
skih mjesta na rubnim dijelovima Popova polja, najprije su 
ukopali teško topništvo u blizini sela Galičići, Veličani i Za- 
vala u Popovu polju. Za nekoliko dana Ravno su sravnili sa 
zemljom, a njegove žitelje prognali ili uhitili. 

Tadašnje sarajevske vlasti na čelu s predsjednikom Pred- 
sjedništva Bosne i Hercegovine Alijom Izetbegovićem ugla- 
vnom su nijemo i nezainteresirano promatrale te događaje. 
Sam Izetbegović pokazao je svoje skrivene političke nakane 
kada je u izjavi za medije naglasio: ,,/To nije naš rat!“ 

Izetbegovićeva izjava bila je jasan znak Hrvatima da od 
središnjih vlasti u Sarajevu ne mogu očekivati nikakvu po- 

moć. Ona im je bila i upozorenje da se, ako žele opstati, mo- 
raju samoorganizirati. Upravo taj cilj slijedili su politički 
predstavnici hrvatskoga naroda izabrani na izborima 1990. 
kada su na zasjedanju u Grudama 18. studenoga 1991. doni- 
jeli Odluku o utemeljenju Hrvatske zajednice Herceg-Bo- 
sne." 

Raščlanjujući tadašnju vojnu situaciju u Bosni i Hercego- 
vini, odnose snaga u Republici Hrvatskoj i Bosni i Hercego- 
vini 1991. i 1992. jasno je oslikao admiral Hrvatske vojske 
Davor Domazet-Lošo.'* Osobitu pozornost ljudi koje zani- 
ma ta problematika privlači njegovo razmatranje o tomu ka- 
ko su JNA i srpske paravojne snage na terenu uvježbavale 
planove razrađivane osamdesetih godina u kabinetima srp- 
skih generala. 

U ,vježbovnim“ planovima postrojbe su NATO-a bile 
»agresor“, koji je s Jadranskoga mora napao Jugoslaviju. Zani- 
mljivo je da su šire područje Zadra, Mostar i dolina Neretve, 
te Livanjsko i Kupreško polje bili predviđeni kao glavni pravci 
udara njegovih snaga. Nije manje zanimljivo ni to kako su 
srpski stratezi u vrhu tadašnje JNA, sredinom osamdesetih go- 
dina, koncipirali obranu doline Neretve. Oni su, kako piše 


"U Odluci o utemeljenju Hrvatske zajednice Herceg-Bosne kaže se među ostalim: 
»Suočeni s bezobzirnom agresijom jugoslavenske armije i četnika na Republiku Bo- 
snu i Hercegovinu i Republiku Hrvatsku, s ogromnim brojem ljudskih žrtava, pa- 
tnji i stradanja, te posezanjem za stoljetnim hrvatskim teritorijima i dobrima, kao i 
rušenjem Republike Bosne i Hercegovine i njezinih legalno izabranih tijela, hrvatski 
narod Bosne i Hercegovine u ovim teškim trenucima svoje povijesti, kada posljednja 
komunistička vojska Europe udružena sa četnicima prijeti opstojnosti hrvatskog na- 
roda i Republike Bosne i Hercegovine, duboko je svjestan da je njegova budućnost 
povezana s budućnošću cjelokupnog hrvatskog naroda“ (Karlo Rotim, Obrana Her- 
ceg-Bosne 1, Široki Brijeg, 1996.). 

!? Davor Domazet-Lošo, Hrvatska i veliko ratište, Zagreb, 2002. 

admiral Domazet, planirali operativni raspored ,crvenih“, 
odnosno snaga JNA sastavljenih od triju operativnih skupina, 
borbeno suprotstaviti snagama ,agresora“ koji napada s Ja- 
dranskoga mora, odnosno s područja Republike Hrvatske. 

Operativna skupina Mostar, organizirana na području 
Mostara i istočne Hercegovine, imala je po tom planu zadaću 
zaustaviti ,agresora“ na području južno od Mostara. Nakon 
ovladavanja dolinom Neretve i uspostave mostobrana stekli 
bi se uvjeti za početak protuudara. Drugu operativnu skupi- 
nu, odnosno Operativnu skupinu Kupres, trebalo je organi- 
zirati na području Kupreške visoravni. Ona je imala zadaću 
izvesti bočni udar na snage ,agresora“ locirane na pravcu Li- 
vanjsko i Sinjsko polje. Nakon stabiliziranja bojišnice, odno- 
sno zaustavljanja ,agresora“ u Livanjskomu polju, postrojbe 
su JNA, po zamisli srpskih stratega, trebale izvesti protuudar 
i odbaciti snage ,agresora“ prema Splitu. Treća skupina po- 
strojba JNA, odnosno Operativna skupina Sarajevo, trebala 
je na polukružnoj osnovici srednje i istočne Bosne braniti 
grad Sarajevo, odnosno svojim aktivnostima neutralizirati 
desantne snage ,agresora“ i deblokirati grad. 

Riječ je o planu koji je sredinom osamdesetih godina ra- 
zvijan u vojnim kabinetima JNA, a uvježbavan na vježbališti- 
ma u istočnoj Hercegovini, zapadnoj Bosni i u okolici Saraje- 
va. Kada se usporede pojedinosti toga plana s onim što se na 
tim područjima događalo potkraj 1991. i u prvoj polovici 
1992., vidi se da je operativni raspored snaga JNA u toj vje- 
žbi isti kao raspored snaga JNA u agresiji na Republiku Hr- 
vatsku i Bosnu i Hercegovinu. Uočljivo je također da su ta- 


dašnji velikosrpski planeri okupljeni oko Generalštaba JNA 

odredili dvije strateške gravitacijske točke ključne za okupaci- 
ju Bosne i Hercegovine i dijela Dalmacije. To su prostor 
Hercegovine (između Livna i Kupresa na sjeveru i Mostara i 
Čapljine na jugu) i prostor Sarajeva kao glavnoga grada Bo- 
sne i Hercegovine. '? 

Nameće se zaključak da su velikosrpski stratezi još sredi- 
nom osamdesetih godina planirali područja na kojima će se 
odigrati ključne bitke. 

Sve što se na tim područjima događalo u tijeku rata, a po- 
sebice na njegovim početcima, potvrđuje da je hrvatska stra- 
na, za razliku od muslimanske, ispravno predvidjela ukupan 
tijek zbivanja. Zbog toga je već na početku 1992. organizira- 
la odsudnu obranu doline Neretve i Tropolja, odnosno po- 
dručja Livanjskoga, Kupreškoga i Duvanjskoga polja. Zahva- 
ljujući tako postavljenom obrambenom sustavu hrvatskih 
snaga, upravo su na tim područjima velikosrpski osvajački 
planovi u proljeće 1992. doživjeli slom. 

Iako su srpske snage bile višestruko nadmoćne u oružju i 
tehnici, Hrvati su uspjeli obraniti prostor između Livna i do- 
line Neretve. Uspješna obrana toga prostora imala je višestru- 
ko značenje. Zaustavljen je srpski osvajački stroj u Bosni i 
Hercegovini, otklonjena je pogibelj od južne i srednje Dal- 
macije i - što se uporno prešućuje ili poriče, a imalo je nepro- 
cjenjivu vrijednost - sačuvana je veza središnje Bosne s Her- 
cegovinom. Ta veza osujetila je srpska nastojanja da cijelu 
Bosnu i Hercegovinu oružjem vrate u Jugoslaviju i tako 
obezvrijede rezultate referenduma o neovisnosti. 


!5 Davor Domazet-Lošo, Hrvatska i veliko ratište, Zagreb, 2002. 

Da se u potpunosti shvati značenje tih vojnih uspjeha što 
su ih u proljeće 1992. polučili slabo opremljeni pripadnici 
hrvatskih snaga u dolini Neretve i okolici Livna i Tomislav- 
grada, treba reći da bi bez njih samostalna Bosna i Hercego- 
vina ostala mrtvo slovo na papiru.“ Da su te bitke izgublje- 
ne, dvojbena bi bila i obrana dijela jadranske obale između 
Dubrovnika i Maslenice, a time i opstanak samostalne i neo- 
visne Republike Hrvatske. 

Kada se raščlanjuju ti događaji, ne može se ne zamijetiti 
da su i velikosrpski stratezi u JNA Republiku Hrvatsku i Bo- 
snu i Hercegovinu smatrali jedinstvenom i nedjeljivom geo- 
strateškom cjelinom, odnosno velikim i jedinstvenim rati- 
štem. Ni rat kao strateška kategorija ni politički procesi koji 
se odvijaju u tom geostrateškom prostoru ne mogu se stoga 
promatrati odvojeno. ,Ako se oko toga jedinstvenog geostra- 
teškog i geopolitičkog prostora opiše kružnica, onda je sredi- 
šte te kružnice upravo u prostoru Kupresa i Livna.“'* Na to 


"U travnju 1992. Srbi su potpuno ovladali svim gradovima na komunikacijskim 
pravcima što Bosnu i Hercegovinu spajaju sa Srbijom i okupiranim područjima u 
Republici Hrvatskoj. Do kraja travnja našli su se pod potpunim srpskim nadzorom i 
svi komunikacijski pravci koji vode k Sarajevu, Palama i Banja Luci. Tako je do po- 
četka svibnja u srpske ruke palo preko 60 posto teritorija Bosne i Hercegovine - a 
njihov je udio u pučanstvu iznosio samo 31 posto. 

" Samostalni mostarski bataljun Armije Bosne i Hercegovine osnovan je četrdeset da- 
na nakon donošenja Odluke o utemeljenju Hrvatskoga vijeća obrane i višemjesečnih 
borba u Mostaru i okolici. Prvi zapovjednik bataljuna bio je Suad Ćupina, a njegov 
zamjenik Midhad Hujdur-Hujke. Bataljun je djelovao pod zapovjedništvom općin- 
skoga Hrvatskog vijeća obrane u Mostaru. U to vrijeme nije bilo nikakvih nespora- 
zuma s postrojbama Hrvatskoga vijeća obrane. Takvo stanje potrajalo je sve do for- 
miranja 4. korpusa Armije Bosne i Hercegovine i ulaska ljudi poslanih iz Sarajeva u 
njegovo zapovjedništvo. Bili su to uglavnom bivši pripadnici JNA. Isti dan kada je 
formiran samostalni mostarski bataljun Krizni stožer općine Mostar priopćio je da je 
»od početka rata na Mostar palo preko 28.000 granata ispaljenih s položaja JNA i 
srpskih paravojnih postrojba ukopanih u okolici grada“ (v. dnevne tiskovine od 18. i 
19. svibnja 1992.). 

'“ Davor Domazet-Lošo, Hrvatska i veliko ratište, Zagreb, 2002. 

upozoravaju gotovo svi hrvatski geopolitičari. Ispravnost nji- 
hova mišljenja potvrđuju velike obrambene, a u tijeku godine 
1995. i napadne operacije Hrvatske vojske i Hrvatskoga vije- 
ća obrane, koje su napokon prisilile Karadžića i Miloševića da 
sjednu za pregovarački stol. 

Prostor između doline Neretve na istoku, Cetine na zapa- 
du, i Kupresa na sjeveru naseljavaju isključivo Hrvati. ,,To je 
svakako jedan od dodatnih razloga da su velikosrpski stratezi 
godinama planirali, uvježbavali i na koncu modelom otvore- 
nih ratnih kliješta ovo područje pokušali i zdrobiti.“ '“ Ta 
kliješta, kojih je jedan krak bio na istočnoj obali Neretve, a 
drugi u zapadnoj Bosni i okolici Knina, trebala su zdrobiti ci- 
jeli prostor svoga obuhvata. Taj su prostor, kao što je rečeno, 
naseljavali i naseljavaju Hrvati. On ima neprocjenjivo znače- 
nje za nadzor svih putova koji vode prema unutrašnjosti, a 
nalazi se u zaleđu uskoga jadranskog priobalja Republike Hr- 
vatske, koje bi bez prijateljskoga zaleđa bilo vojnički nebra- 
njivo. 

Na kraju treba reći da je ključni moment za uspješnu 
obranu toga prostora bilo samoorganiziranje hrvatskoga na- 
roda u Bosni i Hercegovini i utemeljenje Hrvatske zajednice 
Herceg-Bosne. '* Da se čekao politički potez Predsjedništva 


7 Isto. 

"Zbog teških ratnih prilika i nefunkcioniranja središnjih vlasti u Mostaru su se radi 
»samoorganiziranja, iznalaženja rješenja i sprječavanja anarhije“ 15. svibnja 1992. sa- 
stali svi hrvatski zastupnici u Skupštini Bosne i Hercegovine. Zastupnici su na tom 
sastanku donijeli nekoliko vrlo važnih odluka. Osobito važnom pokazala se ,Statu- 
tarna odluka o privremenom ustrojstvu izvršne vlasti na teritoriju HZHB“, zahvalju- 
jući kojoj je svakodnevni život ostao koliko-toliko normalnim, pa se moglo sustavno 
pristupiti organiziranju obrane i rješavanju drugih pitanja važnih za život ljudi na 
tom području. Nakon prve stihijske etape samoorganiziranja tim je činom počela 
druga, puno promišljenija faza samoorganiziranja Hrvata u Bosni i Hercegovini. 

Bosne i Hercegovine i da nije na osnovi ispravne prosudbe 
8 

pravodobno donesena odluka o samoorganiziranju, s apsolu- 

tnom se sigurnošću može reći da bi ,,Bosna opet šaptom pa- 

la“ i da bi međunarodnopravno priznana Bosna i Hercegovi- 

na bila samo pusta tlapnja pojedinaca koji se slabo snalaze u 


realnomu svijetu. 

POGLAVLJE II. 


Prijedlozi i inicijative međunarodne 
zajednice i ratni sukob 


Današnje bosansko-hercegovačke prilike ne mogu se 
ispravno razumjeti bez uvida u prijedloge i inicijative što ih je 
za rješavanje problema unutarnjeg ustroja Bosne i Hercegovi- 
ne nudila i provodila međunarodna zajednica. Stoga treba u 
osnovnim crtama prikazati i raščlaniti sadržaj i sudbinu triju 
planova: Carrington-Cutileirova, Vance-Owenova i Owen- 
Stoltenbergova, i dvaju mirovnih sporazuma: Washington- 
skoga i Daytonskoga. 


1. Carrington-Cutileirov plan 
Radi nalaženja ustavnih rješenja za unutarnje uređenje 


Bosne i Hercegovine međunarodni su posrednici Peter Car- 
rington i Josć Cutileiro 13. veljače 1992. počeli seriju prego- 

vora s političkim predstavnicima triju bosansko-hercegova- 
čkih konstitutivnih naroda. 

U njihovu planu, koji je Bosnu i Hercegovinu zamišljao 
kao visoko centraliziranu saveznu državu, prvi se put spomi- 
nju ,državne sastavnice“, odnosno ,konstitutivne jedinice“ u 
Bosni i Hercegovini. Po tom planu u sastav srpske konstituti- 
vne jedinice trebalo je ući 37 općina (44 posto teritorija), u 
sastav muslimanske 52 općine (44 posto teritorija), a u sastav 
hrvatske 20 općina (12 posto teritorija). 

U jeku tih pregovora o budućnosti Bosne i Hercegovine, 
što su ih pod Carringtonovim i Cutileirovim pokroviteljstvom 
vodili politički predstavnici triju naroda Alija Izetbegović, Ma- 
te Boban i Radovan Karadžić, izbio je otvoreni ratni sukob. 

Preciznije govoreći, 7. travnja 1992. dogodilo se međuna- 
rodnopravno priznanje Bosne i Hercegovine, koje su odmah 
popratili otvoreni sukobi između Srba s jedne i Muslimana i 
Hrvata s druge strane. 

Na samom početku tih sukoba, točnije 8. travnja 1992., 
donesena je odluka o utemeljenju Hrvatskoga vijeća obrane 
kao oružane sile hrvatskoga naroda u Bosni i Hercegovini'?, a 
četiri dana poslije, 12. travnja 1992., osnovana je i Armija 
Bosne i Hercegovine. 

Tako su, s obzirom na činjenicu da je JNA otprije bila 
pod potpunim srpskim nadzorom i da su njezine postrojbe 


" Odluku je potpisao predsjednik Hrvatske zajednice Herceg-Bosne Mate Boban. U 
njoj se jasno formuliraju razlozi i ciljevi osnutka: ,Zbog neorganiziranosti i nesnala- 
ženja središnje vlasti u Sarajevu u novonastalim uvjetima te pokazane očite nebrige 
spram Hrvatima u Bosni i Hercegovini, političko vodstvo Hrvata u BiH, organizira- 
no kroz Hrvatsku zajednicu Herceg-Bosnu, donosi odluku o osnivanju Hrvatskog 
vijeća obrane (HVO), kao hrvatske vojne sastavnice u Bosni i Hercegovini.“ 

zatečene na području Bosne i Hercegovine poslije preimeno- 
vane u Vojsku Republike Srpske, na području novoga među- 
narodnopravnog subjekta stvorene tri oružane sile. 





Prijedlog Josća Cutileira (1992.) 


Na osnovi Rezolucije o Jugoslaviji, što su je 26. ožujka 
1991. donijeli ministri vanjskih poslova Europske zajednice, 
a koja je u biti pozivala na ,mirno rješavanje jugoslavenske 
krize i daljnji razvoj demokratskoga društva“, pregovori poli- 
tičkih predstavnika triju naroda koji žive u Bosni i Hercego- 
vini nastavljeni su 1. svibnja 1992. u Lisabonu. 

Toga dana počeli su, pod predsjedanjem portugalskoga 
diplomata Josća Cutileira, službeni pregovori o ponuđenom 
prijedlogu. No ubrzo su prekinuti. Alija Izetbegović otišao je 
iz Lisabona i otputovao u Sarajevo. Napuštanje pregovora 

obrazložio je granatiranjem Sarajeva. Međutim, bolji pozna- 
vatelji tadašnjih prilika naglašuju da je granatiranje Sarajeva 
bilo samo povod, a da su uzroci bili čisto političke naravi i 
mnogo dublji.“ 

Nakon prekida Lisabonskoga summita uslijedila je inicija- 
tiva lorda Carringtona da se pregovori nastave. Na temelju te 
inicijative u Grazu su se 5. svibnja 1992. sastali Mate Boban i 
Radovan Karadžić. Alija Izetbegović odbio je doći na sasta- 
nak. Nedolazak je obrazložio izbjegavanjem susreta s prva- 
kom Srpske demokratske stranke. 

Nakon Bobanova i Karadžićeva susreta u Grazu izdano je 
priopćenje za javnost“, koje je iste večeri u središnjim infor- 
mativnim emisijama preneseno u cjelini. Hrvatska je strana 
preuzela obvezu izvijestiti Izetbegovića o tijeku pregovora i 


* Da je plan prihvaćen, ne bi bilo rata, pa dakle ni masakra u Srebrenici. Alija Izetbe- 
gović zbog taktičkih je razloga prihvatio plan, jer je želio ugoditi Europi, a onda je 
od njega odustao da bi ugodio Amerikancima, koji su ga ohrabrivali da to učini. 
Vjerovao je da službeni Washington podupire njegovu ideju o unitarnoj Bosni i 
Hercegovini. Dayton je pokazao da je bio u zabludi. Kada se rat već dogodio, među- 
narodna je zajednica mogla spriječiti masakre, ali Ujedinjeni narodi nisu odobrili 
dodatne snage koje je zbog istodobnoga srpskog nadiranja i bošnjačke ekspanzije 
tražio glavni tajnik. Odobrili su dolazak samo maloga i loše naoružanog kontingenta 
vojnih snaga, koje su uz to imale i pogrešan mandat (Josć Cutileiro, Izetbegović je 
odbio mir“, Blic, Beograd, 18.srpnja 2005.). 

* Priopćenje doslovce glasi: 

»Odlučni da sva sporna pitanja, uključujući i razgraničenje dviju konstitutivnih jedi- 

nica - hrvatske i srpske u Bosni i Hercegovini, riješe miroljubivim sredstvima i dogo- 

vorom, predstavnici hrvatske i srpske nacionalne zajednice utvrdili su da u odnosu 

na radni zemljovid o razgraničenju postoje nesuglasnosti u sljedećim slučajevima: 

1. U gradu Mostaru srpska strana smatra da granicu predstavlja rijeka Neretva, a hr- 

vatska strana smatra da je cijeli grad Mostar u hrvatskoj nacionalnoj jedinici. 

2. Južno od Mostara hrvatska strana smatra da u hrvatsku nacionalnu jedinicu spada 
područje određeno 1939. godine, tj. granica Hrvatske Banovine. Srpska strana 
smatra da je granica između hrvatske i srpske jedinice granica rijeka Neretva. 

3. Obje strane su suglasne da se u razgraničenju dviju konstitutivnih jedinica na području 
Kupresa, kao i u Bosanskoj Posavini (Derventa, Bosanski Brod, Bosanski Samac, Odžak, 
Orašje, Modrica i Brčko) vodi računa o kompaktnosti prostora i komunikacijama. 

zaključcima iz Graza. To je Boban učinio nakon nekoliko 
dana na sastanku s Izetbegovićem u Splitu. 

Ta nastojanja nisu međutim dovela do provedbe Carring- 
ton-Cutileirova plana i prestanka ratnoga sukoba. Naprotiv, 
ona su poslužila kao povod za nove sukobe i zakulisne igre. 

Sastanak Mate Bobana i Radovana Karadžića u Grazu bo- 
šnjačka strana i određeni međunarodni krugovi, kojima su se 
pridružili i neki političari iz Republike Hrvatske, i danas tuma- 
če kao argument za postavku o srpsko-hrvatskoj uroti protiv dr- 
žave Bosne i Hercegovine i bošnjačkoga naroda. Matu Bobana i 
Radovana Karadžića predstavljaju kao paslike Franje Tuđmana 
i Slobodana Miloševića, a njihov sastanak u Grazu kao sastavni 
dio srpsko-hrvatske nagodbe na račun bošnjačkoga naroda. 

Oni pri tomu, naravno, prešućuju činjenice koje iz temelja 
ruše tu zloćudnu konstrukciju: stvarne organizatore sastanka, 
odbijanje Alije Izetbegovića da sudjeluje na sastanku i susret 
Mate Bobana i Alije Izetbegovića u svezi s tim sastankom. 

Krajnji je smisao konstrukcije posve je jasan. Priča o hr- 
vatsko-srpskoj uroti protiv Bosne i Hercegovine i bošnjačko- 


4. Obje strane su odlučne ustrajati na principima usvojenim na konferenciji Europ- 
ske zajednice o Bosni i Hercegovini, te temeljem toga suglasne su da u određiva- 
nju spornih i drugih područja štuju dogovorene kriterije za definiranje nacional- 
nih teritorija uz arbitražu Europske zajednice. 

5. Ovim dogovorom prestaju razlozi za prekid Konferencije Europske zajednice o Bo- 
sni i Hercegovini, te obje strane traže hitan nastavak konferencije. Insistira se da se 
arbitražno razgraničenje izvrši u dogovorenom roku do 15. svibnja 1992. godine. 

6. Slijedom naprijed dogovorenog prestaju razlozi za oružane sukobe između Hrvata 
i Srba na cijelom teritoriju Bosne i Hercegovine. 

Objavljuje se sveopće i trajno primirje pod kontrolom Europske zajednice, koje stu- 

pa na snagu dana OG. svibnja 1992. u 24.00 sata. 


Predstavnik Srpske Predstavnik Hrvatske 
državne zajednice nacionalne zajednice 
Radovan Karadžić Mate Boban“ 

ga naroda nepravedno dijeli srpsku odgovornost za ratne do- 
gađaje u Bosni i Hercegovini na dva jednaka dijela: jedan 
ostavlja Srbiji, a drugi ,velikodušno“ daruje Hrvatskoj. Tako 
izjednačuje krjepost i opačinu, agresiju na Bosnu i Hercego- 
vinu i obranu Bosne i Hercegovine. Time otežava međunaro- 
dni položaj Republike Hrvatske i politički položaj hrvatskoga 
naroda u Bosni i Hercegovini. No, to nije sve. Povrh toga -a 
to nikako nije manje važno - ta priča, prešućujući ključne či- 
njenice i krivotvoreći smisao događaja, štiti najodgovornije 
međunarodne aktere velezločina počinjenog u Bosni i Herce- 
govini. 


2. Vance-Owenov plan 


Međunarodna konferencija o bivšoj Jugoslaviji nastavila je 
rad 3. rujna 1992. u Ženevi. 

Bivši mirovni predstavnici lord Carrington i Josć Cutilei- 
ro razriješeni su dužnosti, a na njihova mjesta, na prijedlog 
Vijeća sigurnosti Ujedinjenih naroda, imenovani su bivši mi- 
nistri vanjskih poslova Sjedinjenih Američkih Država i Veli- 
ke Britanije, Cyrus Vance i lord David Owen, 

Pod predsjedanjem toga dvojca počela je nova serija pre- 
govora o miru i budućemu ustroju Bosne i Hercegovine. Rad 
konferencije odvijao se u dvjema radnim skupinama, vojnoj i 
civilnoj. Polazna pregovaračka platforma bio je Vance- 
Owenov plan oblikovan u deset ustavnih načela i popraćen 
zemljovidom. Dvojica mirovnih posrednika na samom su 
početku pregovora izložila zemljovid budućega administrati- 

vnog ustroja Bosne i Hercegovine, koju su koncipirali kao 
decentraliziranu državu sastavljenu od deset provincija. 

Po tom prijedlogu svakom je narodu bila namijenjena ve- 
ćinska vlast u trima provincijama, a Sarajevu poseban status. 
Hrvati su trebali biti većinski narod u Trećoj (odžačkoj), 
Osmoj (mostarskoj) i Desetoj (travničkoj), Srbi u Drugoj 
(banjalučkoj), Četvrtoj (bijeljinskoj) i Šestoj (nevesinjskoj), a 
Muslimani u Prvoj (bihaćkoj), Petoj (tuzlanskoj) i Devetoj 
(zeničkoj) provinciji. Srpske provincije trebale su obuhvaćati 
41,4 posto, muslimanske, zajedno sa Sarajevom, 31,5 posto, 
a hrvatske 27,1 posto teritorija Bosne i Hercegovine.“ 


ise m 

ek 
Da 
BE go 


- Guo 


1 2 
>= LS 
Pr Bad 





Vance-Owenov zemljovid (1993.) 


* Ako se ne smetne s uma da su (po popisu iz 1991.) u ukupnomu pučanstvu Bosne i 
Hercegovine Muslimani sudjelovali s 43,5 posto, Srbi s 31,2 posto, Hrvati sa 17,4 
posto i tomu pridoda činjenica da su Karadžićevi Srbi u to vrijeme nadzirali malo 
manje od 60 posto teritorija Bosne i Hercegovine, neodoljivo se nameće pitanje mo- 
gućnosti provedbe takva plana. 

Ministar obrane u Vladi Bosne i Hercegovine bio je, u 
skladu s time, dužan donijeti odluku da se sve vojne snage 
koje se nalaze u Prvoj, Petoj i Devetoj provinciji obvezno po- 
drede Glavnomu štabu Armije Bosne i Hercegovine, u Tre- 
ćoj, Osmoj i Desetoj provinciji Glavnomu stožeru Hrvatsko- 
ga vijeća obrane, a u Drugoj, Četvrtoj 1 Šestoj provinciji Gla- 
vnomu štabu Vojske Republike Srpske. 

Hrvatsko izaslanstvo, koje je na pregovorima predvodio 
Mate Boban, prihvatilo je 4. siječnja 1993. tekst sporazuma i 
ponuđeni prijedlog zemljovida. 

Isto je, unatoč protivljenju zagovornika unitarističke Bo- 
sne i Hercegovine u muslimanskomu narodu, učinio i Alija 
Izetbegović. 

Vođa srpskoga izaslanstva Radovan Karadžić u prvi je 
mah odbio ponuđeni sporazum i zatražio dodatne teritorijal- 
ne ustupke. 

Nekoliko mjeseci poslije (1. svibnja 1993. u Ateni) ipak 
ga je prihvatio, uz uvjet da ga prihvati i Skupština Republike 
Srpske. Skupština je na zasjedanju 5. svibnja 1993. glatko 
odbacila sporazum, pa je Karadžićev potpis na njemu ostao 
mrtvo slovo na papiru. 

Tako je definitivno propao Vance-Owenov mirovni spo- 
razum o Bosni i Hercegovini. 

Dotadašnja nesnošljivost, povremene razmirice i sitni 
izgredi između Armije Bosne i Hercegovine i Hrvatskoga vi- 
jeća obrane pretvorili su se za trajanja mirovnih pregovora 
pod Vanceovim i Owenovim vodstvom u oružane sukobe. 

Sukobi su najprije izbili na području srednje Bosne, zatim 
su se prenijeli u sjeverne dijelove Hercegovine i najposlije u 

dolinu Neretve.“ 

Nedugo nakon izbijanja tih sukoba, točnije 6. svibnja 
1993., Vijeće sigurnosti Ujedinjenih naroda donijelo je rezo- 
luciju broj 824, kojom je, kao i rezolucijom broj 819, od svih 
sukobljenih strana u Bosni i Hercegovini zahtijevalo da Sre- 
brenicu, Goražde, Žepu, Sarajevo i Bihać tretiraju kao zašti- 
ćene zone koje ne smiju ni pod kojim uvjetima biti izložene 
oružanom napadu ili kakvu drugom neprijateljskom činu. 

Raščlamba vojnih poteza što ih je nakon donošenja te rezo- 
lucije povuklo političko vodstvo bosanskih Muslimana poka- 
zuje da je u to vrijeme glavnina snaga Armije Bosne i Herce- 
govine prebačena iz zaštićenih područja u prostor srednje Bo- 
sne i sjeverne Hercegovine. Oslanjajući se na tako stvorenu 
nadmoć u broju vojnika, postrojbe su Armije Bosne i Herce- 
govine krenule u još jača napadna djelovanja, pa je u tim po- 
dručjima buknuo još stravičniji i suroviji ratni sukob.?* 

U tim sukobima snage Armije Bosne i Hercegovine po- 
tpuno su ,etnički očistile“ Kakanj, Zavidoviće, Zenicu, Foj- 
nicu, Visoko, Bugojno, Travnik, Vareš, Konjic, Jablanicu i 


% Sukobi između Armije Bosne i Hercegovine i Hrvatskoga vijeća obrane u Mostaru 
izbili su 9. svibnja 1993. Sutradan su, uz posredovanje međunarodnih predstavnika, 
Alija Izetbegović i Mate Boban potpisali Sporazum o prekidu vatre u Mostaru. Pro- 
vedbu su tri dana poslije usuglasili i vojni zapovjednici sukobljenih strana. Na sa- 
stanku izaslanstava Hrvatskoga vijeća obrane i Armije Bosne i Hercegovine u Među- 
gorju 12. svibnja 1993. potpisan je vojni dio sporazuma. Tako je i službeno usposta- 
vljena crta razgraničenja na Bulevaru. Tim činom ,ozakonjena“ je podjela Mostara 
na istočni i zapadni dio. Odmah po potpisivanju sporazuma u Mostar su ušli pred- 
stavnici UNPROFOR-a i počeli nadzirati provedbu primirja. Mostar je postao po- 
dijeljeni grad. 

* Smirivanju sukoba nisu pridonijeli ni zaključci o prestanku hrvatsko-bošnjačkoga 
sukoba i bezuvjetnoj primjeni Vance-Owenova plana što su ih na sastanku u Među- 
gorju 18. svibnja 1993. donijeli Alija Izetbegović i Mate Boban. Tomu sastanku na- 
zočili su, kao posrednici, David Owen, Franjo Tuđman i Gojko Šušak. 

Sarajevo. U vrlo teškim uvjetima i uz nadljudske napore 
uspjele su opstati hrvatske enklave u dolini Lašve i Lepenice, 
te Zepče i Usora na sjeveru. 


3. Owen-Stoltenbergov plan 


Nakon propasti Vanceovih i Owenovih mirovnih nastoja- 
nja i rasplamsavanja muslimansko-hrvatskoga sukoba britan- 


ski je diplomat David Owen“ 


nastavio svoju mirovnu misi- 
ju. Zbog ostavke američkoga diplomata Cyrusa Vancea u no- 
voj mu se rundi pregovora priključio norveški diplomat 
Thorvald Stoltenberg. 

Diplomatski je dvojac 27. srpnja 1993. u Ženevi počeo 
novu seriju bilateralnih razgovora o budućnosti Bosne i Her- 
cegovine. 

Politički predstavnici triju sukobljenih strana načelno su 
toga dana prihvatili tekst najnovijega sporazuma, a već sutra- 
dan obvezali su se da će svojim snagama zapovjediti trenutni 
prekid vatre. 

Međutim, toga istog dana pripadnici Armije Bosne i Her- 
cegovine napali su selo Doljane kod Jablanice. To je već tada 
navijestilo da se sudbina najnovije runde pregovora ne će u 


* Visoko razumijevanje za srpsku stranu, posebno za Miloševića, bila je trajna kara- 
kteristika glavnog pregovarača lorda Davida Owena, koji je govorio da Hrvatska 
mora dati teritorijalne ustupke ako želi mirno reintegrirati okupirana područja. Ka- 
zao mi je da je minimum da Hrvatska da Prevlaku i teritorij od Prevlake do Popovi- 
ća ili barem Molunata za zaleđe Dubrovnika, potom da dade koridor bosanskim Sr- 
bima ispod Županje kako bi Brčko moglo pripasti Bošnjacima, te da da Baranju Sr- 
biji kako bi dobila istočnu Slavoniju“ (Mate Granić, Vanjski poslovi: politika iza ku- 
lisa, Zagreb, 2005.). 

konačnici razlikovati od sudbine dotadašnjih mirovnih inici- 
jativa.“ 

Na samom početku pregovora pod Owenovim i Stoltenber- 
govim pokroviteljstvom tri su strane načelno prihvatile njihov 
kompromisni prijedlog poznat kao Owen-Stoltenbergov plan. 

Po tom planu trebalo je Bosnu i Hercegovinu urediti kao 
uniju triju republika. Sporna pitanja vezana uz utvrđivanje 
granica između triju republika, te pitanje izlaza na Savu i na 
Jadransko more, na čemu je uporno ustrajavala bošnjačka 
strana, trebala su se naknadno riješiti. 

Vojni zapovjednici svih triju strana slijedećih su dana u 
Sarajevu potpisali sporazum o žurnom prekidu vatre na svim 
bojišnicama. Međutim, muslimanska se strana 10. kolovoza 
1993. ponovno povukla iz pregovora. Kao razlog povlačenja 
navela je nastavak srpskih napada na Sarajevo. 

Pregovori su ipak nastavljeni 31. kolovoza 1993. u Ženevi. 
U tim pregovorima sudjelovali su, uz predstavnike sukoblje- 
nih strana u Bosni i Hercegovini i mirovne posrednike Davi- 
da Owena i Thorvalda Stoltenberga, hrvatski predsjednik Fra- 
njo Tuđman i srpski predsjednik Slobodan Milošević. 


* U ranim dopodnevnim satima 28. srpnja 1993. muslimanske snage, sastavljene od 
pripadnika 44. brdske brigade Armije Bosne i Hercegovine, pripadnika Ministarstva 
unutarnjih poslova i postrojbe za posebne namjene ,Zulfikar“, opkolile su područje 
sela Doljani. Do popodnevnih sati uspjele su ovladati većim dijelom sela te Stro- 
pom, Stipića Livadama i komunikacijskim pravcem koji preko prijevoja Pomen vo- 
di prema Gračacu. U tijeku bojnih djelovanja ubile su i masakrirale osam civilnih 
osoba i 28 zarobljenih pripadnika Hrvatskoga vijeća obrane. Isti su dan uhitile i 198 
Hrvata, mještana sela Doljani, među kojima je bilo 66 djece, i odvele ih u logor 
»Muzej“ u Jablanici. U tom logoru već je, po kasnijim izvješćima Međunarodnoga 
crvenog križa, otprije bio zatočen veći broj Hrvata, i to: 37 iz sela Copi, Donja Gra- 
bovica i Grabovica, 7 iz sela Mrakovo, 8 iz sela Žuglići. U podrumskomu prostoru 
logora ,Muzej“ bilo je zatočeno i 48 pripadnika Hrvatskoga vijeća obrane (Ivica 
Mlivončić, Zločin s pečatom, Mostar-Split-Zagreb, 1998.). 

U tijeku pregovora predstavnik muslimanske strane Alija 
Izetbegović predložio je plan koji je predviđao podjelu Bosne 
i Hercegovine na tri republike, a sastojao se od pet dijelova: 

* ustavnoga sporazuma, 

* aranžmana koji se odnose na ustavni sporazum, 

* vojnoga sporazuma između Republike Hrvatske i Unije 
Republika, 

* sporazuma između Republike Hrvatske i Unije Bosne i 
Hercegovine o primjeni međunarodnih Konvencija o 
tranzitu i trgovini između kontinentalnih zemalja iz go- 
dine 1956. i 


* zemljovida. 


Blaslimanski koridor proma Suvi_ 





\ 
Custavai keridar | 
Gerande-Zepa 


Owen-Stoltenbergov zemljovid 

Muslimanski zahtjevi u toj rundi pregovora uglavnom su 
se, osim Sarajeva i muslimanskih enklava u istočnoj Bosni, 
odnosili na Mostar i dolinu Neretve, te na pitanje osigurava- 
nja teritorijalnog izlaza na more u Neumu.“ 

Nekoliko dana poslije, za Izetbegovićeva boravka u Sjedi- 
njenim Američkim Državama, muslimansko je političko i 
vojno vodstvo uputilo u Hercegovinu dodatni kontingent 
elitnih postrojba, tako da je na početku rujna 1993. došlo do 
daljnje eskalacije ratnoga sukoba u dolini Neretve. Tih dana 
počela je operacija Armije Bosne i Hercegovine poznata pod 
nazivom ,,Neretva 93“, u kojoj je pred angažirane postrojbe 
postavljen cilj bezuvjetnog ovladavanja Mostarom, Čaplji- 
nom, Stocem, Širokim Brijegom i Čitlukom radi ostvariva- 
nja izlaza na more u Neumskomu zaljevu.“ 

U jeku operacije ,Neretva 93“ u Ženevi su se 16. rujna 
1993. sastali politički predstavnici Muslimana i Srba. Na tom 
sastanku usuglašen je i potpisan tekst Zajedničke srpsko-musli- 
manske deklaracije. Tekst su, uz posredovanje Davida Owena 


* Predsjednik Sjedinjenih Američkih Država Bill Clinton razgovarao je 8. rujna 1993. 
u Washingtonu s Alijom Izetbegovićem. Po informacijama objavljenim nakon toga 
razgovora američki je predsjednik sugerirao Izetbegoviću da nastavi pregovore. Po 
istim izvorima Izetbegović je tada od Clintona dobio obećanje da će američka diplo- 
macija posredovati kod političkih vodstava drugih dvaju naroda da pristanu na do- 
datne ustupke pri utvrđivanju granica triju republika u Bosni i Hercegovini, s teži- 
štem na ostvarivanju izlaza na more za muslimansku republiku. 


* Za realizaciju te operacije iz okruženoga je Sarajeva stiglo nekoliko postrojba i zapo- 
vjedni kadar predvođen generalima Rasimom Delićem i Seferom Halilovićem. Selo 
Grabovica, naseljeno isključivo Hrvatima, bilo je od 10. svibnja 1993. pod musli- 
manskim nadzorom. Armija Bosne i Hercegovine koristila se njime kao polaznom 
bazom za daljnji prodor prema jugu. U tom selu, po svjedočenju Sefera Halilovića u 
knjizi ,Lukava strategija“ (Sarajevo, 1997.), pripadnici su Armije Bosne i Hercego- 
vine u noći sa 7. na 8. rujna ubili 32 civilne osobe. Među ubijenima najstariji je bio 
87-godišnji Marko Marić, a najmlađa djevojčica Mladenka Zadro. Tih dana u Gra- 
bovici je zarobljen stanovit broj civila i odveden u logor ,Muzej“ u Jablanici. 

i Thorvalda Stoltenberga, usuglasili i potpisali Alija Izetbegović 
i Momčilo Krajišnik. Deklaracija je omogućivala Srbima iz- 
dvajanje teritorija pod njihovim nadzorom iz sastava Bosne i 
Hercegovine i priključenje Srbiji na osnovi referenduma. 

Taj dokument - koji su uz Izetbegovića i Krajišnika potpi- 
sali i Owen i Stoltenberg - bio je u biti politički sporazum o 
raspadu Bosne i Hercegovine. 

Pregovori o budućnosti Bosne i Hercegovine nastavljeni 
su 20. rujna 1993. na britanskomu nosaču zrakoplova “In- 
vincible" usidrenom u međunarodnim vodama Jadranskoga 
mora. Cilj sastanka bio je konačno usuglašavanje mirovnoga 
sporazuma o Bosni i Hercegovini i potpisivanje Owen-Stol- 
tenbergova plana. 

Uz političke predstavnike triju sukobljenih strana u Bosni 
i Hercegovini u pregovorima su sudjelovali Franjo Tuđman, 
Momir Bulatović i Slobodan Milošević. Owen i Stoltenberg 
postigli su načelno suglasje svih triju strana sa svojim planom 
o Bosni i Hercegovini kao uniji triju republika. Svečano po- 
tpisivanje sporazuma trebalo je biti upriličeno 21. rujna 
1993. u Sarajevu. Međutim, muslimanski je predstavnik po 
povratku u Sarajevo izjavio da nije zadovoljan planom i da će 
konačnu odluku o njemu ipak donijeti Skupština. 

Tako je Alija Izetbegović zapečatio sudbinu Owen-Stol- 
tenbergova plana navlas isto kao Radovan Karadžić sudbinu 
Vance-Owenova plana. 

Skupština bosanskih Muslimana zasjedala je 27. rujna 
1993. u sarajevskomu hotelu Holiday In. Zastupnici su do- 
nijeli Deklaraciju o jeziku i Deklaraciju o narodu. Tim doku- 
mentima službeno su proglasili bošnjački jezik i bošnjački 

narod. U zadnji čas, na inicijativu pisca Alije Isakovića, odbi- 
li su Deklaraciju o Bošnjačkoj Republici. 

Takav razvoj događaja označio je konačnu propast Owen- 
Stoltenbergova mirovnoga sporazuma i nastavak ratnoga su- 
koba. 

Takozvana Skupština Republike Bosne i Hercegovine, sa- 
stavljena od bošnjačkih zastupnika i nekolicine Srba i Hrvata 
koji su u to vrijeme živjeli u opkoljenomu Sarajevu, sastala se 
29. rujna 1993. Uz deklarativno prihvaćanje Owen-Stolten- 
bergova plana iznijela je cijeli niz zahtjeva za teritorijalnim 
ustupcima u korist buduće bošnjačke republike. To je u široj 
javnosti protumačeno kao taktički potez smišljen radi umanji- 
vanja bošnjačke odgovornosti za propast mirovne inicijative. 

Kraj rujna i početak listopada 1993. obilježio je nastavak 
sukoba između Armije Bosne i Hercegovine i Hrvatskoga vi- 
jeća obrane. Sukobe je karakteriziralo napadno djelovanje 
Armije Bosne i Hercegovine. Brojno slabije postrojbe Hrvat- 
skoga vijeća obrane uglavnom su se ograničile na obranu. U 
studenomu 1993. postrojbe su Armije Bosne i Hercegovine 
uspjele ovladati Varešom. Zbog toga je pritisak na ostale hr- 
vatske enklave u srednjoj Bosni, odsječene od ostatka teritori- 
ja pod nadzorom Hrvatskoga vijeća obrane, bivao sve jači. 


4. Ratni sukob Bošnjaka i Hrvata 


Pitanje što su primarni, a što sekundarni razlozi izbijanja 
bošnjačko-hrvatskoga sukoba predmet je mnoštva rasprava i 
prosudaba, a nerijetko i krivotvorenja povijesnih činjenica. 


55 


politicka sudbina-kb2 9/26/05 10:32 Page ap 


Na to pitanje posljednjih se godina u domaćoj i međuna- 
rodnoj javnosti gleda na dva načina. 

Prvo, gleda se kroz prizmu zločina u Ahmićima. Tomu 
zločinu pridaje se posve drukčije značenje nego sličnim zloči- 
nima koji su se dogodili u drugim mjestima. U Ahmićima se, 
bez ikakve dvojbe, dogodio strašan zločin. Ali brojni drugi, 
ne manje strašni zločini dogodili su se i u drugim mjestima. 
Pa ipak, napisi o Ahmićima, kako u domaćemu tako i u me- 
đunarodnomu tisku, ostavljaju dojam da su zločin u Srebre- 
nici i zločin u Ahmićima jedini masovni zločini koji su se do- 
godili u Bosni i Hercegovini. To, kao što smo rekli, ni pribli- 
žno ne odgovara istini. 

Stoga takav pristup budi opravdane sumnje. On očito slu- 
ži stvaranju stereotipa koji potvrđuju postavku da su u pro- 
šlomu ratu na Bosnu i Hercegovinu izvršene dvije agresije - 
srpska i hrvatska. I upravo ta druga, ničim dokazana, tobo- 
žnja agresija Republike Hrvatske na Bosnu i Hercegovinu 
druga je prizma kroz koju se gleda na bošnjačko-hrvatski ra- 
tni sukob i njegove uzroke. 

Svi drugi segmenti rata, posebice njegovi stvarni uzroci i 
povodi, nastoje se držati podalje od očiju javnosti. Tako se 
medijskim kampanjama, koje se mogu označiti kao najprimi- 
tivniji oblici specijalnoga ratovanja, mistificira stvarno stanje 
stvari. Tek s vremena na vrijeme pojavi se kakav usamljeni 
strijelac ili skupina ljudi koji to pitanje pokušavaju jednosta- 
vnim iznošenjem činjenica osvijetliti znatno drukčijim svje- 
tlom od onoga u kojemu ga tumače bošnjačka strana, odre- 
đeni međunarodni krugovi, tužiteljstvo Haaškoga suda i neki 
političari iz Republike Hrvatske. 

Drukčijim tonom od uobičajenoga govorio je, među osta- 
lima, Franjo Boras, član prvoga demokratski izabranog Pred- 
sjedništva Bosne i Hercegovine. U svim svojim povremenim 
istupima, a napose u knjizi ,Kako je umirala Socijalistička 
Republika Bosna i Hercegovina 1990.-1996.“?, Boras ističe 
da su postavke o agresiji Republike Hrvatske na Bosnu i Her- 
cegovinu ,plod zle i sračunate namjere, a ponekad i neinfor- 
miranosti o događajima iz tog doba“. U zadnje vrijeme ta se 
postavka nastoji ublažiti, tvrdi Boras, pa se ona preoblikuje u 
postavku o Tuđmanovoj agresiji i agresiji Hrvatske demo- 
kratske zajednice na Bosnu i Hercegovinu. 

Bivši specijalni izaslanik glavnoga tajnika Ujedinjenih na- 
roda i nekadašnji šef misije Ujedinjenih naroda u Bosni i 
Hercegovini, umirovljeni američki general Jacques Paul Kle- 
in izjavio je za Hrvatsku radioteleviziju * da mu je Alija Izet- 
begović potvrdio da je na početku rata Franji Tuđmanu “po- 
nudio“ Hercegovinu. Kleinu je to rekao Tuđman, a potvrdio 
Izetbegović, obrazlažući da je tako postupio jer hrvatsko pita- 
nje u Bosni i Hercegovini smatra vrlo ozbiljnim pitanjem. 
Klein je u toj emisiji citirao Izetbegovićevu izjavu: “Prebaci- 
vanjem toga problema Tuđmanu lakše bismo riješili ostale 
teškoće.“ 

Izetbegovićeva izjava zvuči zagonetno, ali unatoč tomu ja- 
sno otkriva uzrok bošnjačko-hrvatskoga sukoba. Jer, što mo- 
že značiti rečenica: “Prebacivanjem toga problema Tuđmanu 


* Franjo Boras, Kako je umirala Socijalistička Republika Bosna i Hercegovina 1990.- 
1996., Mostar, 2002. 
J.P. Klein dao je tu izjavu u emisiji Orient Express emitiranoj na prvom programu 


vnoj emisiji - Dnevniku. 

lakše bismo riješili ostale teškoće", izrečena u razgovoru o su- 
dbini zapadne Hercegovine? 

Svaki poznavatelj političkih i ratnih prilika u Bosni i Her- 
cegovini zna da Izetbegović nikada nije pokazivao teritorijal- 
ne aspiracije prema jednonacionalnim prostorima zapadno 
od Neretve, ali isto tako zna da je itekako pokazivao aspiraci- 
je prema srednjoj Bosni i dolini Neretve. A upravo na tim 
dvama područjima dogodio se bošnjačko-hrvatski sukob. 

Da bi se potpuno razumjela Izetbegovićeva gesta, treba 
prosuditi kako bi se situacija razvila da je Tuđman ponudu 
prihvatio. Politička bi šteta takva postupka u prvom redu išla 
na ruku Srbima, koji su u to vrijeme držali pod okupacijom 
gotovo trećinu teritorija Republike Hrvatske, jer bi stvorila 
presedan za promjenu granica. Tek zatim njome bi se okori- 
stio Izetbegović. Na tragu takva raspleta situacije on bi ovla- 
dao srednjom Bosnom i dolinom Neretve. A to su bili njego- 
vi primarni strateški ciljevi u bošnjačko-hrvatskomu vojnom 
i političkom sukobu.?' 

Američki povjesničar i umirovljeni časnik američke vojske 


Charles R. Shrader u knjizi ,Muslimansko-hrvatski građan- 


* Beč, 9. siječnja 1994. i Ženeva, 10 dana poslije: Sratus Bosne i Hercegovine pokuša- 
va se riješiti diplomatskim putom. Na stolu je prijedlog da se Bosna i Hercegovina 
uredi kao unija triju republika. Prvom, tajnom sastanku, održanom nakon službenih 
razgovora oko 23 sata na inicijativu bošnjačke strane, nazočni su Izetbegović, Tu- 
dman, Haris Silajdžić, Hido Biščević i Granić. Bošnjačka strana traži da Hrvati odu- 
stanu od srednje Bosne i da je prepuste Bošnjacima. Zauzvrat nude Hrvatskoj sve ju- 
žno i zapadno od Prozora (Rame) do doline Neretve. Mostar bi se podijelio na de- 
snu i lijevu obalu. Tuđman je odbio, sastanak je završen. Deset dana kasnije na sa- 
stanku s Tuđmanom i Izetbegovićem nalaze se Silajdžić, Granić i Miomir Žužul. 
Izetbegović nudi da Hrvatskoj pripadne sve ispod Prozora. “Tuđman je kratko ra- 
zmislio, pogledao me i odlučno rekao: Ne. Time je završilo razdoblje pokušaja po- 
djele BiH od hrvatske ili bošnjačke strane? (Mate Granić, Vanjski poslovi: politika 
iza kulisa, Zagreb, 2005.). 

De še odi . 
* iznosi slične tvrdnje. 


ski rat u srednjoj Bosni“ 

Po njegovu mišljenju malobrojnije su se postrojbe Hr- 
vatskoga vijeća obrane u srednjoj Bosni branile, a brojnije 
su postrojbe muslimanske Armije Bosne i Hercegovine na- 
padale. 

Tu tvrdnju Shrader argumentira značenjem što su ga za 
muslimansko političko vodstvo i Armiju Bosne i Hercegovi- 
ne imali komunikacijski pravci koji vode kroz srednju Bosnu 
i prema srednjoj Bosni. U prvom redu ističe važnost komuni- 
kacijskoga pravaca koji od Zenice preko Lašvanske doline vo- 
di prema Sarajevu, ali i važnost komunikacijskih pravaca koji 
preko Makljena, Uskoplja i Bugojna, odnosno preko Konjica 
i Ivan-sedla, povezuju srednju Bosnu s Hercegovinom. Samo 
tim pravcima hrvatskomu je puku srednje Bosne mogla stići 
znatnija vojnička i svaka druga pomoć, pa su ti pravci za Ar- 
miju Bosne i Hercegovine imali dvostruko značenje. 

Osobito je zanimljiva druga Shraderova postavka. On tvr- 
di da su neke vojne tvornice smještene na tom području ima- 
le stratešku važnost za opstojnost i razvoj muslimanske Armi- 
je Bosne i Hercegovine. 

Kako je u to vrijeme bio na snazi embargo na uvoz oružja, 
a postrojbe Armije Bosne i Hercegovine bile izolirane u bo- 
sanskim brdima, glavni je problem Alije Izetbegovića i musli- 
manskoga političkog vodstva bila opskrba postrojba oružjem, 
strjeljivom i vojnom opremom. 

U Bosni i Hercegovini bio je za Jugoslavije razvijen sustav 
vojne proizvodnje, u kojemu su važne karike bile tvornice 


** Charles R. Shrader, The Muslim-Croat civil war in Central Bosnia: a military 
history, 1992-1994, College Station: Texas A&ZM University Press, 2003. 

»Igman“ u Konjicu, ,Slavko Rodić“ u Bugojnu, ,Vitezit“ u 
Vitezu i ,Bratstvo“ u Novomu Travniku. Te su tvornice, za- 
hvaljujući samoorganiziranju hrvatskoga naroda, još u prolje- 
će 1992. došle pod nadzor postrojba Hrvatskoga vijeća obra- 
ne. Muslimansko političko vodstvo dospjelo je zbog toga u 
podređen položaj. Ako se željelo izvući iz takva položaja ili ga 
promijeniti u svoju korist, moralo je te tvornice staviti pod 
nadzor Armije Bosne i Hercegovine. 

To je vrlo čvrsta i posve logična postavka kojom povjesni- 
čar i umirovljeni časnik američke vojske obrazlaže svoje viđe- 
nje muslimanske Armije Bosne i Hercegovine kao agresora 
na hrvatske prostore u srednjoj Bosni. 

Da bi pod svoj nadzor stavilo strateški važne tvornice u 
Novomu Travniku, Vitezu, Bugojnu i Konjicu, te tako zao- 
kružilo kompletan sustav vojne proizvodnje i ovladalo komu- 
nikacijskim pravcem Travnik-Sarajevo i alternativnim prav- 
cem Zenica-Sarajevo kroz Lašvansku dolinu, političko je 
vodstvo bosanskih Muslimana moralo svojoj vojsci zapovje- 
diti da ovlada prostorom Lašvansko-lepeničke doline. Vojska 
je prije toga morala ovladati Konjicom, Jablanicom, Prozo- 
rom, i Bugojnom. Naime, samo je nadzor nad komunikacija- 
ma koje srednju Bosnu vezuju s Hercegovinom i dalje s Hr- 
vatskom mogao osigurati uspjeh operacija usmjerenih na sre- 
dnju Bosnu. Uostalom, takve zaključke podupire i kronolo- 
gija bošnjačko-hrvatskoga sukoba. 

Političko vodstvo koje vodi državnu politiku mora voditi 
računa o geopolitičkim i geostrateškim aspektima situacije. Iz 
mnoštva poteza bošnjačkoga vodstva i izjava ljudi koji su su- 
djelovali u događajima o kojima je ovdje riječ vidljivo je da je 

bošnjačko vodstvo bilo itekako svjesno svojih strateških cilje- 
va. Oni se po važnosti mogu nabrojiti ovim redom: 

1. Apsolutni nadzor nad središtem države, 

2. Apsolutni nadzor nad glavnim gradom Sarajevom, 

3. Osiguranje prometne komunikacije prema Jadransko- 

mu moru, 
4. Osiguranje izlaza na Savu, 
5. Osiguranje komunikacije između Sarajeva i Bihaća. 


Razmatrajući strateške ciljeve bošnjačkoga političkog vod- 
stva, nije teško uočiti da su dva od tih pet ciljeva bila uzro- 
kom bošnjačko-hrvatskoga sukoba i da su ti ciljevi danas 
uzrokom političke nestabilnosti dotičnih prostora. Nadzor 
nad glavnim gradom bošnjačko je vodstvo ostvarilo zahvalju- 
jući Daytonskomu sporazumu, a ostvarenje drugih dvaju po- 
litičkih ciljeva onemogućuju Distrikt Brčko i Republika Srp- 
ska u daytonskim granicama. 

Uz nadzor nad glavnim gradom, kao temeljnim zahtjevom 
koji izravno diktiraju geopolitika i geostrategija, nadzor nad 
središtem države i izlaz na otvoreno more logični su geopoliti- 
čki ciljevi, koje bi sebi postavila svaka vlast koja ima aspiracije 
slične onima kakve je imao Alija Izetbegović. I upravo su ta 
dva skrivena subjektivna razloga u prvoj polovici devedesetih 
godina prošloga stoljeća funkcionirala kao jedini objektivni 
uzrok bošnjačko-hrvatskoga ratnoga i političkoga sukoba. 

Najvažniji prostor bio je za muslimansko ratno političko 
vodstvo, po mišljenju geostratega, upravo prostor između 
Travnika i Sarajeva. Tako misli i Radovan Pavić. Riječ je o 


3 Fokus, 8. travnja 2005. 

prostoru u gotovo samom središtu Bosne i Hercegovine, koji 
se prostire oko prometnice što od Travnika dolinom rijeke 
Lašve preko prijevoja Kobiljača vodi prema Sarajevu. 

Stoga je, drži Pavić, posve logično što se upravo taj pro- 
stor u ratu pokazao kao težište muslimansko-hrvatskoga voj- 
noga i političkoga sukoba. Naime, za muslimansko političko 
vodstvo bilo je od presudne važnosti osigurati središte države, 
a zatim pokušati osigurati i izlaz na otvoreno more u Ploča- 
ma ili Neumu. Postojanje čvrste, homogene i otporne hrvat- 
ske jezgre u središtu Bosne i Hercegovine, koja je tu opstala i 
u vrijeme osmanske vlasti, geopolitički je, i po Pavićevu mi- 
šljenju, izrazito nepovoljno za Bošnjake. 

Radovana Pavića 











Dakle, uzroci su izbijanja bošnjačko-hrvatskoga sukoba 
nedvojbeno geopolitičke naravi. Povod je, dakako, nešto dru- 

go. Povod je trebalo pravilno pripremiti ili čekati politički 
pogodan trenutak za pokretanje rata, koji će možda prikriti 
stvarni uzrok. 

Pogodan trenutak bošnjačko političko vodstvo nije mora- 
lo dugo čekati. U siječnju 1993. na političkoj se pozornici 
pojavio Vance-Owenov plan. Po tom planu, koji je predvi- 
đao državu Bosnu i Hercegovinu ustrojenu od deset provin- 
cija, u sastav je srpskih provincija trebalo ući 41,4 posto teri- 
torija, Muslimanima bi (zajedno sa Sarajevom) pripalo 31,5 
posto, a tri provincije s hrvatskom većinom prostirale bi se na 
ukupno 27,1 posto teritorija Bosne i Hercegovine. 

Kada se ponuđena rješenja usporede s podatcima popisa 
pučanstva iz 1991., očito je da su ona bila nepravedna. Srbi, 
kojih je udio u pučanstvu iznosio 31,2 posto, dobili bi 41,4 
posto teritorija. Hrvati, kojih je udio u pučanstvu iznosio 
17,4 posto, dobili bi 27,1 posto teritorija. Bošnjaci, kojih je 
udio u pučanstvu iznosio 43,5 posto, dobili bi 31,5 posto te- 
ritorija. Vance i Owen namijenili su dakle svojim planom Sr- 
bima (10,2 posto) i Hrvatima (9,7 posto) više, a Bošnjacima 
(12 posto) manje teritorija no što bi im trebalo pripasti raz- 
mjerno udjelu u pučanstvu. 

Vance i Owen iznenadili su i Hrvate prijedlogom da u sa- 
stav provincija s hrvatskom većinom uđe cijela zapadna Her- 
cegovina s Livnom, dijelom Glamoča, Kupresom i općinom 
Ravno, ali i srednja Bosna s Jajcem i Travnikom. Upravo u 
tom dijelu Vance-Owenova plana, ističu neki analitičari, bila 
je skrivena klica bošnjačko-hrvatskoga sukoba. Ta klica bila 
je, po njihovu mišljenju, skrivena u vojnomu dijelu plana, 
odnosno u odluci kojom je ministar obrane Bosne i Hercego- 

vine bio dužan propisati stavljanje svih vojnih snaga (uklju- 
čujući Armiju Bosne i Hercegovine) u odžačkoj, travničkoj i 
mostarskoj provinciji pod nadzor Glavnoga stožera Hrvat- 
skoga vijeća obrane. 

Po toj odluci sve je snage Hrvatskoga vijeća obrane u bi- 
haćkoj, tuzlanskoj i zeničkoj provinciji trebalo staviti pod 
nadzor Glavnoga štaba Armije Bosne i Hercegovine. Čim se 
pokušala provesti takva odluka, došlo je do izgreda, a zatim 
su izbili i otvoreni sukobi. 

Kada se raščlane i kronološki poredaju događaji koji su 
pratili pokušaj provedbe te odluke, njihov slijed nedvojbeno 
potvrđuje postavku o geopolitičkim uzrocima bošnjačko-hr- 
vatskoga sukoba. 

U prvim danima sukoba došlo je do ,etničkoga čišćenja“ 
hrvatskoga pučanstva na području Zenice, Kaknja, Visokoga 
i Zavidovića, ali i do žestokih borba na području Žepča, sre- 
dnje Bosne i Sjeverne Hercegovine. No nijednoj strani nije 
polazilo za rukom ostvariti znatniju prednost. 

U jeku tih sukoba, točnije 6. svibnja 1993., Vijeće sigur- 
nosti Ujedinjenih naroda donijelo je rezoluciju broj 824. 
Njome je, kao i prijašnjom rezolucijom broj 819, od svih su- 
kobljenih strana u Bosni i Hercegovini zahtijevalo da bošnja- 
čke enklave u istočnoj Bosni Srebrenicu, Goražde i Žepu, te 
Bihać i Sarajevo tretiraju kao zaštićene zone koje ne smiju bi- 
ti izložene nikakvu oružanom napadu niti kakvu drugomu 
neprijateljskom činu. 

Tu rezoluciju pragmatično je iskoristilo bošnjačko politi- 
čko vodstvo. Većinu svojih postrojba prebacilo je u srednju 
Bosnu i sjevernu Hercegovinu. Zahvaljujući tako stvorenoj 

brojnoj nadmoći, Armija Bosne i Hercegovine uspjela je po- 
tpuno ovladati Konjicom, Bugojnom, Travnikom i Vare- 
šom. Usporedno s tim aktivnostima etnički je ,očistila“ Ka- 
kanj, Zavidoviće, Zenicu, Fojnicu, Visoko i Sarajevo, te do- 
vela u potpuno okruženje hrvatske enklave u Lašvansko-lepe- 
ničkoj dolini, Žepču i Usori. 

Brojnosti muslimanskih postrojba na tom području pogo- 
dovala su i zbivanja s Muslimanima u tijeku 1992. Tada su 
Srbi prognali Hrvate i Muslimane iz zapadne Bosne.* Dio 
Hrvata prognan je u Republiku Hrvatsku, a dio u Hercegovi- 
nu. Većina Muslimana prognana je na područje srednje Bo- 
sne. Samo kroz Travnik, koji se smatra regionalnim sredi- 
štem srednje Bosne, u tom je razdoblju, po bošnjačkim izvo- 
rima, prošlo više od 400.000 Muslimana iz zapadne Bosne. 
Osim rijeke prognanih civila tada su u Lašvansku dolinu sti- 
gle i cijele brigade poraženih i razočaranih, ali naoružanih 
vojnika. Na taj su način u srednjoj Bosni ustrojene 17. i 27. 
krajiška brigada, 705. jajačka brigada i 7. korpus Armije Bo- 
sne i Hercegovine, koji su tadašnji muslimanski dužnosnici 
nazivali i “*prognaničkim korpusom. 

Složenosti situacije u srednjoj Bosni pridonijela je i pojava 
preko 1.500 islamskih dragovoljaca iz arapskih zemalja, koji 
su u Bosnu i Hercegovinu došli voditi ,džihad“ (,sveti rat“). 

Nakon gotovo godinu dana iscrpljujućih borba s višestru- 
ko nadmoćnijim neprijateljem i u potpunu okruženju hrvat- 
ski je puk srednje Bosne dočekao spas u Washingrtonskomu 


* Od 32.000 Hrvata, koliko ih je prije rata živjelo u Banja Luci, u gradu ih je nakon 
»etničkoga čišćenja“ što su ga proveli bosanski Srbi ostalo manje od tisuću, i to ugla- 
vnom starih i bolesnih, priopćeno je iz banjalučke biskupije (HINA, 4. veljače 
1994.). 

mirovnom sporazumu i primirju koje je slijedilo nakon toga 
sporazuma. 

Međutim, ni nakon toga do znatnijih pozitivnih promje- 
na nije došlo. Pritisak na hrvatski puk koji stoljećima živi na 
tom području nastavio se drugim metodama. 

Eklatantan je primjer toga pritiska presuda Dariju Kordi- 
ću. Na osnovi nagađanja, i bez ikakva materijalnog dokaza, 
Haaški je sud Darija Kordića proglasio krivim i izrekao mu 
drakonsku zatvorsku kaznu u trajanju od dvadeset pet godina. 

Prvo, takva presuda, budući da se ne obzire ni na pravo ni 
na pravdu, nedvojbeno je nadahnuta politički. Ona služi pri- 
krivanju istine, zamagljuje pogled na stvarne uzroke bošnja- 
čko-hrvatskoga sukoba i trajno amnestira pojedince i skupine 
koji su tadašnjemu bošnjačkom političkom vodstvu pomogli 
u pronalaženju i prikrivanju povoda za bošnjačko-hrvatski 
ratni sukob. 

Drugo, u presudi Dariju Kordiću nedvosmisleno je izrečena 
ničim dokazana tvrdnja o agresiji Republike Hrvatske na Bosnu 
i Hercegovinu. Presuda dakle podjednako dijeli krivnju za rat 
jedinoga stvarnog agresora - Miloševićeve Srbije - na Hrvatsku i 
Srbiju. Tom podjelom ona očito nastoji umanjiti objektivnu 
odgovornost Srbije za izbijanje ratnih sukoba u Bosni i Herce- 
govini, a Republici Hrvatskoj nametnuti hipoteku koja bi u 
skoroj budućnosti trebala pokazati svoju pravu težinu. 

Krajnji je smisao hipoteke posve jasan. Ona bi trebala sni- 
ziti visoki stupanj povezanosti dijelova jednoga te istog naro- 
da koji zbog spleta povijesnih i političkih okolnosti živi u 
dvjema susjednim državama. Ona bi trebala uvjeriti Hrvate 
da su devedesetih godina silno pogriješili kada su prihvatili 

koncept Franje Tuđmana, te usuprot volji moćnih međuna- 
rodnih čimbenika ustrajali i na projektu stvaranja i obrane 
Republike Hrvatske i na projektu ostvarivanja pravne i prak- 
tične jednakopravnosti Hrvata u Bosni i Hercegovini, pogla- 
vito hrvatskoga puka u srednjoj Bosni. 


5. Washingtonski sporazum 


Pritisak brojno jače Armije Bosne i Hercegovine na hrvat- 
ske enklave u srednjoj Bosni nastavio se i na početku godine 
1994. Vojničke pritiske nerijetko su pratili zločini. 

Jedan od najtežih zločina dogodio se 9. siječnja 1994. u na- 
selju Buhine kuće kod Viteza. Strijeljano je 26 Hrvata, među 
kojima je, sudeći po dostupnim pisanim izvorima, bilo najviše 
civila. U to vrijeme postrojbe su Hrvatskoga vijeća obrane, na- 
stojeći probiti blokadu i pomoći Hrvatima u srednjoj Bosni, 
izvele nekoliko uspješnih protunapada na području Prozora i 
Uskoplja. Odmah nakon tih akcija uslijedila je diplomatska 
inicijativa Harisa Silajdžića. On je 28. siječnja 1994. zatražio 
hitan sastanak Vijeća sigurnosti Ujedinjenih naroda. Zahtjev je 
obrazložio optužbama o agresiji Republike Hrvatske na Bosnu 
i Hercegovinu.“ Nakon toga zahtjeva uslijedile su medijske 
optužbe, a zatim i optužbe iz Vijeća sigurnosti Ujedinjenih na- 


* Pismo Harisa Silajdžića upućeno Vijeću sigurnosti Ujedinjenih naroda u kojemu 
optužuje Republiku Hrvatsku za slanje regularnih postrojba u Bosnu i Hercegovinu 
potpuno je neutemeljeno i unaprijed je promašen pokušaj muslimanske strane da ta- 
kvim činom skrene pozornost međunarodne javnosti s nastavka agresije musliman- 
ske vojske na hrvatski narod u Bosni i Hercegovini, kaže se u Priopćenju Ministar- 
stva obrane HR Herceg-Bosne (HINA, 30. siječnja 1994. ). 

roda.“ Naime, 4. veljače 1994. Vijeće sigurnosti Ujedinjenih 
naroda odobrilo je predsjedničku izjavu u kojoj je izrijekom 
spomenuta nazočnost hrvatske vojske u srednjim i južnim dije- 
lovima Bosne i Hercegovine. Sutradan su službene vlasti u Za- 
grebu zatražile međunarodni nadzor i utvrđivanje činjenica o 
stvarnom stanju i istinitosti iznesenih tvrdnja. 

I ta situacija pokazala je da u diplomatskim krugovima po- 
stoje različita gledišta. Dok su neki diplomatski krugovi u svo- 
jim izjavama za javnost tvrdili da ,u BiH ima hrvatskih drago- 
voljaca, ali nema regularnih vojnih postrojba“*", drugi su otvo- 
reno zaprijetili uvođenjem sankcija Republici Hrvatskoj. Dana 
15. veljače 1994. u Vijeću sigurnosti Ujedinjenih naroda počela 
je rasprava o budućnosti Bosne i Hercegovine, a nekoliko dana 
prije članovi su Europskoga parlamenta smijenili lorda Davida 
Owena, i to uz 160 glasova za smjenu i 90 protiv smjene. 

U skladu s najnovijim diplomatskim inicijativama o miru u 
Bosni i Hercegovini, načelnik glavnoga stožera Hrvatskoga vijeća 
obrane general Ante Roso i načelnik Glavnoga štaba Armije Bo- 
sne i Hercegovine Rasim Delić potpisali su u Zagrebu 23. veljače 
1994. sporazum o bezuvjetnom prekidu vatre. Nakon potpisiva- 
nja primirja uslijedile su dodatne diplomatske inicijative, poglavi- 
to od američke diplomacije, pa je tako na početku ožujka 1994. u 
Washingtonu došlo i do potpisivanja preliminarnog sporazuma o 


* Glavni tajnik Ujedinjenih naroda Boutros Boutros Ghali u pismu Vijeću sigurnosti 
odaslanom 3. veljače 1994. optužio je Hrvatsku zbog navodne vojne nazočnosti u 
BiH, a istog je nadnevka američki Senat izglasovao amandman kojim je predsjedni- 
ku Clintonu preporučio razmatranje mogućnosti uvođenja gospodarskih sankcija 
protiv Hrvatske, i to zbog navodnog “kršenja suvereniteta BiH i slanja nekoliko ti- 
suća hrvatskih vojnika u tu zemlju", naglašeno je u preporuci američkoga Senata 


(HINA, 4. veljače 1994.). 
* Njemački ministar vanjskih poslova Klaus Kinkel (HINA, 2. veljače 1994.) 

stvaranju Federacije BiH.* Sporazum su potpisali Krešimir Zu- 
bak i Haris Silajdžić, a u ime Republike Hrvatske Mate Granić. 





Federacija BiH i Republika Srpska (1994.) 


Na tragu tih rješenja Haris Silajdžić i predsjednik Predsje- 
dničkoga vijeća Hrvatske Republike Herceg-Bosne Krešimir 
Zubak potpisali su 18. ožujka 1994. u Washingtonu tekst 
Nacrta Ustava Federacije Bosne i Hercegovine. Isti dan potpi- 


* Sjedinjene Američke Države držale su se do siječnja “94. pasivno i čekale pravi trenutak 
za akciju. Kada svjetska velesila nije poduprla Owen-Stoltenbergov plan ustroja BiH 
kao unije, održan je u organizaciji Miomira Žužula u ženevskomu Hiltonu ključan sa- 
stanak s Charlesom Redmanom, posebnim izaslanikom predsjednika Clintona za Bo- 
snu i Hercegovinu. “Te je večeri dogovoren koncept Federacije BiH i Washingtonski 
sporazum. Dobro se sjećam detalja te večere. Jeli smo oradu u soli, specijalitet tog ču- 
venog restorana, dok sam detaljno obrazložio Redmanu hrvatski koncept. Prvo, agre- 
sor na BiH je Milošević. Drugo, treba stvoriti savez i državnu organizaciju Hrvata i 
Bošnjaka te zaustaviti njihove međusobne sukobe. Treće, Federacija BiH bi se sastoja- 
la od 8 do 10 županija ili kantona. Četvrto, Mostar riješiti posebnim ugovorom. Peto, 
osloboditi područja koja su okupirali bosanski Srbi. Šesto, Hrvati i Bošnjaci moraju bi- 
ti ravnopravni i konstitutivni... Redman je rekao da će prijedlog prenijeti predsjedniku 
Clintonu...? (Mate Granić, Vanjski poslovi: politika iza kulisa, Zagreb, 2005.). 

sali su Franjo Tuđman i Alija Izetbegović Okvirni sporazum o 
konfederalnim vezama između Republike Hrvatske i buduće 
Federacije Bosne i Hercegovine. Na svom prvom zasjedanju, 
održanom 30. ožujka 1994., ustavotvorna skupština Federaci- 
je Bosne i Hercegovine prihvatila je velikom većinom glasova 
Ustav Federacije Bosne i Hercegovine. Tim činom i službeno 
je na dijelu Bosne i Hercegovine koji je u to vrijeme bio pod 
nadzorom Armije Bosne i Hercegovine i Hrvatskoga vijeća 
obrane uspostavljena Federacija Bosne i Hercegovine. 

Potpisujući Washingtonski sporazum, hrvatski i bošnjački 
politički vođe u Bosni i Hercegovini smatrali su, ako je suditi 
po njihovim izjavama za javnost, da će se bošnjačko-hrvatska 
Federacija održati do svršetka rata, odnosno do potpisivanja 
mirovnoga sporazuma sa srpskom stranom. Međutim, na mi- 
nistarskom sastanku o razrješenju krize u Bosni i Hercegovini, 
održanom u Ženevi 13. svibnja 1994., donesena je odluka da 
se međusobni teritorijalni kompromis između bošnjačko-hr- 
vatske federacije i Srba ima temeljiti na odnosu 51:49 posto u 
korist hrvatsko-bošnjačke federacije, na temelju čega se već ta- 
da dalo zaključiti kojim će pravcem krenuti politički procesi. 

Spomenuti teritorijalni kompromis potvrdio je Daytonski 
mirovni sporazum, koji je danas na snazi. 


6. Daytonski sporazum 
U srpnju 1995. Srbi su ovladali zaštićenom zonom Sre- 


brenice, a prijetila je realna opasnost da njezinu sudbinu do- 
živi i bihaćka enklava u zapadnoj Bosni. 

U takvim okolnostima politički su i vojni predstavnici Re- 
publike Hrvatske i Hrvata i Bošnjaka iz Federacije Bosne i 
Hercegovine 22. srpnja 1995. Splitskom deklaracijom polo- 
žili temelje zajedničkoj obrani Republike Hrvatske i Federa- 
cije Bosne i Hercegovine od srpske agresije i postizanju poli- 
tičkoga rješenja u skladu s naporima međunarodne zajednice. 

Osloboditeljske akcije koje su nakon toga uslijedile (Ljeto 
94, Oluja, Maestral i Južni potez) potpuno su promijenile 
dotadašnje kako vojne tako i političke odnose snaga ne samo 
u Bosni i Hercegovini i Republici Hrvatskoj, nego i na jugo- 
istoku Europe. Slijed događaja u drugoj polovici 1995. prisi- 
lio je srpsko vodstvo na traženje primirja, na pregovore, i u 
konačnici na završetak rata. Američka je diplomacija na po- 
četku prosinca 1995. organizirala dvadesetdnevne pregovore 
o Bosni i Hercegovini u vojnoj bazi u Daytonu. 

Politički predstavnici bošnjačke, srpske i hrvatske strane 
u Bosni i Hercegovini i politički predstavnici Republike Hr- 
vatske i Savezne Republike Jugoslavije na tim su pregovori- 
ma, pod nadzorom predstavnika američke administracije, 
usuglasili zemljovid, tekst sporazuma i njegove anekse. 

Uz tekst Općega okvirnog sporazuma za Bosnu i Herce- 
govinu sporazum je sadržavao i jedanaest njegovih aneksa i 
šest dodatnih sporazuma. Tim sporazumom podijeljena je 
Bosna i Hercegovina na Republiku Srpsku, kao entitet srp- 
skoga naroda, koja se, u skladu s prije donesenim zaključci- 
ma, prostire na 49 posto teritorija Bosne i Hercegovine, i na 
Federaciju Bosne i Hercegovine, odnosno federaciju Bošnja- 
ka i Hrvata, utemeljenu Washingtonskim sporazumom, ko- 
ja se prostire na 51 posto teritorija Bosne i Hercegovine. 

Entiteti i županije po Daytonskomu sporazumu 


Javnosti je danas malo poznato da je 2. prosinca 1995. 
Predsjedništvo Hrvatske demokratske zajednice BiH prihvatilo 
Daytonski mirovni sporazum, ali i ostavke dvojice ključnih hr- 
vatskih političara u Bosni i Hercegovini: ostavku Krešimira 
Zubaka na dužnosti predsjednika Predsjedničkoga vijeća Hr- 
vatske Republike Herceg-Bosne i predsjednika Federacije Bo- 
sne i Hercegovine i ostavku Darija Kordića na dužnost pred- 
sjednika Hrvatske demokratske zajednice BiH. Nezadovoljstvo 
tim sporazumom u to je vrijeme pokazalo nekoliko tisuća Hr- 
vata prognanih iz bosanske Posavine, koji su na zagrebačkomu 
Trgu Francuske Republike 3. prosinca 1995. prosvjedovali 
protiv Daytonskoga mirovnog sporazuma i činjenice da je naj- 
veći dio bosanske Posavine ostao u sastavu Republike Srpske. 

Zastupnički dom Hrvatske Republike Herceg-Bosne, na za- 
sjedanju održanom 10. prosinca 1995., također je zatražio od 
izaslanstava Republike Hrvatske i Hrvatske Republike Herceg- 
Bosne i od predstavnika međunarodne zajednice da se na pred- 
stojećim pregovorima u Parizu pronađe rješenje za uključenje 
cjelovite bosanske Posavine u sastav hrvatsko-bošnjačke federa- 
cije, kako je bilo predviđeno planom Kontaktne skupine. 

Pariška konferencija o Bosni i Hercegovini, koja je u biti 
bila samo svečanost potpisivanja sporazuma dogovorenog u 
Daytonu, počela je 12. prosinca 1995. 

Ustavotvorna skupština Federacije Bosne i Hercegovine isti je 
dan na zasjedanju u Sarajevu prihvatila Daytonski mirovni spora- 
zum. U tijeku zasjedanja izrečene su velike zamjerke zemljovidu. 
Skupština je na tom zasjedanju donijela i odluku o zadržavanju 
prava na otkazivanje mirovnoga sporazuma iz Daytona. 





Potpisivanje Daytonskoga sporazuma (Pariz, 14. prosinca 1995.) 

Svečano potpisivanje Daytonskoga sporazuma, koje je 
označilo kraj višegodišnjega rata u Bosni i Hercegovini, orga- 
nizirano je u Parizu 14. prosinca 1995. Tim sporazumom 
Republika Hrvatska, Bosna i Hercegovina i Savezna Republi- 
ka Jugoslavija obavezale su se na promicanje trajnoga mira i 
stabilnosti u regiji, a zadaću uspostave i održavanja mira u ra- 
zdoblju od godinu dana dobio je NATO. 

Na Pariškoj konferenciji potpisan je i sporazum o uspostavi 
Zajedničkoga vijeća Republike Hrvatske i Federacije Bosne i 
Hercegovine. Dva dana nakon pariške svečanosti Vijeće sigur- 
nosti Ujedinjenih naroda odobrilo je slanje snaga NATO-a u 
Bosnu i Hercegovinu. Time je Daytonski mirovni sporazum i 
službeno dobio potporu Vijeća sigurnosti Ujedinjenih naroda. 

Da će s provedbom Daytonskoga sporazuma biti velikih 
problema, pokazala je sjednica Vlade Federacije Bosne i Herce- 
govine održana u Sarajevu 19. prosinca 1995. Naime, na toj su 
sjednici, glasujući o Prijedlogu zakona o Vladi Republike Bosne 
i Hercegovine, Zakona o Vladi Federacije Bosne i Hercegovine 
i Zakona o republičkim i federalnim ministarstvima, hrvatske 
ministre njihovi bošnjački kolege jednostavno preglasovali. 

Švedski diplomat Carl Bildt imenovan je, u skladu s Ane- 
ksom 10 Daytonskoga sporazuma, ključnim političkim čimbe- 
nikom za provedbu civilnoga dijela sporazuma, a ključni čimbe- 
nik za provedbu njegova vojnoga dijela, multinacionalne miro- 
vne snage (IFOR), preuzele su 20. prosinca 1995. mandat od 
UNPROFOR-a. Primopredaju ovlasti obavili su u sarajevskoj 
zračnoj luci francuski general Janvier i zapovjednik NATO-ovih 
snaga za brzo djelovanje britanski general Michael Walker. Tim 
činom službeno je počela provedba Daytonskoga sporazuma. 

POGLAVLJE III. 


Provedba Daytonskoga sporazuma 


1. Tiha revizija 


Daytonska arhitektura Bosne i Hercegovine proizvela je vrlo 
složen pravni subjekt. Dvije zasebne teritorijalne jedinice, od 
kojih je jedna sastavljena od deset federalnih jedinica, a druga 
centralizirana, spojene su u krhku zajedničku državu s vlastitim 
parlamentom i tročlanim predsjedništvom kao kolektivnim še- 
fom države. Povrh toga i državna vlada i federalne vlade postale 
su u tijeku provedbe sporazuma odgovorne isključivo Visoko- 
mu predstavniku međunarodne zajednice, kojega imenuje me- 
đunarodno tijelo poznato kao Vijeće za provedbu mira. 

Dugogodišnji ratni sukob vođen na području Bosne i Her- 
cegovine, sa svim posljedicama koje je za sobom ostavio, na- 
tjerao je kreatore sporazuma da do najsitnije pojedinosti razra- 
de sustav za zaštitu i puno izražavanje prava svih triju naroda 
koji žive u Bosni i Hercegovini. Većina poznavatelja te tema- 

tike drži da su u izvorni tekst Daytonskoga sporazuma bili 
ugrađeni mehanizmi koji su svakomu od triju konstitutivnih 
naroda omogućivali zaštitu njegovih nacionalnih interesa. 

Pažljivo proučavanje izvornoga teksta sporazuma otkriva i 
temeljnu namjeru njegovih kreatora - tzv. ,nametanje demo- 
kracije odozgor“. Imenovanje cijeloga niza političkih, sigur- 
nosnih, diplomatskih, vojnih, humanitarnih, nevladinih i 
drugih tijela pokazivalo je da se međunarodna zajednica ne će 
ograničiti samo na nadgledanje provedbe sporazuma, nego 
da će se i djelatno uključiti u njegovu provedbu na terenu. 
Takav pristup doveo je do raskoraka između ciljeva koje je 
zacrtala međunarodna zajednica i onih ciljeva za koje su se 
zauzimali legitimni politički predstavnici konstitutivnih na- 
roda izabrani na izborima. 

Potpisivanje i provedba Daytonskoga sporazuma prekinu- 
li su ratne sukobe. Međutim, Bosna i Hercegovina je za de- 
setgodišnjega protektorata međunarodne zajednice izgubila 
sva obilježja samostalne i suverene države. 

Po izvornomu tekstu Daytonskoga sporazuma mandat je 
međunarodne zajednice u Bosni i Hercegovini trebao trajati 
godinu dana. No, on je nakon isteka prve godine obnovljen, i 
to na neograničeno vrijeme. Na godišnjim konferencijama Vi- 
jeća za provedbu mira održanim u Sintri (1997.), Bonnu 
(1997.), Luxembourgu (1998.), a osobito u Madridu (1999.) 
ovlasti su Visokoga predstavnika povećane. Zahvaljujući tim 
ovlastima visoki su predstavnici Carlos Westendorp, Wolfgang 
Petritsch i Paddy Ashdown postali upravitelji Bosne i Herce- 
govine s neograničenim ovlastima. Za njihove vladavine name- 
tnute su ustavne promjene, nametnuta je većina zakona, smije- 

njeno je više od dvije stotine izabranih političara, a država je, 
umjesto demokratskoga razvitka i osamostaljivanja, pretvorena 
u protektorat s neograničenom vlašću jedne osobe. 

Nametnuti zakoni i reforme što ih nameće stvarna vlast 
međunarodne zajednice sve više pokazuju da u vanjskim sna- 
gama koje kroje budućnost Bosne i Hercegovine - unatoč 
međunarodnim konvencijama i ustavnoj odredbi o podje- 
dnakoj zaštiti nacionalnih interesa svih triju naroda - postoje 
posve drukčije nakane. Istina, sa stanovitim razlikama. 

Već površna raščlamba nametnutih rješenja jasno pokazuje 
da u međunarodnim krugovima postoje dva viđenja pravca ko- 
jim Bosna i Hercegovina treba ići. Prvo zastupaju oni koji Bo- 
snu i Hercegovinu žele preoblikovati u unitarnu državu s pet 
gospodarskih regija kao prijelaznim rješenjem. Drugo promiču 
oni koji žele sačuvati Bosnu i Hercegovinu podijeljenu na dva 
dijela. Po njihovoj formuli Republika Srpska ostala bi ekskluzi- 
van državni entitet srpskoga naroda, a Federacija Bosne i Her- 
cegovine pretvorila bi se gašenjem županija (kantona) u unitar- 
ni pravni subjekt pod apsolutnom bošnjačkom dominacijom. 

Na međunarodnoj političkoj sceni postoji, kao što pokazu- 
ju ta dva gledišta, očita nakana da se razori stoljetna tronacio- 
nalna struktura Bosne i Hercegovine i da se Bosna i Hercego- 
vina dugoročno pretvori ili u državu samo jednoga naroda ili 
u konfederaciju (ili federaciju) dvaju naroda. Hrvatskomu na- 
rodu obje koncepcije namjenjuju status nacionalne manjine. 

Ako prevlada prva koncepcija, odnosno zamisao o pet 
multietničkih regija, Bosna i Hercegovina pretvorit će se, du- 
goročno gledajući, u vrlo nestabilnu unitarnu državu s apso- 
lutnom bošnjačkom dominacijom i velikim brojem neuralgi- 

čnih žarišta pogibeljnih za unutarnju stabilnost, ali i za stabil- 
nost susjednih država. 

Prevlada li druga koncepcija, odnosno zamisao o gašenju 
županija (kantona) u Federaciji Bosne i Hercegovine, za što 
se zauzima i specijalno povjerenstvo Europske unije (Veneci- 
janska komisija), pa se Bosna i Hercegovina uredi kao dvojna 
bošnjačko-srpska konfederacija (ili federacija), postdaytonska 
će Bosna i Hercegovina postati prostor u kojemu će Srbi 
ostvariti svoje maksimalističke ciljeve, Bošnjaci svoje mini- 
malističke ciljeve, a Hrvati će bili osuđeni na izbor između 
emigracije i asimilacije (iseljavanja i pretapanja u druge naro- 
de). Strahovi hrvatskoga naroda u Bosni i Hercegovini izviru 
iz prosudbe da većina reformskih zahvata posljednjih nekoli- 
ko godina, provedena praksom kontinuiranoga kršenja usta- 
va i prebacivanjem županijskih ovlasti na razinu Federacije 
Bosne i Hercegovine, vodi upravo k tomu cilju. 

Sadašnja politička situacija u zemlji jasno pokazuje da po- 
stoji visok stupanj suglasja i očita nakana nekih političkih 
krugova da se, po sugestijama određenih inozemnih središta 
moći, prije početka službenih pregovora o ustavnim promje- 
nama odredi budućnost Bosne i Hercegovine. 

Ostvarenju te nakane pogoduju nove demografske činjenice. 
U proteklih petnaest godina drastično je smanjen broj Hrvata u 
Bosni i Hercegovini. Najnoviji pokazatelji, a i neke procjene, ka- 
zuju da su Hrvati nestali s područja Republike Srpske, poglavito 
iz dijela bosanske Posavine, gdje su prije rata bili većinski narod. 
Gotovo je zanemariv broj Hrvata koji trenutno žive u Konjicu, 
Bugojnu, Travniku, Varešu, Sarajevu, Zenici, Fojnici, Kaknju i 
mnogim drugim mjestima s velikom bošnjačkom većinom. S 

druge strane, broj bošnjačkih povratnika u općine Kiseljak, Buso- 
vača, Kreševo, Novi Travnik, Vitez, Žepče, Čaplj inu i Stolac, kao 
i broj srpskih povratnika u Drvar, Glamoč i Grahovo, dosegnuo 
je znatnu razinu i bilježi stalan rast. Sve to navješćuje da je pred 
hrvatskim narodom u Bosni i Hercegovini vrlo teško razdoblje. 


2. Dekonstituiranje Hrvata 


Nakon potpisivanja Daytonskoga sporazuma političko vod- 
stvo Hrvata u Bosni i Hercegovini uspjelo je ostvariti zadovolja- 
vajući oblik suradnje sa svim međunarodnim organizacijama ko- 
je su djelovale u zemlji. Tu suradnju nisu ugrozile ni haaške optu- 
žnice protiv načelnika Glavnoga stožera Hrvatskoga vijeća obrane 
Tihomira Blaškića i predsjednika Hrvatske demokratske zajedni- 
ce BiH Darija Kordića. Znatniji problemi na relaciji između poli- 
tičkoga vodstva Hrvata u Bosni i Hercegovini i predstavnika me- 
đunarodne zajednice pojavili su se kada je međunarodna zajedni- 
ca krenula s određenim projektima koji su vodili ukidanju nacio- 
nalnih razlika, što je za najmalobrojniji od triju konstitutivnih 
naroda bio nedvojben znak početka procesa asimilacije. 

Točnije, odnosi su se pogoršali kada su se hrvatski politi- 
čki predstavnici počeli koristiti svojim (ustavom zajamčenim) 
pravom veta u Domu naroda Federacije Bosne i Hercegovi- 
ne. Da bi Hrvatima onemogućila ostvarivanje toga prava, 
misija Organizacije za europsku sigurnost i suradnju (OESS) 
u Bosni i Hercegovini, koju je vodio američki diplomat Ro- 
bert Bery, promijenila je godine 2000. pravila za izbor zas- 
tupnika u Dom naroda Federacije. 

Ta promjena pravila u biti je dokinula Dom naroda. On 
je po Ustavu dužan skrbiti o kolektivnim pravima svakoga od 
triju konstitutivnih naroda, radi čega je i ustanovljen kao 
ključni zaštitni mehanizam Daytonskoga sporazuma. Name- 
tanje novih pravila oduzelo je Domu naroda njegov stvarni 
smisao i pretvorilo ga u inačicu Zastupničkoga doma. 
Beryjeva pravila omogućila su političkim predstavnicima Hr- 
vata ulazak u zakonodavnu vlast bez potpore biračkoga tijela. 
Tako su stvoreni uvjeti da na vlast dođu podobni političari, 
odnosno ljudi koji će slušati upute dobivene iz stvarnih sredi- 
šta moći, ne obzirući se na ovlasti koje im je dao Ustav. 

Političko vodstvo hrvatskoga naroda u Bosni i Hercegovi- 
ni, predvođeno Antom Jelavićem, ocijenilo je to kao proces 
“dekonstituiranja Hrvata u BiH“. Na OESS-ova izborna pra- 
vila odgovorilo je sazivanjem Hrvatskoga narodnog sabora. 

Na zasjedanju toga nadstranačkog tijela, održanom u No- 
vomu Travniku 28. listopada 2000., donesena je Deklaracija 
o pravima i položaju hrvatskoga naroda u Bosni i Hercegovi- 
ni. Ona je još jednom potvrdila zauzimanje izabranih pred- 


* HRVATSKI NARODNI SABOR 


Bosne i Hercegovine 


Polazeći od činjenice četrnaeststoljetnoga življenja i ostvarivanja kulturnoga i državo- 
tvornoga identiteta hrvatskoga naroda na prostorima Bosne i Hercegovine, 
Ustvrđujući da je suverenitet hrvatskoga naroda neupitan, neotuđiv i potvrđen slobo- 
dno izraženom voljom hrvatskog naroda na referendumu 29. veljače i 1. ožujka 1992. 
godine, 

Opredijeljeni za demokraciju i zapadnoeuropske integracije, mir, jednakost i toleran- 
ciju među narodima Bosne i Hercegovine, 

Uvažavajući konstitutivnost sva tri naroda i jednakopravnost građana na cijelom pro- 
storu Bosne i Hercegovine 

Potaknuti neravnopravnim ustavnopravnim i stvarnim položajem hrvatskoga naroda 
u Bosni i Hercegovini, 

Pozivajući se na Povelju Ujedinjenih naroda, međunarodne konvencije i deklaracije 
koje definiraju prava naroda i temeljna ljudska prava, 

stavnika hrvatskoga naroda za potpunu ustavnu i stvarnu je- 
dnakost svih triju suverenih i konstitutivnih naroda koji žive 
u Bosni i Hercegovini. 

Deklaracija je na referendumu održanom 11. studenoga 
2000. dobila potporu goleme većine hrvatskoga biračkog tijela u 
Bosni i Hercegovini. Glasovanje je obavljeno u 62 općinama u 
Bosni i Hercegovini, među njima i u 5 općina u Republici Sr- 
pskoj (Banja Luka, Doboj, Modriča, Derventa, Bosanski Brod). 
Na referendum je izašlo 71,02 posto od ukupno 303.372 birača. 
Za Deklaraciju je glasovalo 98 posto birača, a protiv Deklaracije 
1.320 birača. Ostatak glasovnica bio je nevaljan. 


Mi legalno izabrani predstavnici hrvatskoga naroda u BiH, na prvom zasjedanju Hr- 
vatskoga narodnoga sabora Bosne i Hercegovine, održanom 28. listopada 2000. godi- 
ne u Novom Travniku, 

donosimo: 

DEKLARACIJU 

o pravima i položaju hrvatskoga naroda u Bosni i Hercegovini 

1. Suverenitet hrvatskoga naroda u Bosni i Hercegovini neupitan je i neotuđiv. 

2. U cilju ostvarenja svojih suverenih prava, hrvatski narod mora imati svoje političke, 
znanstvene, kulturne, informativne i druge ustanove i institucije na čitavom prosto- 
ru Bosne i Hercegovine. 

3. Opredijeljeni smo za uspostavu pune ustavne i stvarne jednakosti sva tri suverena i 
konstitutivna naroda u Bosni i Hercegovini, koja se jedino može ostvariti istovje- 
tnim ustavnim i administrativno-teritorijalnim unutarnjim ustrojem cijele Bosne i 
Hercegovine, koji će na jednak način regulirati načela suvereniteta i konstitutivnosti 
naroda i jednakopravnosti građana. 

4. U zajedničkim institucijama i tijelima vlasti u Bosni i Hercegovini, na koje hrvatski 
narod slobodno izraženom političkom voljom prenese dio vlastitog suvereniteta, 
obvezatno se primjenjuju načela konsenzusa u odlučivanju, pariteta u sudjelovanju i 
rotacije na čelnim mjestima tijela i institucija, uz neprijeporno pravo hrvatskog na- 
roda na samostalni izbor svojih predstavnika u tijela i institucije nacionalnog zastu- 
panja, osobito zastupnika u Domove naroda i člana Predsjedništva Bosne i Herce- 
govine. 

5. Hrvatski narodni sabor obvezuje sve legalne i legitimne predstavnike hrvatskoga na- 
roda u Bosni i Hercegovini na potpuno provođenje Deklaracije i smatrat će nelegi- 
timnom svaku odluku i rješenje koje bi odstupilo od iskazane političke volje sadrža- 
ne u ovoj Deklaraciji. 


Predsjednik 
Novi Travnik, 28. listopada 2000. godine Hrvatskoga narodnog sabora 

Održavanje i rezultati referenduma, izborni rezultat i po- 
novna pobjeda nacionalnih stranaka na općim izborima odr- 
žanim u studenomu 2000. nisu bili po volji međunarodne 
zajednice. 


protiv / 
nevažeći 
2% 





Potpora Deklaraciji o pravima i položaju hrvatskoga naroda 


Na rezultate referenduma i na izborni rezultat neki su du- 
žnosnici međunarodne zajednice u Bosni i Hercegovini, a 
poglavito Thomas Miller, Graham Hand i Robert Bary, 
odgovorili dajući na znanje da ne će poštovati volju birača, 
odnosno da će unatoč pobjedi nacionalnih stranaka favorizi- 
rati političke stranke i grupacije manjih stranaka specijalno 
okupljene za te izbore. 

To je dovelo do znatna poremećaja odnosa između politi- 
čkoga vodstva hrvatskoga naroda u Bosni i Hercegovini i me- 
đunarodne zajednice. 

Na OESS-ovu odluku o promjeni izbornoga zakona, 
odnosno o načinu biranja zastupnika u Dom naroda Federa- 

cije Bosne i Hercegovine, Hrvatska je demokratska zajednica 
BiH uložila priziv Ustavnomu sudu Bosne i Hercegovine. 
Međutim, Ustavni se sud 3. veljače 2001. proglasio nenadle- 
žnim za to pitanje, navodeći u obrazloženju da je izborni pro- 
ces u Bosni i Hercegovini u isključivoj nadležnosti OESS-a. 
To obrazloženje najbolje oslikava političke prilike u Bosni i 
Hercegovini. 

Na suspenziju Ustava Hrvatski je narodni sabor odgovo- 
rio, na zasjedanju 3. ožujka 2001. u Mostaru, osnivanjem 
Međužupanijsko-međuopćinskoga vijeća kao oblika hrvatske 
samouprave u Bosni i Hercegovini. 

Reakcija Visokoga predstavnika Wolfganga Petritscha 
uslijedila je vrlo brzo. Na temelju ovlasti što ih je dobio od 
Vijeća za provedbu Daytonskoga sporazuma Petritsch je, 
zbog sudjelovanja u ,nezakonitoj i antidaytonskoj aktivno- 
sti“, s funkcija u zakonodavnoj, izvršnoj, vojnoj i stranačkoj 
strukturi smijenio cijeli niz hrvatskih političkih dužnosni- 
ka. 

Smjene je pratila vrlo oštra medijska retorika. Njome su 
Visoki predstavnik i njegovi najbliži suradnici, ali i dobar dio 
domaćih političara koji su se domogli vlasti zahvaljujući volji 
misije OESS-a, a ne izbornomu rezultatu, nastojali opravdati 
te poteze. 

Na udaru su se, u to vrijeme, našli i predstavnici Katoličke 
crkve u Bosni i Hercegovini. Glavna meta napada bio je mo- 
starski biskup Ratko Perić. 

Vrhunac, odnosno kraj, razmimoilaženja hrvatskoga poli- 
tičkog vodstva u Bosni i Hercegovini i predstavnika međuna- 
rodne zajednice uslijedio je na početku travnja 2001. 

Tih dana privremena upraviteljica Hercegovačke banke 
Toby Robinson upala je, u pratnji vojnika SFOR-a, u Herce- 
govačku banku. Očiti atak na gospodarske potencijale hrvat- 
skoga naroda u Bosni i Hercegovini označio je i definitivnu 
propast Samouprave, ali i propast jedne velike privatne ban- 
ke. Urušavanje Hercegovačke banke ostavilo je velike i dugo- 
ročne posljedice za gospodarsku moć Hrvata u Bosni i Her- 
cegovini. 

Po mišljenju nekih financijskih stručnjaka svrha je držanja 
u blokadi devedeset milijuna konvertibilnih maraka, koliko 
je i danas zarobljeno na računima Hercegovačke banke, sla- 
bljenje životnoga standarda hrvatskoga puka u Bosni i Herce- 
govini, odnosno izjednačivanje njegove kvalitete života s kva- 
litetom života ostalih dvaju naroda. 

Nakon propasti Samouprave smijenjen je velik broj tada- 
šnjih hrvatskih dužnosnika. Nekima je izrečena i doživotna 
zabrana političkoga djelovanja. Time im je, smatraju pravni- 
ci, dijelom uskraćeno i pravo da biraju i budu birani. 

Kada je bilo očito da politički vrh hrvatskoga naroda u Bo- 
sni i Hercegovini odustaje od projekta Hrvatske samouprave i 
Hrvatskoga narodnog sabora, Ustavni je sud Bosne i Herce- 
govine na inicijativu Alije Izetbegovića donio odluku kojom 
su sva tri naroda proglašena konstitutivnima na cijelomu po- 
dručju Bosne i Hercegovine. Tako su se stekli svi uvjeti za ula- 
zak u proces ustavnih promjena što su ih već duže vrijeme na- 
javljivali međunarodni diplomatski krugovi, ali i tada vladaju- 
ća Alijansa za promjene i Stranka demokratske akcije. 

U drugoj polovici 2001. došlo je, na inicijativu kardinala 


Vinka Puljića, do okupljanja prvaka hrvatskih političkih stra- 

naka u Bosni i Hercegovini. Na početku 2002. vođe tih stra- 
naka usuglasili su i potpisali Promemoriju, kojom su defini- 
rali minimume ispod kojih politički predstavnici hrvatskoga 
naroda u Bosni i Hercegovini ne mogu ići. 

Nezadovoljni pravcem kojim su krenuli pregovori o bu- 
dućim ustavnim promjenama, predstavnici Hrvatske demo- 
kratske zajednice napustili su pregovore. Međutim, predsje- 
dnik Nove hrvatske inicijative i tadašnji ministar u vladi Kre- 
šimir Zubak ostao je na pregovorima i potpisao u ime hrvat- 
skoga naroda u Bosni i Hercegovini tekst dogovora o usta- 
vnim promjenama. Time je prekršio dogovor definiran u 
Promemoriji. 

Procesi koji su uslijedili nakon ustavnih promjena znatno 
su pogoršali položaj hrvatskoga naroda u Bosni i Hercegovi- 
ni. Pogoršanje se osobito očituje u čestom preglasavanju hr- 
vatskih predstavnika u zakonodavnoj i izvršnoj vlasti na razi- 
ni države, a poglavito na razini Federacije Bosne i Hercegovi- 
ne. To preglasavanje i nametanje različitih zakona i odredaba 
sve više pretvara Federaciju Bosne i Hercegovine u građanski 
entitet s apsolutnom dominacijom većinskoga bošnjačkog 
naroda i Hrvatima kao nacionalnom manjinom. Financije, 
pravosuđe, policija i obrazovanje sve više prelaze u izravnu 
nadležnost Federacije Bosne i Hercegovine. Provođenjem ta- 
kve politike županijski i općinski proračuni bivaju sve slabiji, 
a hrvatske institucije u Bosni i Hercegovini ostaju bez novca 
potrebna za normalno funkcioniranje. 

Gospodarske i socijalne prilike bivaju sve teže, a broj neri- 
ješenih pitanja sve veći. Jedno od tih pitanja svakako je i pita- 
nje povrata stare devizne štednje u iznosu od 2,5 milijarde 

konvertibilnih maraka, na što vlasnici čekaju već više od pe- 
tnaest godina.“ 


3. Dvojbena uloga Haaškoga suda 


Kada je Vijeće sigurnosti Ujedinjenih naroda 26. svibnja 
1993. donijelo rezoluciju broj 827, kojom je utemeljen Među- 
narodni kazneni sud za ratne zločine počinjene na području ze- 
malja nastalih raspadom Jugoslavije, hrvatski je narod, bez izni- 
maka, pozdravio tu odluku. Tada u hrvatskoj javnosti nije bilo 
dvojbe tko su žrtve, tko planeri, tko agresori u dotadašnjim ra- 
tnim sukobima u Sloveniji, Hrvatskoj i Bosni i Hercegovini. 

Od tada do danas pravni eksperti, pravni savjetnici vode- 
ćih političara, članovi i vodstva odvjetničkih komora, ugledni 


“* S pripremom Prijedloga zakona o pretvaranju stare devizne štednje u javni dug treba 

krenuti odmah, a njegovo prihvaćanje u državnomu parlamentu planirati u trenu- 
tku ili neposredno nakon donošenja Zakona o porezu na dodanu vrijednost (PDV), 
kako bi se olakšao porezni nadzor i postigli pozitivni učinci toga zakona. 
Ako se tako postupi, steći će se svi uvjeti da se u razdoblju od deset godina isplati 
ukupan dug starim deviznim štedišama. Iznos toga duga procijenjen je na 2,65 mili- 
jarda konvertibilnih maraka, što bi, uz 557,84 milijuna maraka na ime kamata, zna- 
čilo da bi se u slijedećih deset godina starim deviznim štedišama isplatio ukupan dug 
u iznosu od 3.207 milijarda maraka. Agencija za bankarstvo, odnosno Središnja 
banka Bosne i Hercegovine, bila bi dužna na temelju Zakona o pretvaranju stare de- 
vizne štednje u javni dug sačiniti set propisa i razraditi sustav nadzora kojim bi se re- 
gulirao rad poslovnih banaka u tom pitanju. Temeljni stav trebao bi se ogledati u 
propisu da stara devizna štednja, odnosno budući javni dug Bosne i Hercegovine, 
postane nerizičan jamac za kreditiranje. To znači da bi bankarski kredit osiguran ja- 
vnim dugom po staroj štednji bio stopostotno pokriven s unaprijed utvrđenim do- 
spijećem. Takav propis dao bi poslovnim bankama vrlo visoko jamstvo za kreditira- 
nje pravnih i privatnih osoba po raznim osnovama, što bi automatski oživilo mrtvi 
kapital stare štednje. Sama činjenica da bi takva pravna regulativa ubrizgala u platni 
sustav države 2,6 milijarda maraka trenutno mrtvoga kapitala opravdava zaključak 
da bi ona stvorila uvjete za znatniji gospodarski rast i razvoj. (Stajališta Hrvatskoga 
bloka BiH o povratu stare devizne štednje iznesena su na tiskovnoj konferenciji u 
Mostaru 22. lipnja 2005.). 

profesori pravnih znanosti, kako u Republici Hrvatskoj tako 
i u Bosni i Hercegovini, nisu ni pokušali pravilno raščlaniti 
način utemeljenja, proces donošenja i provedbe statuta, i po- 
tonje aktivnosti Međunarodnoga kaznenog suda Haagu. Ne- 
dostatak kvalitetne i neovisne pravne analize pogodovao je 
stvaranju prostora u kojemu su politikanti raznih profila svo- 
jim izjavama i aktivnostima u javnosti stvorili dosta čvrstu, 
ali vrlo dvojbenu sliku o ulozi i djelovanju Haaškoga suda. 

Tako formulirana i otvoreno iznesena postavka u dana- 
šnjim političkim prilikama pruža političkim neistomišljenici- 
ma mogućnost za otvoren napad. Poučan je primjer nedavno 
podizanje optužnica protiv nekolicine hrvatskih novinara, što 
su neki krugovi protumačili i kao novi pokušaj uvođenja cen- 
zure. No, unatoč tomu, o tim procesima i događajima veza- 
nim uz te procese treba otvoreno i argumentirano govoriti. 
To je u biti težišna zadaća novinara, prvaka političkih strana- 
ka, pravnika, analitičara i neovisnih intelektualaca, odnosno 
osoba koje stvaraju javno mnijenje. 

»9uradnja s Haaškim sudom nema alternative“, slušamo 
svakodnevno jednako iz usta inozemnih političara i domaćih 
političara ,pragmatične“ orijentacije, koji su, birajući između 
suverenističke politike i politike ,plivanja niz vjetar“, radi 
očuvanja vlastite pozicije u sustavu vlasti, izabrali ovo drugo. 

Činjenice koje ti pojedinci i skupine uglavnom brižljivo 
skrivaju od očiju javnosti bacaju posve drukčije svjetlo na sta- 
nje stvari. Ne dvojeći o potrebi postojanja pravne institucije 
kakva je Međunarodni kazneni sud za ratne zločine, svaki po- 
jedinac, skupina ili politička stranka, a napose novinari, pra- 
vni eksperti ili neovisni intelektualci trebali bi pokazivati više 

odlučnosti u dokazivanju istine. To uostalom od njih traže i 
međunarodne konvencije. 

No, unatoč tomu, zbog političkih, interesnih i drugih ra- 
zloga, malo se toga događalo u ovih desetak godina. Primje- 
dbe što ih kritičari - kad tiše, kad glasnije - izriču o djelova- 
nju Haaškoga suda sugeriraju da Haaški sud metodom ,izje- 
dnačivanja krivnje“ za ratove zapravo nastoji ispisati novu 


verziju raspada Jugoslavije. 


4. Propusti pri osnivanju Haaškoga suda 


Kanadski odvjetnik Cristopher Blacke, vjerojatno pota- 
knut stereotipom o ,bezuvjetnoj suradnji s Haaškim su- 
dom“, analizirao je osnivanje, statut i djelovanje toga suda. 
Njegova analiza posve je nepoznata hrvatskoj javnosti. 

Blacke tvrdi da Vijeće sigurnosti Ujedinjenih naroda nije 
imalo niti ima ikakvih pravnih ovlasti na osnovi kojih bi 
moglo donijeti odluku o osnivanju bilo kakva međunaro- 
dnoga suda, pa dakle ni Međunarodnoga suda za ratne zloči- 
ne. Članovi Vijeća sigurnosti imaju, po njegovu mišljenju, 
pravo i obvezu, na temelju članka 41. Povelje Ujedinjenih 
naroda, pregovarati sa sukobljenim stranama, koristiti se ar- 
bitražom kao sredstvom, služiti se različitim diplomatskim 
metodama i sličnim mjerama u slučaju agresije, prijetnje mi- 
ru ili izbijanja rata, ali isključivo i neprenosivo pravo osniva- 
nja međunarodnih sudova ima samo Opća skupština Ujedi- 
njenih naroda. Svoju tvrdnju Backe argumentira dvama te- 
meljcima međunarodnoga prava: institutom nepovredivosti 


88 


politicka sudbina-kb2 9/26/05 10:32 Page a 


suvereniteta država članica i institutom njihove jednakosti 
pred sudom. 

Druga je Blackeova zamjerka Haaškomu sudu tvrdnja da 
osnivači takve međunarodne pravne institucije nisu mogli toj 
instituciji ostaviti mogućnost da sama mijenja svoj statut, ni- 
ti da sama određuje ciljeve i pravila svoga djelovanja. Po logi- 
ci stvari i tradiciji pravne znanosti izradu i donošenje takva 
dokumenta kakav je statut, kao i njegove promjene, trebali 
su na se preuzeti utemeljitelji institucije, a to se, drži Blacke, 
nije dogodilo u slučaju Haaškoga suda. 

Može li se sudbena institucija međunarodnoga prava ka- 
kva je Haaški sud, koji se u praksi nastoji postaviti iznad ne- 
kih suverenih država, istodobno otvoreno hvaliti vrlo bliskim 
odnosima s vladama drugih država, raznim vladinim ili ne- 
vladinim institucijama i nekim fondacijama, također je dvoj- 
ba na koju Blacke traži odgovor. “' 

Sud kojega se dužnosnici otvoreno hvale prisnim odnosi- 
ma s pojedinim vladama i vladinim institucijama ne može se, 
odgovara Blacke, smatrati neovisnom pravnom institucijom. 
Sud koji je uspostavio punu suradnju s NATO-om, kojega 
pojedine članice imaju izravne interese na području država 
nastalih raspadom Jugoslavije, argumentira dalje Blacke, ne 
može biti neovisan. Sud koji je s tim vojnim savezom potpi- 
sao memorandum o pomoći u transferu osumnjičenih i 
optuženih za ratne zločine pretvorio je, zaključuje na poslje- 
tku Blacke, jedan vojni savez, koji bi trebao djelovati pod 


“' Odgovor na to pitanje traži i Carol Off u knjizi: The Lion, the Fox, and the Eagle. A 
Story of Generals and Justice in Yugoslavia and Rwanda (Lav, lisica i orao. Priča o ge- 
neralima i pravdi u Jugoslaviji i Ruandi), Random House Canada, 2000. 


89 


politicka sudbina-kb2 9/26/05 10:32 Page sep 


okriljem Ujedinjenih naroda, u svoju sudsku policiju, što je, 
veli, nedopustivo.“ 

Kada je riječ o financiranju suda, Blacke i tu ima vrlo 
ozbiljne zamjerke. Neovisan međunarodni kazneni sud mo- 
rao bi se, po njegovu mišljenju, financirati isključivo iz prora- 
čuna Ujedinjenih naroda. Međutim, Haaški sud dosad su, 
tvrdi Blacke, isključivo financirale vlade nekih država, priva- 
tne korporacije Time-Warner, Discovery Products, Institut 
Otvoreno društvo Georgea Sorosa, Rockefellerova obitelj, 
United State Institute of Peace, Carnegie fondacija i drugi, 
što je po Blackeovu mišljenju, još jedan u nizu dokaza da je 
Haaški sud bez presedana u civiliziranom društvu i da je kao 
takav napustio sve humane stečevine prava kao znanosti stje- 
cane stoljećima. 

Posljednjih nekoliko godina u domaćoj se javnosti, podje- 
dnako u Republici Hrvatskoj i u Bosni i Hercegovini, plasira 
postavka da je suradnja s tužiteljstvom Haaškoga suda, odno- 
sno s njegovom glavnom tužiteljicom, istoznačnica za sura- 
dnju s Haaškim sudom. Neshvatljivo je da se danas usred 
Europe može javno - bez ruga i srama - zastupati takav 
apsurd. Njime se tužiteljstvo, jedna od dviju suprotstavljenih 
strana u sudskomu postupku, koja bi trebala imati jednaka 
prava i obveze kao i obrana - uzvisuje na pijedestal suda. 


# Istražujući kronologiju odnosa između Haaškog suda i NATO-a, našli smo infor- 
maciju da je ,19. prosinca 1995. u Den Haagu došlo do susreta između predstavni- 
ka Međunarodnoga suda za ratne zločine počinjene na području bivše Jugoslavije i 
NATO-a. Na spomenutom sastanku bilo je riječi o praktičnim i pravnim načinima 
privođenja osoba osumnjičenih za ratne zločine. Po odlukama koje su 15. prosinca 
1995. prihvaćene u Vijeću NATO-a vojnici u sklopu mirovnih snaga nisu zaduženi 
za traženje osoba osumnjičenih za ratne zločine, ali su obvezni zadržati ih i predati 
sudu ako na njih naiđu, priopćeno je nakon sastanka“ (HINA). 

Nad tim se međutim ne bi začudio Cristopher Blacke. On je 
u svojoj raščlambi upozorio na izvorište toga apsurda. Pitao je: 
Kako se sud, kojega je dosadašnja praksa pokazala da je instituci- 
ja tužitelja postavljena kao dio sudbenoga aparata, a institucija 
obrane potpuno podređena tužitelju - može smatrati neovisnim? 

Zahvaljujući toj anomaliji, koja je ugrađena u same teme- 
lje Haaškoga suda, pojavile su se, po Blackeovu mišljenju, u 
radu te institucije i brojne druge anomalije, koje mnogi ugle- 
dni pravnici smatraju nedopustivima. 

Blacke drži da je nedopustivo da u radu Haaškoga suda ne 
vrijedi princip o ,nevinosti optuženika do izricanja pravomoćne 
presude“ i da zbog pritiska tužiteljstva nema ni zaštite od glasina 
i dokaza po čuvenju, koja je razvijana stoljećima. Uz to je u ana- 
lizi metodologije rada zamjerio Haaškomu sudu nedostatak po- 
rote, te odredbe o tajnomu svjedočenju, zapečaćenim optužnica- 
ma, nemogućnosti traženja izuzeća sudca u postupku, predugo 
trajanje sudskih procesa, ali i nemogućnost pravne zadovoljštine 
za one koji su, nevino optuženi, svoju nevinost dokazali na sudu. 

Tako, u kratkim crtama, izgleda rad Haaškoga suda viđen 
s pozicije anglo-saskoga pravnog eksperta. On međutim po- 
sve drukčije izgleda kada se promatra s ovdašnjih pozicija. 


5. Haaške optužnice protiv Hrvata 
iz Bosne i Hercegovine 
Optužnice Međunarodnoga kaznenog suda protiv Hrvata 


iz Bosne i Hercegovine mogu se podijeliti u tri skupine. U 
prvu skupinu treba uvrstiti optužnice vezane uz bošnjačko- 

hrvatski sukob u Lašvansko-lepeničkoj dolini, u drugu optu- 
žnice protiv Mladena Naletilića-Tute i Vinka Martinovića- 
Šrele vezane uz bošnjačko-hrvatski sukob u dolini Neretve, u 
treću optužnice zbog ,sudjelovanja u zločinačkom pothva- 
tu“* podignute protiv najviših vojnih i poliričkih dužnosnika 
Hrvatske Republike Herceg-Bosne.“ 


 Zločinački pothvat definiran je kao ,udruživanje radi trajnoga uklanjanja i etničko- 
ga čišćenja bosanskih Muslimana i drugih nehrvata koji su živjeli na onim dijelovi- 
ma teritorija Republike Bosne i Hercegovine za koje se tvrdilo da pripadaju Hrvat- 
skoj Zajednici (a poslije Republici) Herceg-Bosni, te pripajanja tih teritorija kao di- 
jela “Velike Hrvatske", u kratkom roku ili u tijeku dužeg razdoblja, tako što bi oni 
postali dio Republike Hrvatske ili blisko povezani s njom, i to upotrebom sile, za- 
strašivanja ili prijetnje silom, progona, zatvaranja i zatočenja, prisilnog premještanja 
i deportacije, oduzimanja i uništavanja imovine i drugih sredstava koja predstavljaju 
ili obuhvaćaju činjenje zločina kažnjivih po člancima 2., 3. i 5. Statuta Međunaro- 
dnoga suda. Teritorijalni cilj udruženoga zločinačkog pothvata bio je osnivanje hr- 
vatskoga teritorija u granicama Banovine Hrvatske, teritorijalnog entiteta koji je po- 
stojao od 1939. do 1941. Udruženi zločinački pothvat obuhvaćao je i kreiranje poli- 
tičkoga i nacionalnog zemljovida tih područja tako da njima dominiraju Hrvati, ka- 
ko u političkomu tako i u demografskomu smislu“ (Optužnica Haaškoga suda pro- 
tiv Jadranka Prlića i dugih, Den Haag, 2. ožujka 2004.). 

“ Hrvati su brojčano najmanji narod u BiH i kao takvi za mnoge međunarodne čimbe- 
nike nisu nikakav važniji politički faktor. Zapravo, osobno smatram da je Daytonski 
sporazum ishodište svim sadašnjim nedaćama i problemima. Iako se kaže da je zausta- 
vio oružani sukob, s istom se sigurnošću može reći da je nepravedan i da je snagom te 
nepravde nastavljen tihi rat koji traje i dan danas. Tu se dogodila podjela BiH na dva 
dijela. Pokojnom se predsjedniku Tuđmanu spočitavaju navodni pokušaji podjele 
BiH, ali isti ti koji optužuju dr. Franju Tuđmana ne vide, ili ne žele vidjeti, da sami se- 
bi uskaču u usta. Naime, Dayton je pokazao da je podjela BiH moguća i dopuštena, 
čak i ustavna. BiH je formalno podijeljena na dvije države koje se zovu entiteti. RS - 
entitet u kojem žive Srbi i FBiH - entitet gdje su većina Bošnjaci. “Zločinačka Herceg 
Bosna", kako je sada nazivaju, nije bila ništa drugo nego legitiman način otpora Hrva- 
ta i u danim ratnim okolnostima uspostava funkcioniranja društvenog života. Isto kao 
što su Srbi u to vrijeme počeli graditi RS, ili kao što su muslimani stvarali institucije 
kroz BiH u obliku u kojem su oni tada vojno držali određeni prostor. Od svih ratnih 
pokušaja stvaranja institucija koje su omogućavale funkcioniranje života, samo je Her- 
ceg Bosna “zločinačka*. Ako joj se ne prizna doprinos u obrani od agresora, onda bi bi- 
lo pošteno barem šutjeti i ne širiti mržnju i nepravdu te politički motiviranim osuda- 
ma progoniti i zatvarati Hrvate. Dok se ne očituje istina, ne isprave nepravde i ne 
ostvare jednaka ljudska, građanska i nacionalna prava triju konstitutivnih naroda u 
BiH, nema ovdje ni države, ni demokracije, ni budućnosti“ (Božo Goluža, , Jednakost 
je temelj izgradnje boljeg svijeta“, Dnevni list, 4. prosinca 2004.). 

Optužnica podignuta u listopadu 1995. protiv tadašnjega 
predsjednika Hrvatske demokratske zajednice BiH Darija 
Kordića i načelnika Glavnoga stožera Hrvatskoga vijeća obra- 
ne generala Tihomira Blaškića, te skupine Hrvata iz srednje 
Bosne, prva je optužnica Haaškoga suda protiv hrvatskih du- 
žnosnika iz Bosne i Hercegovine. Dva momenta davala su toj 
optužnici golemu političku težinu: s jedne strane to što je po- 
dignuta protiv dvojice u to vrijeme ključnih ljudi unutar hr- 
vatskoga naroda u Bosni i Hercegovini, a s druge to što su 
imena tih dvojice ljudi postala sinonimom borbe, patnje, 
stradanja, ali i obrane i opstanka hrvatskoga naroda u La- 
švansko-lepeničkoj dolini. 

Raščlamba optužnice, a napose njezina usporedba s tada- 
šnjim napisima u većini sarajevskih tiskovina, ostavlja dojam 
da je riječ o planiranu i dobro koordiniranu političkomu po- 
slu. Naime, bjelodano je da su određeni bošnjački politički 
krugovi izabrali taktiku ,žrtve“ i da su najprije pokušali pri- 
kriti stvarne uzroke bošnjačko-hrvatskoga sukoba, čime su, 
zapravo, dobrim dijelom uspjeli prikriti i sam povod. Kao 
uzrok izbijanju bošnjačko-hrvatskoga sukoba bošnjački su 
političari preko medija pod svojim nadzorom dugo vremena 
plasirali teoriju o agresiji Republike Hrvatske na Bosnu i 
Hercegovinu kao uzroku izbijanja ratnoga sukoba, a kao 
isključivi povod stilizirali su zločin u Ahmićima. 

Glavna točka u tako osmišljenu scenariju bila je priča o 
Ahmićima kao ,nebranjenu mjestu“ i zločinu koji se u tom 
mjestu dogodio 16. travnja 1993. Ne ulazeći u pojedinosti 
vezane uz uvjete u kojima se zločin dogodio (motive, nalogo- 
davce, počinitelje, izbor trenutka), svaki natprosječno infor- 


93 


politicka sudbina-kb2 9/26/05 10:32 Page a 


mirani pojedinac danas zna da zločin u Ahmićima nije bio 
povod bošnjačko-hrvatskoga sukoba i da Ahmići na dan zlo- 
čina nisu bili nebranjeno naseljeno mjesto. Pouzdana krono- 
logija događaja svjedoči da je bošnjačko-hrvatski sukob po- 
čeo nekoliko mjeseci prije zločina u Ahmićima, a da Ahmići 
na dan zločina nisu bili nebranjeno mjesto, utvrdio je na po- 
sljetku i Haaški sud.“ Zbog toga su početnu labavu priču o 
Ahmićima kao povodu za izbijanje bošnjačko-hrvatskoga su- 
koba odbacili i njezini kreatori. 

Iz toga je vidljivo da su u početnoj fazi rada Haaškoga su- 
da u nekim političkim središtima postojale nakane da se pri- 
čom o Ahmićima kao ,nebranjenu mjestu“ zadobiju simpati- 
je kako Suda tako i šire javnosti. Naravno, za tu svrhu trebalo 
je, barem neko vrijeme, nijekati i pokušati zataškati zločine 
koji su se dogodili u Dusini, Križančevu selu, Buhinim kuća- 
ma, Fojnici, Maljinama, Zenici, Bugojnu, Doljanima, Gra- 
bovici, Uzdolu, Konjicu, Sarajevu, Jablanici, istočnomu Mo- 
staru i mnogim drugim mjestima u kojima su žrtve bili 
isključivo Hrvati. 

Tim nakanama pogodovale su, barem u prvim godinama 
nakon rata, brojne anomalije u radu Suda, pogotovo način 
prikupljanja dokaza, financiranje Suda i praksa primjene in- 
stituta svjedočenja po čuvenju. 

Naime, statutarnim pravilom po kojemu su nevladine or- 
ganizacije dobile mogućnost opsluživanja Haaškoga suda do- 
kaznim materijalom u početku su se vrlo dobro koristile bo- 
šnjačke i neke druge tajne službe, koje su preko određenih 


# Tek u drugostupanjskoj presudi protiv Tihomira Blaškića, i to zahvaljujući dokumen- 
tima i zemljovidima što ih je SFOR izuzeo iz arhiva Armije Bosne i Hercegovine. 


94 


politicka sudbina-kb2 9/26/05 10:32 Page za 


nevladinih udruga dugi niz godina opsluživale tužiteljstvo 
svojom verzijom događaja, a sve su to potkrjepljivale iskazi- 
ma tajnih svjedoka, koji su kroz primjenu instituta svjedoče- 
nja ,po čuvenju“ pokušavali prvotno zadanoj postavci dati 
kakvu-takvu vjerodostojnost. 

U tijeku te faze rada Suda postalo je vidljivo da njegovo 
tužiteljstvo u biti ne traga za počiniteljima ili nalogodavcima 
zločina, nego da prednost daje potrazi za dokumentima koji 
bi potvrdili postavku o Republici Hrvatskoj kao agresoru na 
Bosnu i Hercegovinu. Takvim načinom rada tužiteljstvo je 
pokazalo da je pitanje odgovornosti za počinjene zločine po- 
stalo pitanjem sekundarne važnosti. Time je Haaški sud pro- 
kazalo kao politički sud. 

Naime, iako u kaznenomu pravu i u radu kaznenih sudo- 
va presudnu ulogu mora imati načelo individualizacije kri- 
vnje, to je načelo u radu Haaškoga suda palo u drugi plan. 
Dugotrajne rasprave vođene o tomu gdje se i u koje vrijeme 
nalazila neka postrojba ili neki pojedinac iz Hrvatske vojske, 
ili neki visokorangirani hrvatski političar, bjelodano potvrđu- 
ju takvu prosudbu. 

U sudskim procesima obrana je, osim u nekim iznimka- 
ma, tvrdila da Hrvati u Lašvanskoj dolini nikako nisu mogli 
počiniti agresiju jer su ondje bili u okruženju brojno nadmo- 
ćnih snaga Armije Bosne i Hercegovine, pa su se, zbog toga, 
mogli samo braniti. 

Međutim, Haaški je sud sve to vrijeme uvažavao aktivno- 
sti svoga tužiteljstva. A ono je, uz pomoć tajnih svjedoka, su- 
mnjivih transkripata, bilježaka tajnih služba i svjedoka po ču- 
venju, pod svaku cijenu ustrajalo na svojoj prvotnoj postavci. 

Posljedica je takva načina rada činjenica da su većini optuže- 
nih Hrvata iz srednje Bosne izrečene dugogodišnje zatvorske 
kazne. 

Pri tomu se u najgoremu položaju našao Dario Kordić. 
Njegovu su sliku u javnosti, preko određenih medija, godina- 
ma sustavno gradili njegovi politički neistomišljenici. Nasto- 
jali su, a dijelom i uspjeli, stvoriti dojam da je Dario Kordić - 
unatoč nedostatku dokaza - ,kriv za mnogo toga“.“* 

Komentirajući rad tužiteljstva u prvostupanjskomu postu- 
pku protiv Darija Kordića, odvjetnik je Mitke Naumovski 
rekao: , Tužitelj apsolutno, ni jednim jedinim elementom ni- 
je mogao povezati gospodina Kordića s onim što se dogodilo 
u Ahmićima 16. travnja 1993. godine, nego je pokušao pre- 
ko nekih okolnih indicija dati naslutiti da bi eventualno go- 
spodin Kordić mogao imati veze s tim. U završnoj riječi on je 
tvrdio da je Kordić kao vodeći političar morao znati što se ta- 
mo događalo. Međutim, ta logika u kaznenom pravu nije do- 
voljna, već se mora dokazati uzročna veza između onoga što 
netko radi i kaznenog djela.“ 

U vrijeme kada se očekivalo izricanje drugostupanjske 
presude šutljivi je dio hrvatskoga društva ostao zatečen me- 


“5 Još više sam bio iznenađen reakcijom u Zagrebu, kada sam se vratio iz Haaga i kada 
sam vidio da je javnost bila apsolutno nepripremljena na to da gospodin Kordić ne- 
će dobiti doživotnu zatvorsku kaznu. Onda sam razmišljao zašto je to tako i shvatio 
da je situacija u biti vrlo jednostavna; javnost je kontinuirano u dijelu tiska bila pri- 
premana na to da je Kordić kriv za mnogo toga. Mediji su vrlo naglašeno izbjegavali 
pisati o onome što se stvarno događalo u sudskoj raspravi koja je trajala punih 240 
radnih dana. Javnost nije znala što se činjenično dokazuje u tom postupku, ali se 
manipuliralo s tim i pripremalo se na najgore. Da se o dokaznom postupku precizni- 
je znalo, onda ne bi bilo iznenađenja i javnost bi realnije doživjela presudu“ (Mitke 
Naumovski, u izjavi nakon izricanja prvostupanjske presude, Slobodna Dalmacija, 
10. ožujka 2001.). 

“7 Isto 


96 


politicka sudbina-kb2 9/26/05 10:32 Page ep 


dijskom šutnjom. Samo su rijetki mediji u to vrijeme objavili 
koju riječ više od šturih agencijskih vijesti.“ 

Ponovilo se to i nakon izricanja drugostupanjske presude, 
koja je potvrdila prvostupanjsku presudu o jedinstvenoj za- 
tvorskoj kazni u trajanju od 25 godina.“ 

Na kraju, treba se načas vratiti podudarnosti haaških 
optužnica protiv hrvatskih političkih i vojnih dužnosnika u 
Bosni i Hercegovini i krvavo potvrđenih bošnjačkih geopoli- 
tičkih interesa u srednjoj Bosni i dolini Neretve. Ta podudar- 
nost neumoljivo nameće zaključak da haaški sudski procesi 
pokušavaju ostvariti neostvarene bošnjačke ratne ciljeve. Ta- 
kav zaključak silno osnažuju politički procesi koji se poslje- 
dnjih nekoliko godina, pod vodstvom međunarodne zajedni- 
ce, zbivaju u bošnjačko-hrvatskoj federaciji. Kruna su tih 


“JU sjeni niza montiranih afera koje se mjesecima provlače kroz medijski prostor te 

početka predsjedničke kampanje u Republici Hrvatskoj, nekadašnji predsjednik 
HDZ-a BiH Dario Kordić, supruga mu Venera, obitelj i mnogi istinski prijatelji di- 
ljem BiH i Hrvatske s nestrpljenjem su iščekivali današnji dan. Naime, danas će Žal- 
beno vijeće Haškog suda izreći drugostupanjsku presudu Dariju Kordiću. “Prepuni 
vjere i nade kako će božja pravednost pobijediti ljudsku zlobu iščekujemo taj dan i 
to je sve što vam za sada mogu kazati', kazala nam je jučer, neposredno prije polaska 
za Den Haag, Darijeva supruga Venera Kordić. 
Darijevi prijatelji u iščekivanju drugostupanjske presude također su optimisti. U 
izražavanju svog optimizma posebice naglašavaju kako se već nekoliko mjeseci u ra- 
du haškog suda osjeća pozitivan pomak a najbolji primjer tog pomaka svakako je ra- 
nije puštanje na slobodu Marija Čerkeza, kome će drugostupanjska presuda biti ta- 
kođer danas pročitana. Naravno u njegovoj odsutnosti. Ti pokušaji vraćanja haškog 
suda u okvire međunarodnog prava, prema pisanju nekih tiskovina, dobrano su po- 
ljuljali odnose između tužiteljstva kao strane u postupku i Suda, a do kulminacije 
došlo je u trenucima Čerkezovog izlaska iz haškog pritvora i odmah nakon toga“ (D. 
Ivanković, Slobodna Dalmacija, 17. prosinca 2004.). 

** Presudom Dariju Kordiću bačena je ljaga ne samo na njegovo ime, nego na ime 
sviju nas koji smo branili vlastite domove i naš opstanak u središnjoj Bosni, ali i na 
RH koja je u pravomoćnoj presudi Dariju Kordiću, kao i u nekim drugim pravomo- 


ćnim presudama, označena agresorom“ (Dopredsjednik Hrvatskoga bloka BIH 
Marko Krilić u izjavi za Slobodnu Dalmaciju, 31. prosinca 2004.). 

procesa zaključci Venecijanskoga povjerenstva i Zakon o ja- 
vnom rtv-sustavu u Bosni i Hercegovini. 

Tako raščlanjen rad Haaškoga suda i najnovija zbivanja u 
Bosni i Hercegovini razotkrivaju krajnji smisao priče o umi- 
ješanosti Hrvatske vojske i agresiji Republike Hrvatske na 
Bosnu i Hercegovinu.“ 

Prikazana povezanost ratnih zbivanja, spomenutih haa- 
ških optužnica i današnjih političkih procesa u Bosni i Her- 
cegovini sugerira da je Haaški sud jedno od političkih oruđa 
kojima se pokušavaju ostvariti politički ciljevi nepovoljni za 
hrvatski narod. Ti ciljevi nisu samo čvrsto oklopljeni ,,čaro- 
bnom formulom“ o očuvanju dvoentitetske države s trima 
konstitutivnim narodima. Oni bi se slijedećim ustavnim pro- 
mjenama mogli još pogubnije ostvariti. Većina Hrvata u Bo- 
sni i Hercegovini opravdano se pribojava da bi te ustavne 
promjene mogle biti iskorištene za definitivnu bošnjačko- 
srpsku nagodbu, kojom bi se Bosna i Hercegovina pretvorila 
u ugovornu zajednicu tih dvaju naroda. Hrvatima bi u toj za- 
jednici preostao status nacionalne manjine. Ako do toga do- 
đe, politička će sudbina Hrvata, najstarijega naroda u Bosni i 
Hercegovini, biti definitivno zapečaćena. 


* Priču o agresiji Republike Hrvatske prvi je lansirao general JNA Blagoje Adžić u svi- 
bnju 1992., kada postrojbe JNA nisu uspijevale ovladati dolinom Neretve i Livanj- 
skim poljem. Ponovio ju je Haris Silajdžić potkraj siječnja 1994., kada su postrojbe 
Hrvatskoga vijeća obrane, radi proboja blokade srednje Bosne, izvodile bojne opera- 
cije u okolici Uskoplja i Prozora. 

POGLAVLJE IV. 


Tri koncepta budućega ustroja 
Bosne i Hercegovine 


1. Sadašnje stanje 


Većina poznavatelja bosansko-hercegovačkih političkih pri- 
lika drži da je državnopravni ustroj Bosne i Hercegovine bio i 
ostao središnje pitanje oko kojega se sukobljuju različite konce- 
pcije, interesi, ideje i stajališta. Ta unutarnja suprotstavljenost 
bila je u povijesti Bosne i Hercegovine uzrokom mnogih kriza 
i sukoba. Uvažavajući činjenice o srpsko-crnogorskoj agresiji, 
ovdje treba reći da su dugotrajnost zadnjega ratnog sukoba u 
Bosni i Hercegovini dobrim dijelom prouzročili različiti i često 
međusobno suprotstavljeni interesi velikih sila. 

Imajući na umu sve što je ovdje rečeno, a poznajući sada- 
šnje stanje u Bosni i Hercegovini, ne možemo se oteti dojmu 
da je budući državnopravni ustroj Bosne i Hercegovine je- 
dnako aktualno i zamašno političko pitanje. Njegovo rješenje 

ne će, po našemu mišljenju, samo odrediti budućnost Bosne i 
Hercegovine, ono će bitno utjecati i na političku sudbinu bli- 
žega okružja. 

Raščlamba sadašnjega stanja pokazuje da u Bosni i Herce- 
govini ne postoji minimum ,vezivnoga tkiva“ koje bi kao ,je- 
zgra“ moglo okupiti sva tri konstitutivna i suverena naroda. 
Prešućivanje toga problema ostavlja dojam da toga problema 
i nema. Ali, iako se o tomu šuti, većina je ljudi potpuno svje- 
sna da je kohezijsku silu u prošlosti, kao uostalom i danas, 
mogao nadomjestiti samo čvrst i brojan represivni aparat. 

Isti procesi zbivali su se za Osmanskoga Carstva, za au- 
stro-ugarske uprave, za Kraljevine Jugoslavije, za Nezavisne 
Države Hrvatske i pod ,diktaturom proletarijata“ u Socijali- 
stičkoj Federativnoj Republici Jugoslaviji. Sva ta razdoblja 
obilježile su represivne metode vladanja i nametanje rješenja 
slabijima. Takva tehnologija vladanja funkcionirala je dok je 
represivni aparat bio jak. No, čim bi on oslabio, odmah bi 
izbijali sukobi na nacionalnoj, ideološkoj, klasnoj, religijskoj 
ili civilizacijskoj osnovi. 

Tako je bilo i devedesetih godina prošloga stoljeća. Većina 
analitičara drži da je tadašnji ratni sukob u Bosni i Hercego- 
vini bio izravna posljedica raspada jugoslavenskoga represi- 
vnog aparata, a da su prestanak ratnih sukoba i primirje po- 
sljedica angažmana jednoga drugog represivnog aparata - 
onoga koji nadzire međunarodna zajednica. 

Deset godina međunarodne uprave u Bosni i Hercegovini 
bjelodan su dokaz ispravnosti te postavke. 

Današnjim stvarnim vladarima u Bosni i Hercegovini naj- 
više se zamjera prigušivanje demokracije. Takve zamjerke čuju 

se sve češće i iz domaćih i iz međunarodnih krugova. To pri- 
gušivanje (odnosno onemogućivanje oživljavanja) demokraci- 
je posljedica je niza nametnutih odluka, kojih provedba izra- 
vno ovisi - a tako će, po svemu sudeći, biti i ubuduće - s jedne 
strane o političkoj volji međunarodne zajednice i s druge stra- 
ne o brojnosti i snazi represivnoga aparata koji ona nadzire. 

Nametanje većine odluka - počevši od ustava i ustavnih 
promjena, preko odluka o himni, zastavi i valuti, pa sve do 
niza vitalnih reformskih zakonskih akata - nije nimalo pripo- 
moglo razvitku nekakve ,vezivne jezgre“. Nije dakle povećalo 
stupanj državne samoodrživosti. 

U svemu tomu najteža je pogrješka pokušaj oživljavanja 
kdllayevske? ! bosanske politike, kojemu su neki politički kru- 
govi postavili preuzetan cilj - stvaranje bosanske nacije. To je 
jednako nerealan pokušaj kao i K4llayeva nastojanja na prije- 
lazu iz XIX. u XX. stoljeće. Unatoč takvoj težnji nekih među- 
narodnih i najvećega dijela bošnjačkih političkih i intelektu- 
alnih krugova, to je nemoguća misija, unaprijed osuđena na 
propast. Danas je, zbog uspostave nacionalnih država, neza- 
mislivo da bi se Srbi ili Hrvati ikada, pod kakvim mu drago 
uvjetima, mogli odreći svoga narodnog imena i pristati na 
asimilaciju. 

Pokušaj stvaranja bosanske nacije, umjesto približavanja 
stajališta, samo potiče daljnje produbljivanje jazova među na- 
rodima u Bosni i Hercegovini. Većina poznavatelja ovdašnjih 
prilika drži - i često to naglašuje - da takva nastojanja svjesno 


*' Benjamin K4llay, austro-ugarski upravitelj Bosne i Hercegovine (1882.-1903.). 
Ostao je zapamćen kao autokrat koji je pod geslom ,Bosna Bosancima“ pokušavao 
stvoriti bosansku naciju. Provodio je oštar protuhrvatski i protusrpski kurs, držeći da 
to odgovara interesima Beča i Pešte. 

održavaju Bosnu i Hercegovinu u kaotičnu stanju, vrlo pogo- 
dnu za izvođenje različitih političkih pokusa. 

Sve u svemu, treba otvoreno reći ono što je bjelodano: Ta- 
kvo stanje nikako ne vodi u izgradnju samoodržive države. 
Ono, naprotiv, zadržava Bosnu i Hercegovinu u trajnu zato- 
čeništvu, s posve neizvjesnom političkom budućnošću. 

Nakon što su u predratnim, ratnim i poratnim rasprava- 
ma i pregovorima pod okriljem međunarodne zajednice ra- 
spravljeni, a najvećim dijelom i iskušani, različiti modeli 
ustroja Bosne i Hercegovine, u praksi se ništa bitno nije pro- 
mijenilo. Kombinaciju rata i pregovora naslijedio je današnji 
daytonski ustroj, koji se temelji na dvama aneksima 
Daytonskoga sporazuma, na Aneksu 4 i Aneksu 10. On je u 
najvećoj mjeri prihvatljiv Srbima, djelomice je prihvatljiv Bo- 
šnjacima, a potpuno je neprihvatljiv Hrvatima. 

Sadašnji Daytonski ustav, koji nikada nije potvrđen u dr- 
žavnomu parlamentu, niti je objavljen u službenomu glasilu, 
izvorište je nezadovoljstva i frustracija svih triju konstituti- 
vnih naroda. 

Ali količina je nezadovoljstva i frustracija različita u razli- 
čitih naroda. 

Srbima sadašnje stanje odgovara, jer su Daytonskim spo- 
razumom - odnosno njegovim Aneksom 4 - na 49 posto teri- 
torija Bosne i Hercegovine dobili Republiku Srpsku. Zbog 
toga se može očekivati da će srpske stranke, zagovarajući ,,do- 
sljednu primjenu Daytona“, svim sredstvima braniti opsta- 
nak Republike Srpske. 

Daytonskim ustavom zadovoljni su, ali u znatno manjoj 
mjeri, i predstavnici bošnjačke političke elite. 

Politički predstavnici Bošnjaka u početku su bili vrlo nezado- 
voljni nepostojanjem jakih tijela središnje vlasti. Kako je u po- 
sljednjih nekoliko godina, preko odluka Vijeća za provedbu mi- 
ra, provedena tiha revizija Daytonskoga sporazuma te ustavnim 
promjenama Federacija Bosne i Hercegovine faktički pretvorena 
u bošnjački entitet, i Bošnjaci danas zagovaraju Daytonski ustav. 
Razloge bošnjačkoga zadovoljstva sadašnjim stanjem treba tražiti 
i u odluci Paddyja Ashdowna donesenoj prije dvije godine. Po 
toj je odluci u nadležnost sadašnjega vijeća ministara, umjesto 
dotadašnjih četiriju, ušlo deset resora. Ta dva razloga, a poglavi- 
to procesi koji se posljednjih nekoliko godina zbivaju na prosto- 
ru Federacije Bosne i Hercegovine, kod bošnjačke su intelektual- 
ne i političke elite u najvećoj mjeri uklonili početno nezadovolj- 
stvo i frustracije uvjetovane izvornim tekstom Daytonskoga spo- 
razuma, odnosno njegova Aneksa 4. 

Nastojanje bošnjačkih intelektualnih i političkih krugova 
oko izgradnje unitarne države višegodišnja je i posve razvidna 
pojava. Kočnica je međutim ostvarenju takvih ciljeva u 
Daytonskomu sporazumu. To je glavni razlog zbog kojega 
bošnjački politički predstavnici ipak pokazuju stanovito ne- 
zadovoljstvo tim sporazumom. 

Međutim, njihovo nezadovoljstvo, kao što smo rekli, do- 
brim dijelom ublažuje Federacija Bosne i Hercegovine, jer je 
zahvaljujući tihoj reviziji Daytonskoga sporazuma, odnosno 
rušenju mehanizama zaštite nacionalnih interesa u tom enti- 
tetu, pretvorena u entitet s apsolutnom bošnjačkom politi- 
čkom, demografskom i svakom drugom dominacijom. 

Današnje stanje, blago rečeno, ne ide na ruku Hrvatima 
kao najmalobrojnijemu narodu. Procesi koji se zbivaju za- 

dnjih nekoliko godina doveli su do toga da Hrvatski narod 
na području Federacije Bosne i Hercegovine danas majorizi- 
raju triput brojniji Bošnjaci, a broj Hrvata koji danas žive u 
Republici Srpskoj neznatan je i posve zanemariv. Ako se ta- 
kvi procesi nastave, očito je da će hrvatski narod u Bosni i 
Hercegovini ući u razdoblje još teže od ovoga kroz koje sada 
prolazi. Održavanje dosadašnjega odnosa snaga na političkoj 
pozornici i nastavak započetih političkih procesa hrvatski će 
narod uskoro dovesti u golemu pogibelj. Prijeti mu pretvara- 
nje u nacionalnu manjinu i - dugoročno - asimilacija. 

Zbog različitih povijesnih iskustava i različitih političkih 
ciljeva, dodatno izoštrenih ratnim sukobima, tri konstituti- 
vna naroda i njihovi politički predstavnici danas zagovaraju 
tri različita koncepata ustavnopravnoga ustroja Bosne i Her- 
cegovine. 

Međusobna različitost, suprotstavljenost političkih ciljeva 
i različita politička gledišta glavni su uzroci postojanja različi- 
tih političkih pogleda na budućnost Bosne i Hercegovine. To 
su doista ključni razlozi. Ali potpunija raščlamba nikako ne 
smije smetnuti s uma ni golemi problem što ga stvara selekti- 
vna provedba Daytonskoga sporazuma. Ona je ozbiljan ge- 
nerator straha, barem kada je riječ o hrvatskomu narodu. 


2. Pogledi srpskih stranaka 


Raščlamba programskih dokumenata srpskih stranaka i 
izjava srpskih stranačkih prvaka pokazuje da sve srpske stran- 
ke u Bosni i Hercegovini jedinstveno zagovaraju konfederalni 

ustroj Bosne i Hercegovine. Republika Srpska trebala bi, po 
njihovu mišljenju, biti jedna od konfederalnih jedinica, pove- 
zana ugovornim vezama s ostatkom države. S takvim pogle- 
dom na budućnost Bosne i Hercegovine, srpske su parlamen- 
tarne stranke glavne i najglasnije zagovornice Daytonskoga 
ustava. Potpuno svjesne da održavanje sadašnjega stanja jača 
poziciju Republike Srpske, one su postigle vidljivo opće sugla- 
sje da pod svaku cijenu treba čuvati status quo. 

Na sam spomen ustavnih promjena reakcije su srpskih poli- 
tičara različite. Dragan Čavić, predsjednik Republike Srpske i 
predsjednik Srpske demokratske stranke, obično naglašuje da 
Bosna i Hercegovina ne može opstati bez Republike Srpske i 
ističe da bi, dođe li do ustavnih promjena, manji bosansko- 
hercegovački entitet mogao postati još neovisniji. U javnim 
nastupima Čavić ide i dalje. Budući državnopravni ustroj Bo- 
sne i Hercegovine, odnosno buduće odnose između Federacije 
Bosne i Hercegovine i Republike Srpske, on u tim nastupima 
vidi kao presliku današnjih odnosa između Srbije i Crne Gore. 

Slična stajališta zastupaju Savez nezavisnih socijaldemo- 
krata Milorada Dodika i Partija demokratskoga progresa 
Mladena Ivanića. Neke srpske stranke - istina, one koje ima- 
ju manji politički utjecaj - otvoreno zagovaraju ujedinjenje 
Republike Srpske i Srbije. 

Skrivene preokupacije srpskih političara u Bosni i Herce- 
govini temeljito je međutim, još u rujnu 2003., otkrio Mla- 
den Ivanić, tadašnji ministar vanjskih poslova Bosne i Herce- 
govine. Govoreći o promjeni statusa Kosova, Ivanić je u izja- 
vi za bečki dnevnik ,,Die Presse“ rekao: “S odlukom o kona- 


čnomu statusu Kosova treba još pričekati. U slučaju da Koso- 

vo, koje je većinski naseljeno albanskim pučanstvom, postane 
neovisno, to bi odmah otvorilo i pitanje statusa hrvatskoga i 
srpskoga naroda u BiH.“ * 

Iz tih izjava i blagonaklonoga odnosa međunarodne admi- 
nistracije prema autorima takvih izjava može se zaključiti da je 
sadašnja srpska politička pozicija minimum ispod kojega srp- 
ski politički predstavnici ne će ići. To s jedne strane potkrje- 
pljuje zaključak da će se vrlo teško postići unutarnje suglasje o 
budućemu ustroju Bosne i Hercegovine, a s druge širi među 
srpskim političarima u Bosni i Hercegovini uvjerenje da će se 
o budućnosti Bosne i Hercegovine raspravljati i odlučivati na 
međunarodnoj konferenciji i da će na sudbinu Bosne i Herce- 


govine bitno utjecati rješavanje političke budućnosti Kosova. 


3. Pogledi bošnjačkih stranaka 


Unitarno-centralistička država kao konačno rješenje cilj je 
oko kojega su visok stupanj suglasja postigle sve bošnjačke 
političke stranke. 

Istina, njihovi prvaci rijetko zagovaraju realizaciju toga ci- 
lja tako izravno i otvoreno. U javnim nastupima taj se unitar- 
no-centralistički koncept redovito blago korigira ili zauzima- 
njem za građanske interese ili - češće - zagovaranjem regiona- 
lizacije države, odnosno stvaranja multietničkih gospodarskih 
regija. Takvim poimanjem i prezentacijom stajališta o budu- 
ćemu ustroju Bosne i Hercegovine pokušavaju se zadovoljiti 


2% Ta izjava nije izazvala nikakvu vidljivu reakciju međunarodne administracije u Bo- 
sni i Hercegovini. 

neke međunarodne forme i istodobno osigurati što veći na- 
predak prema zacrtanomu političkom maksimumu. 

U vrlo čestim javnim nastupima bošnjački se političari za- 
uzimaju za ,univerzalne europske vrijednosti“. Ali pod tim 
geslom redovito promiču vrijednosti i iskustva specifične za 
jednonacionalne europske države. Nezamislivo je da bi se bo- 
šnjački političar javno zauzeo da se Bosna i Hercegovina 
ustroji po uzoru na višenacionalne europske države, primjeri- 
ce po uzoru na Belgiju ili Švicarsku. To dostatno govori o na- 
stojanjima bošnjačkih političkih krugova. 

Imajući sve to na umu, može se reći da je unitarno-centra- 
listička država po mjeri jednoga naroda bošnjački maksimali- 
stički politički cilj. Nametanje takva rješenja drugim konsti- 
tutivnim narodima može dovesti samo do raspada države. 
Toga su svjesni i bošnjački politički krugovi. Stoga je kon- 
cept regionalizirane Bosne i Hercegovine, odnosno savezne 
države sastavljene od pet ili više multietničkih regija, po mi- 
šljenju većine analitičara, Bošnjacima posve prihvatljivo pri- 
jelazno rješenje, koje utire put preobrazbi Bosne i Hercegovi- 
ne u unitarno-centralističku državu. 

Kada se procjenjuje granica ispod koje bošnjačko političko 
vodstvo ne će ići, logičnim se čini da je to sadašnje stanje. Fe- 
deracija Bosne i Hercegovine kao građanski entitet na 51 po- 
sto teritorija Bosne i Hercegovine, u kojemu brojnost pučan- 
stva jamči potpunu bošnjačku dominaciju, politički je mini- 
mum kojim bi se na posljetku zadovoljili i bošnjački intele- 
ktualni krugovi i bošnjačko političko vodstvo. Tako bi se u 
miru ostvarili njihovi ratni ciljevi iz sukoba s Hrvatima. Teri- 
torij što ga je Armija Bosne i Hercegovine nadzirala do potpi- 

sivanja Washingtonskoga mirovnog sporazuma i uspostave 
Federacije Bosne i Hercegovine takvo bi rješenje udvostručilo. 

Prema takvu rješenju Bošnjake guraju Srbi. Ali i određeni me- 
đunarodni krugovi. Venecijansko povjerenstvo, primjerice, pre- 
dlaže gašenje deset županija u Federaciji Bosne i Hercegovine. To 
nije ništa drugo doli otvoren zagovor koncepta koji bi ostvario srp- 
ske maksimalističke i bošnjačke minimalističke političke ciljeve. 

Ako bi se situacija tako razvila, bošnjačko bi i srpsko poli- 
tičko vodstvo taj koncept preko javnih medija i uz pomoć 
međunarodne zajednice predstavilo pučanstvu kao pojedno- 
stavnjivanje dosad komplicirana i skupa državnoga aparata. 

Bosansko-hercegovački Srbi bili bi posve zadovoljni ta- 
kvim rješenjem. No, ono je itekako prihvatljivo i Bošnjaci- 
ma. Uz već ostvareni nadzor nad Sarajevom kao glavnim gra- 
dom, oni bi dobili mogućnost za ostvarivanje potpunoga 
nadzora nad srednjom Bosnom i dolinom Neretve i izravnu 
komunikacijsku vezu između Bihaća i ostatka države s bo- 
šnjačkom većinom. Tako bi u konačnici ostvarili i većinu 
svojih geopolitičkih ciljeva. Povrh toga izbacili bi Hrvate iz 
svih budućih pregovora o Bosni i Hercegovini. Tako bi Hr- 
vati zauvijek nestali kao politički narod u prostoru koji bi se 
valjda i dalje nazivao Bosnom i Hercegovinom. 


4. Pogledi hrvatskih stranaka 


Za razliku od bošnjačkih i srpskih stranaka, hrvatske 
stranke danas nemaju jedinstven koncept budućega državno- 
pravnog ustroja Bosne i Hercegovine. 

Prvotni hrvatski koncept Bosne i Hercegovine kao umje- 
reno decentralizirane kantonalno-federalne države u poslje- 
dnjih se nekoliko godina profilirao u dvije varijante, a sudeći 
po nedavnim istupima prvaka nekih stranaka, profilira se i 
treća varijanta. Osvrnut ćemo se, u najkraćim crtama, na sva 
tri koncepta. 


a) Bosna i Hercegovina - trodijelnu federalna državu triju 
konstitutivnih i ravnopravnih naroda 


Taj koncept zagovarao je Hrvatski narodni Sabor. Nakon 
prestanka rada te nadstranačke institucije i pokretanja niza 
kaznenih postupaka protiv njezinih prvaka o tom se konce- 
ptu neko vrijeme više nije govorilo. Hrvatska demokratska 
zajednica BiH, glavna nositeljica koncepta, s vremenom je 
pod silinom različitih pritisaka prešla u političku defenzivu. 
Tako se stekao dojam da je novo vodstvo stranke odustalo od 
toga koncepta. 

Šutnja je vladala sve do lipnja 2004., odnosno do osnutka 
Hrvatskoga bloka BiH. 

Vodstvo novoosnovane stranke već je u prvim javnim na- 
stupima objavilo da je Bosna i Hercegovina kao samoodrživa 
trodijelna savezna država temeljni cilj njegove političke bor- 
be. 

Prošla kampanja za izbor predsjednika Republike Hrvatske 
i istupi predsjedničkoga kandidata dr. Ivića Pašalića, u kojima 
je više puta otvoreno podupro ,stvaranje hrvatske savezne jedi- 
nice“ u Bosni i Hercegovini, bili su dobra prilika za testiranje 

općega mišljenja o tom pitanju. Na tiskovnoj konferenciji u 
Mostaru, održanoj 13. svibnja 2005., predsjedništvo je Hrvat- 
skoga bloka BiH javnosti predočilo dokument ,Prijedlog bu- 


: ' ' 54 
dućega ustroja Bosne i Hercegovine kao savezne države“. 


b) Bosna i Hercegovina - kantonizirana država na cijelo- 
mu svom teritoriju 


To je izvorno koncept skupine sarajevskih intelektualaca 
okupljenih oko Hrvatskoga narodnog vijeća. Prijedlog je u po- 
sljednjih nekoliko godina naišao na odobravanje i prihvaćanje 
nekih hrvatskih stranaka, a sudeći po izjavama što u posljednje 


% Nakon istupa dr. Pašalića uslijedile su reakcije bošnjačkih stranačkih prvaka. Prva je 
reagirala Suada Palavrić iz SDA. Ona je zatražila od nadležnih organa da se dr. Paša- 
lić proglasi nepoželjnom osobom u Bosni i Hercegovini. Slične su bile reakcije i dru- 
gih bošnjačkih političara. Safet Halilović, predsjednik Stranke za BiH, Ocijenio je 
Pašalićevo zauzimanje za stvaranje trećega entiteta običnim anakronizmom, koji mo- 
že samo škoditi Bosni i Hercegovini, njezinim odnosima s Hrvatskom, a i svim kon- 
stitutivnim narodima i građanima Bosne i Hercegovine. Ivić Pašalić je, drži Halilo- 
vić, jedan od stupova Tuđmanova projekta za pripajanje dijelova BiH Hrvatskoj i 
ostao je dosljedan u tim svojim političkim projekcijama. Miro Lazović, predsjednik 
SDU-a, Pašalićev poziv smatra promašenom investicijom. Zbog takve su Tudmano- 
ve i Pašalićeve politike, drži Lazović, i stradali bosanski Hrvati, te dodaje da je budu- 
ćnost hrvatskoga naroda u Bosni i Hercegovini, kao i budućnost drugih dvaju naro- 
da, u etničkoj neopredijeljenosti Bosne i Hercegovine. Šefik Džaferović, glavni taj- 
nik Stranke demokratske akcije, Pašalićevu izjavu o stvaranju federalne jedinice u 
Bosni i Hercegovini smatra retrogradnom. Krajnje je vrijeme, veli, da tužitelji u BiH 
počnu reagirati na izjave onih koji dolaze u BiH i njima vrijeđaju ustavni poredak i 
integritet države. Mirnes Ajanović, predsjednik BOSS-a, drži da je krajnje vrijeme da 
se hrvatskim političarima koji i dalje žele izdvojiti dio teritorija BiH stane u kraj time 
što bi država BiH podnijela službenu tužbu protiv Hrvatske zbog agresije. Ajanović 
dalje tvrdi da ne dolaze samo hrvatski političari u BiH i propagiraju svoje ideje, nego 
da i bosansko-hercegovački političari to rade u Hrvatskoj, te dodaje da adekvatnim 
izbornim zakonom treba i jednima i drugima onemogućiti da na taj način zloupotre- 
bljavaju zakonske propuste i “djeluju ka dezintegraciji BiH* (Dnevni avaz, Sarajevo, 
21. studenoga 2004.). 

* Taj dokument sastavni je dio ove knjige. 

vrijeme dolaze iz vrha vladajuće Hrvatske demokratske zaje- 
dnice BiH, nije neprihvatljiv ni trenutno najjačoj hrvatskoj 
stranci u Bosni i Hercegovini. Analitičari drže da se taj koncept 
može ocijeniti i kao moguće prijelazno rješenje, odnosno kao 
prijelaz iz sadašnjega stanja u Bosnu i Hercegovinu kao save- 
znu državu sastavljenu od triju federalnih jedinica. 


c) Regionalni koncept 


Sudeći po izjavama prvaka nekih oporbenih hrvatskih 
stranaka što u posljednje vrijeme dopiru do javnosti, neke od 
tih stranaka pokazuju spremnost prihvatiti regionalni kon- 
cept budućega ustroja Bosne i Hercegovine. 

Analitičari uglavnom dvoje o čemu je riječ: o drukčijoj 
formulaciji kantonizacije, dakle o taktičkomu potezu, ili su 
vođe tih stranaka, nadajući se da će im to utrti put za dolazak 
na vlast, pristali prihvatiti bošnjački koncept o pet multietni- 
čkih regija premda on nije ništa drugo doli prijelazno rješenje 
za preobrazbu Bosne i Hercegovine u unitarno-centralističku 
državu. Zasad se ne mogu utvrditi stvarni razlozi takva otvo- 
renog zauzimanja za regionalni koncept. 


KKK 


U svibnju ove godine vođe devet stranaka [Hrvatskoga 
bloka, Hrvatskoga pravaškog bloka, Hrvatske kršćanske de- 
mokratske unije, Hrvatske stranke prava (Đapić - dr. Jurišić), 


111 


politicka sudbina-kb2 9/26/05 10:32 Page S. 


Hrvatske seljačke stranke, Hrvatskih demokršćana, Nove hr- 
vatske inicijative, Hrvatske demokratske zajednice i Hrvatske 
narodne zajednice] i predstavnici HKD Napredak, Hrvat- 
skoga narodnog vijeća i Hrvatske Zajednice Herceg-Bosne 
otpočeli su niz sastanaka kojih je jedini cilj postizanje opće- 
hrvatskoga suglasja o konceptu državnopravnoga ustroja Bo- 
sne i Hercegovine. Inicijator je toga okupljanja kardinal Vin- 
ko Puljić. Stranački su se vođe dosad susreli četiri puta. Hoće 
li se pravodobno postići suglasje, odnosno hoće li se hrvatske 
političke stranke u proces ustavnih promjena uključiti s je- 
dinstvenim konceptom, pokazat će susreti koji se očekuju 
ove jeseni. 


5. Gledišta međunarodne zajednice 


Raščlamba aktivnosti međunarodne zajednice u poslje- 
dnjih petnaestak godina pokazuje da međunarodna zajednica 
nema jasna ni jedinstvena stajališta kada je riječ o Bosni i 
Hercegovini. Takva spoznaja malo koga začuđuje, zbog je- 
dnostavna razloga što zemlje zastupljene u Vijeću za prove- 
dbu mirovnoga sporazuma u Bosni i Hercegovini imaju razli- 
čite strateške interese. 

U prvim godinama raspada Jugoslavije, 1990.-1992., u 
međunarodnoj su zajednici bile dominantne snage koje su 
otvoreno podupirale opstanak Jugoslavije kao državnopravno- 
ga okvira. Takva politika rezultirala je i zaključcima Europske 
zajednice od 4. veljače 1991. u kojima je ,naglašena (...) privr- 
ženost EZ-a jedinstvu Jugoslavije, a od svih strana zatraženo 

(...) iznalaženje miroljubivih rješenja na temelju demokratsko- 
ga dijaloga uz poštovanje Pariške povelje OESS-a“. 

To načelo slijedili su i predstavnici zemalja članica OESS- 
a. Naime, na sastanku održanom u Berlinu 19. lipnja 1991. 
politički su predstavnici zemalja članica OESS-a, u izjavi za 
javnost priopćenoj nakon sastanka, ,poduprli cjelovitost, je- 
dinstvo i teritorijalni integritet Jugoslavije te njezin demo- 
kratski razvitak“. 

Međutim, najviše je pozornosti privukla odluka koju su 
predstavnici EZ-a donijeli 5. srpnja 1991. Tom odlukom za- 
mrznute su sve vrste financijske pomoći i uveden embargo na 
prodaju oružja svim sukobljenim stranama na području tada- 
šnje države. Njezina primjena nije jednako pogodila sve su- 
kobljene strane. Najteže je pogodila nesrpske narode, koji su 
slabo naoružani bili izloženi napadima dobro opremljenih i 
uvježbanih postrojba JNA i srpskih dragovoljačkih formacija. 

Zaokret u stajalištima europskih diplomata dogodio se u 
jesen 1991. Tada je srpska strana napustila haaške pregovore 
o budućnosti Jugoslavije i nastavila oružane napade na Du- 
brovnik i Osijek, pokazujući da je izabrala rat kao jedino 
sredstvo kojim kani ostvariti svoje političke ciljeve. Takav ra- 
zvoj događaja ponukao je voditelja Mirovne konferencije o 
Jugoslaviji, njezina predsjedatelja lorda Carringtona, da kon- 
ferenciju proglasi završenom. Bio je to prijelomni trenutak, 
nakon kojega je slijedila promjena politike prema Jugoslaviji. 

Promjene političkoga kursa potvrdili su zaključci Badinte- 
rova povjerenstva od 9. prosinca 1991. U njima je izrijekom 
utvrđeno da Jugoslavija kao međunarodni pravni subjekt više 
ne postoji i da sve bivše jugoslavenske republike stječu pravo 

da na osnovi referenduma o neovisnosti zatraže i dobiju me- 
đunarodnopravno priznanje.? 

Nakon referenduma o neovisnosti predstavnici su međuna- 
rodne zajednice u Carrington-Cutileirovoj, Vance-Owenovoj i 
Owen-Stoltenbergovoj radnoj skupini, zajedno s političkim 
predstavnicima Muslimana (Bošnjaka), Srba i Hrvata, tražili 
rješenje budućega ustroja Bosne i Hercegovine. Rješenja su se 
kretala od kantonizirane Bosne i Hercegovine do projekta uni- 
je triju republika, odnosno do uređenja Bosne i Hercegovine 
kao konfederalne zajednice. Nijedno od tih rješenja nije oživo- 
tvoreno. Glavni je razlog propasti tih projekata, po mišljenju 
većine analitičara, nedostatak odlučne potpore velikih sila i 
omjer teritorija namijenjen nadzoru triju sukobljenih strana. 
Svako od ponuđenih rješenja politički su predstavnici Hrvata 
iz Bosne i Hercegovine prihvatili. Tako su stekli ugled vrlo ko- 
operativne strane. Međutim, odmah nakon propasti Owen- 
Stoltenbergova plana došlo je do nagloga zaokreta. Optužbe o 
agresiji Republike Hrvatske na Bosnu i Hercegovinu prvi je 
iznio Haris Silajdžić, a nakon toga, u veljači 1994., uslijedila je 
prava medijsko-diplomatska hajka na Republiku Hrvatsku. 

U jeku diplomatsko-medijskih napada na Republiku Hr- 
vatsku i političko vodstvo Hrvata u Bosni i Hercegovini izne- 
nada je pokrenuta nova mirovna inicijativa, ovaj put iz Sjedi- 
njenih Američkih Država, jedine svjetske velesile, koja se do- 
tad nije izravno miješala u mirovne pregovore o Bosni i Her- 
cegovini. Inicijativa je rezultirala prestankom bošnjačko-hr- 
* Upravo na toj osnovi održan je u Bosni i Hercegovini 29. veljače i 1. ožujka 1992. 

referendum o neovisnosti i postignuto međunarodnopravno priznanje. Stoga su ne- 


točne ocjene nekih kritičara da su tadašnja politička vodstva Muslimana i Hrvata 
donijela ishitrenu odluku o održavanju referenduma. 

vatskih sukoba i uspostavom Federacije Bosne i Hercegovine. 
Nakon vojno-redarstvene operacije ,Oluja“ i blistavih vojni- 
čkih pobjeda u zapadnoj Bosni, kojima je među ostalim de- 
blokiran Bihać, vođeni su pod pritiskom Sjedinjenih Ameri- 
čkih Država novi pregovori, koji su završili potpisivanjem 
Daytonskoga mirovnog sporazuma. 

Tim sporazumom zaustavljen je višegodišnji oružani su- 
kob, a Bosna i Hercegovina dobila je konfederalne državno- 
pravne konture. Konfederaciju su tvorile bošnjačko-hrvatska 
federacija i Republika Srpska. Međutim, za desetgodišnjega 
razdoblja primjene Daytonskoga sporazuma izvršena je, dje- 
lovanjem Vijeća za provedbu mirovnoga sporazuma, znatna 
revizija prvotno sklopljenoga sporazuma. Upravo zbog te re- 
vizije danas se Bosna i Hercegovina nalazi pred novim raskri- 
žjem. Kojim će putom dalje krenuti, podjednako ovisi o volji 
političkih predstavnika triju konstitutivnih naroda i o volji 
diplomatskih predstavnika velikih sila. 

Iz postupaka visokih predstavnika međunarodne zajednice, 
odluka Vijeća za provedbu mirovnoga sporazuma i prijedloga 
različitih povjerenstava očito je da u zemljama Kontakte skupi- 
ne postoje dva koncepta budućega ustroja Bosne i Hercegovine. 


a) Bosna i Hercegovina kao država pojedinaca bez naro- 
dnih posebnosti 
Koncept ima dvije inačice. Jedna predlaže stvaranje pet ili 


više multietničkih regija, a druga ne predlaže stvaranje regija. 
Obje inačice, po mišljenju političkih analitičara, u konačnici 

predlažu isto - odgođenu ili trenutnu - preobrazbu Bosne i 
Hercegovine u unitarnu državu s bošnjačkom dominacijom. 

Sudeći po novinskim napisima, taj prijedlog podupiru neki 
krugovi u Sjedinjenim Američkim Državama i dio američke 
diplomacije. On potpuno odgovara Bošnjacima, najmnogolju- 
dnijemu narodu s tendencijom stalnoga demografskog rasta. 

To je zapravo inozemna formulacija bošnjačkoga maksi- 
malističkog cilja, koji je još potkraj 1992. javno formulirao 
Haris Silajdžić. Prijedlog je potpuno neprihvatljiv bosansko- 
hercegovačkim Srbima i Hrvatima. 

S obzirom da su Sjedinjene Američke Države u poslje- 
dnjih nekoliko godina znatno umanjile svoj utjecaj u Bosni i 
Hercegovini i da u Bosni i Hercegovini ne postoje snage koje 
mogu nametnuti takvo rješenje, praktična je primjena toga 
koncepta više nego dvojbena. 





Unitarna BiH s pet multietničkih regija 

b) Bosna i Hercegovina kao dvojna konfederacija 


Konfederaciju bi tvorile Federacija Bosne i Hercegovine i 
Republika Srpska. To je drugi prijedlog o kojemu se u poslje- 
dnje vrijeme govori. 

Koncept otvoreno podupiru vlade nekih europskih država 
koje imaju presudan utjecaj u Europskoj uniji. Za takvo rje- 
šenje izrijekom se prije nekoliko mjeseci očitovalo specijalno 
povjerenstvo Europske unije (Venecijansko povjerenstvo). 

Po mišljenju toga povjerenstva gašenjem deset županija 
(kantona) u Federaciji Bosne i Hercegovine odmah bi se po- 
stiglo optimalno rješenje. Tumačeći to stajalište, članovi Ve- 
necijanskoga povjerenstva i dobar dio međunarodnih diplo- 
mata angažiranih u Bosni i Hercegovini i oko Bosne i Herce- 
govine argumentiraju da bi gašenje deset županijskih skupšti- 
na, deset vlada i oko stotinjak ministarstava znatno pojedno- 
stavnilo sadašnji komplicirani ustroj države. Time bi se zna- 
tno povećale i uštede, a to bi, kažu, stvorilo jedan od zama- 
šnjaka budućega gospodarskog razvoja. 

Prijedlog je upravo pogibeljan. Osobitu težinu daju mu 
dvije zamašne činjenice. Koncipiralo ga je i službeno predlo- 
žilo tijelo Europske unije, a pogibelj vreba i iz uobičajenoga 
ponašanja najvećega dijela izabranih hrvatskih političara. 
Oni naime bespogovorno prihvaćaju sve što zagovara Europ- 
ska unija, ne mareći za gledišta i interese biračkoga tijela koje 
ih je dovelo na političku pozornicu. 

Prijedlog Venecijanskoga povjerenstva potpuno je nepri- 
hvatljiv hrvatskomu narodu u Bosni i Hercegovini. Posrijedi je 
očita podjela Bosne i Hercegovine između Bošnjaka i Srba. 


117 


politicka sudbina-kb2 9/26/05 10:32 Page S: 





Prijedlog Venecijanskoga povjerenstva 


Takav razvoj situacije sveo bi hrvatski narod na poziciju 
nacionalne manjine, a time bi se stvorili i svi preduvjeti da 
Republika Srpska i Federacija Bosne i Hercegovine u dogle- 
dnoj budućnosti dođu u međusoban odnos sličan današnje- 
mu odnosu između Srbije i Crne Gore. 

Dogodi li se takav rasplet, sudbina bi Republike Srpske 
zasigurno ovisila o političkoj sudbini Kosova, a Federacija 
Bosne i Hercegovine ostala bi pravnom sljednicom današnje 
Bosne i Hercegovine. 

Međutim, postoji ne baš utješna dvojba o tomu što je in- 
tencija toga prijedloga, je li riječ o racionalnu konceptu ili je i 
to samo pokušaj udaljivanja Bosne i Hercegovine od Europ- 
ske unije i vezivanja njezine sudbine uz politički koncept Za- 
padnoga Balkana. 

6. Načini zatiranja hrvatske ravnopravnosti i 
opstojnosti 


Politički analitičari koji prate zbivanja u Bosni i Hercego- 
vini drže da se tu već godinama provodi plan kojim se hrvat- 
skomu narodu onemogućuje konzumiranje prava na jedna- 
kopravnost. 

Klica toga onemogućivanja ugrađena je, po njihovu mi- 
šljenju, u Washingtonski i Daytonski sporazum. Tihom revi- 
zijom tih dvaju sporazuma ona se razvila u vrlo pogibeljan 
proces, koji prijeti i samomu fizičkom opstanku najstarijega 
naroda u Bosni i Hercegovini. 

Dokaza da se takav plan već godinama potajno primjenju- 
je ima na pretek. O tomu brutalno svjedoči dokidanje usta- 
vnih ovlasti županija i njihovo prenošenje na razinu Federa- 
cije Bosne i Hercegovine. Preustroj javnoga rtv-servisa u Bo- 
sni i Hercegovini, po kojemu je predviđeno postojanje enti- 
tetskih emitera i državne televizije, također upućuje u tom 
pravcu. 

Poruke što su ih neki diplomatski predstavnici međunaro- 
dne zajednice - posredno ili neposredno - uputili Hrvatima u 
Bosni i Hercegovini podjednako snažno potkrjepljuju iznese- 
nu postavku.“ Rad federalne vlade, u kojemu je institut pre- 
glasavanja hrvatskih ministara višegodišnja pojava, i način 


** Hrvatska situacija je ovdje jako teška. Od 20 posto, koliko je Hrvata bilo u BiH, sa- 
da ih ima manje od 12 posto. Mladi Hrvati, kada vide stanje, pitaju se imaju li bu- 
dućnost u ovakvoj zemlji koja je muslimansko-srpska država (...). Ja znam da svi Hr- 
vati iz BiH imaju kamo otići“ riječi su bivšega šefa misije Ujedinjenih naroda u Bo- 
sni i Hercegovini Jacquesa Paula Kleina (Božo Žepić, Enigma Bosne i Hercegovine, 
str. 182., Mostar, 2002.). 

djelovanja najvećega dijela ministarstava i uprava te vlade ta- 
kođer svjedoče da su, već nekoliko godina, na djelu procesi 
koji bošnjačko-hrvatsku Federaciju Bosne i Hercegovine, po- 
tiho i sustavno, pretvaraju u administrativnu jedinicu s apso- 
lutnom bošnjačkom dominacijom. Prijedlog Zakona o sigur- 
nosti cestovnoga prometa, koji naglašuje da se sve ovlasti s ra- 
zine županija prenose na razinu Federacije Bosne i Hercego- 
vine * , također dokazuje da se dosadašnje ovlasti županija 
prenose na razinu entiteta, odnosno da se zaključci Veneci- 
janskoga povjerenstva provode u djelo. 

Različiti politički pritisci svakodnevna su pojava. Primjera 
je mnoštvo. Spomenimo samo najdrastičnije. Tu svakako 
treba ubrojiti ,sudski proces protiv ubojica federalnoga do- 
ministra unutarnjih poslova Joze Leutara“ i optužnicu tuži- 
teljstva Haaškoga suda protiv šestorice vojnih i političkih du- 


* To je očito zadiranje u ustavne i zakonske ovlasti županija, koje udara na njihovu fi- 
nancijsku stabilnost. Da bi se vidjelo što to znači, treba reći da Hercegovačko-nere- 
tvanska županija ima godišnje oko devet tisuća kandidata za polaganje vozačkih ispi- 
ta i nebrojeno mnogo tehničkih pregleda vozila. Izuzimanjem tih aktivnosti iz na- 
dležnosti županija Vlada Federacije Bosne i Hercegovine izravno udara na županij- 
ski proračun, kažu u MUP-u Hercegovačko-neretvanske županije (,Županijski pro- 
računi opet na meti entiteta“, Dnevni list, Mostar, 22. srpnja 2005., str.3). 


** Brojne su osobe sudjelovale u tom udruženom zločinačkom pothvatu. Svaki sudio- 
nik je svojim činjenjem, propustima, postupcima ili ponašanjem, kako individual- 
nim, tako i onim izvršenim u dosluhu s drugim osobama ili preko drugih osoba, bi- 
tno doprinio provođenju toga pothvata i ostvarenju njegova cilja. Sljedeće osobe su, 
uz ostale, sudjelovale u udruženomu zločinačkom pothvatu: Franjo Tuđman (pre- 
minuo 10. prosinca 1999.), predsjednik Republike Hrvatske; Gojko Šušak (premi- 
nuo 3. svibnja 1998.), ministar obrane Republike Hrvatske; Janko Bobetko (premi- 
nuo 29. travnja 2003.), general u vojsci Republike Hrvatske; Mate Boban (premi- 
nuo 8. srpnja 1997.), predsjednik Hrvatske Zajednice (i Republike) Herceg-Bosne; 
JADRANKO PRLIĆ; BRUNO STOJIĆ; SLOBODAN PRALJAK; MILIVOJ PE- 
TKOVIĆ; VALENTIN ĆORIĆ; BERISLAV PUŠIĆ; razni drugi dužnosnici i čla- 
novi vlade i političkih struktura Herceg-Bosne/HVO-a na svim razinama (uključu- 
jući općinske organe vlasti i mjesne organizacije); razni dužnosnici i članovi Hrvat- 
ske demokratske zajednice (dalje u tekstu: HDZ) i Hrvatske demokratske zajednice 
Bosne i Hercegovine (dalje u tekstu: HDZ-BiH) na svim razinama; razni pripadnici 

žnosnika Hrvatske Republike Herceg-Bosne, kojom se pono- 
vno uvodi institut kolektivne krivnje za cijeli narod. Tim 
primjerima svakako treba pridružiti optužnicu protiv bivšega 
predsjednika Hrvatske demokratske zajednice BiH Ante Jela- 
vića, kao i optužnice protiv prvaka Hrvatskoga narodnog sa- 
bora, te desetak optužnica koje su u posljednjih nekoliko go- 
dina podignute protiv bivšega člana Predsjedništva Bosne i 
Hercegovine i sadašnjega predsjednika Hrvatske demokrat- 
ske zajednice BiH Dragana Čovića. 

Što se tim pritiscima želi postići, vidljivo je iz zaključaka 
Venecijanskoga povjerenstva, a ključni su mehanizmi za po- 
stizanje toga cilja Haaški sud, neke međunarodne institucije 
koje djeluju u Bosni i Hercegovini, Sud Bosne i Hercegovi- 
ne, federalni MUP, obavještajne službe i dobar dio sredstava 


“ i . . 59 
javnoga priopćivanja*. 


oružanih snaga Herceg-Bosne /HVO-a, specijalnih postrojba, vojne i civilne polici- 
je, sigurnosnih i obavještajnih služba, paravojnih formacija, lokalnih obrambenih 
snaga, te druge osobe koje su djelovale pod nadzorom ili u koordiniranom djelova- 
nju s tim oružanim snagama, policijom i drugim elementima; razni pripadnici oru- 
žanih snaga, policije, sigurnosnih i obavještajnih služba Republike Hrvatske; te dru- 
ge osobe, poznate i nepoznate. Te su osobe vodile, upravljale, planirale, pripremale, 
bodrile, promovirale, poticale, zapovjedile, počinile, provele, omogućile, sudjelova- 
le, doprinijele, poduprle i na drugi način djelovale na ostvarivanju udruženoga zloči- 
načkog pothvata“ (točka 16. Optužnice tužiteljstva Haaškoga suda protiv Jadranka 
Prlića, Brune Stojića, Slobodana Praljka, Milivoja Petkovića, Valentina Corića, Den 
Haag , 2. ožujka 2004. ). 


Što se događa s novinarima koji ne prihvaćaju zadane okvire ponašanja i kakve prili- 
ke vladaju u federalnomu MUP-u i današnjim obavještajnim službama, vidljivo je iz 
članka novinara M. Jukića , Tajna služba privela novinara zbog teksta“ (Slobodna 
Dalmacija, izdanje za BiH, 23. srpnja 2005., str. 17.). U članku, među ostalim, piše: 
»Zlatko Bišević, šef mostarskog detašmenta FOSS-a (Federalna obavještajna služba) 
i njegov podređeni Dražen Trivun bili su tijekom rata pripadnici Vojske Republike 
Srpske na mostarskoj bojišnici, ali su, eto, sada došli u poziciju da, sudeći bar po 
onome što smo doznali iz nekoliko izvora, promijenivši prethodno obavještajne dre- 
sove, rade za bošnjačke obavještajne službe. Tragovi, naime, vode izravno do Zlatka 
Miletića, najviše rangiranog Hrvata (premda mu je otac Jovan a majka Ajša) u fede- 
ralnom MUP-u; mostarski novinar isljeđivan je upravo po njegovom nalogu.“ 

U tako strašnim prilikama hrvatski narod živi već duže 
vrijeme. To je rezultiralo potpunom nacionalnom dezorgani- 
zacijom i strahom pojedinaca za vlastiti opstanak. 

Nakon svega, ne može se izbjeći pitanje: Tko je kriv za ta- 
kvo stanje hrvatskoga naroda u Bosni i Hercegovini? 

Treba pošteno reći: Svi smo mi krivi. To međutim ne zna- 
či, kako bi se moglo pomisliti, da smo svi jednako krivi, to jest 
da nitko nije kriv. Ni govora. Ono što nismo spriječili, jer ni- 
smo umjeli ili mogli, mi u Bosni i Hercegovini, najvećim je 
dijelom umjela, mogla i morala spriječiti Republika Hrvatska. 
Ona je za to imala instrumente, a bila je i obvezna to učiniti. 

Republika Hrvatska je supotpisnica i Washingtonskoga i 
Daytonskoga sporazuma. U te sporazume bila je ugrađena i 
odredba o posebnim odnosima između Republike Hrvatske i 
Federacije Bosne i Hercegovine, i to, ako je suditi po izjavama 
sudionika u pregovorima, upravo zbog postojanja Republike 
Srpske, koja po Daytonskomu sporazumu nije mogla izgrađiva- 
ti posebne odnose sa Srbijom. Hrvatska se uz to svojim Usta- 
vom, članak 10., stavak 2., nedvosmisleno obvezala: ,Dijelovi- 
ma hrvatskog naroda u drugim državama jamči se osobita skrb i 
zaštita Republike Hrvatske.“ Međutim, nova je vlast Republike 
Hrvatske 3. siječnja 2000. potpuno ,zaboravila“ svoje obveze. 
Umjesto izgradnje ,posebnih odnosa“ s Federacijom Bosne i 
Hercegovine i ,osobite skrbi i zaštite“ dijela hrvatskoga naroda 
koji u njoj živi - ona je posve digla ruke od Hrvata u Bosni i 
Hercegovini. Vlast se u međuvremenu (23. studenoga 2003.) 
promijenila, ali politika je i sadašnje vlasti, zbog još poniznijega 
dodvoravanja Europskoj uniji, jednako gluha i slijepa za nevolje 
dijela hrvatskoga naroda koji živi u Bosni i Hercegovini. 

Rezultat takva držanja vlasti Republike Hrvatske može se 
formulirati u nekoliko riječi: Srbi su u Bosni i Hercegovini 
dobili svoj entitet i nakon revizije Daytonskoga sporazuma 
potpisali sporazum o posebnim odnosima sa Srbijom, a Hr- 
vati su ostali i bez svoga entiteta i bez posebnih odnosa s Re- 
publikom Hrvatskom. 

Uz rijetke oporbene političare i neovisne intelektualce, o 
nevoljama hrvatskoga naroda u Bosni i Hercegovini otvoreno 
i činjenično govori samo još Katolička crkva u Bosni i Herce- 
govini. Ali ni ona, vjekovna odvjetnica poniženih i potlače- 
nih, ne može, zbog situacije u kojoj se sama nalazi, bogzna što 
učiniti za interese hrvatskoga naroda. O tomu rječito govori 
držanje Međureligijskoga vijeća, koje već više godina postoji u 
Bosni i Hercegovini. Upravo je ,većina članova toga tijela (...) 
prije više od dvije godine stavila svoj veto na potpisivanje me- 
đunarodnog ugovora između BiH i Svete Stolice“. 

Onemogućivanje takva međunarodnoga ugovora nanijelo 
je golemu štetu međunarodnoj afirmaciji Bosne i Hercegovi- 
ne i još veću štetu Hrvatima u Bosni i Hercegovini, kojima 
je, na taj posredni način, odaslana vrlo znakovita poruka. 


7. Zaključak 
Hrvatski narod u Bosni i Hercegovini i sama Bosna i Her- 
cegovina nedvojbeno ulaze u kritično razdoblje. 


U tom razdoblju odlučivat će se o ustroju države, a time i o 


$ Banjalučki biskup Franjo Komarica u izjavi za Slobodnu Dalmaciju (23. srpnja 
2003..). 

njezinoj budućnosti. Ovdje je dovoljno rečeno o sadašnjemu sta- 
nju i o procesima i događajima koji su doveli do toga stanja. Raš- 
članjena su i dva prijedloga preustroja Bosne i Hercegovine. Ni je- 
dan ni drugi ne odgovara interesima dijela hrvatskoga naroda koji 
živi u Bosni i Hercegovini. Oba koncepta namjenjuju hrvatskomu 
narodu pretvaranje u nacionalnu manjinu i polaganu asimilaciju. 

Takvu razvoju događaja želimo se oduprijeti. Stoga predla- 
žemo da se Bosna i Hercegovina ustroji kao savezna država. 
To je, po našemu najdubljem uvjerenju, legitiman, pravedan i 
konstruktivan cilj. Stoga držimo da bi tomu cilju trebali težiti 
politički predstavnici svih triju konstitutivnih naroda, ali i 
kreatori važnijih procesa na međunarodnoj političkoj sceni. 
Jer, samo pravedan državni ustroj može međunarodni prote- 
ktorat Bosnu i Hercegovinu pretvoriti u samoodrživu državnu 
zajednicu. Propast nepravedno ustrojenih i represijom održa- 
vanih višenacionalnih država, kakve su bile SSSR, Čehoslova- 
čka ili Jugoslavija, najbolja je pouka da gola sila i represija ni- 
su prikladna sredstva za postizanje samoodrživosti. 

Po našemu dubokom uvjerenju opstojnost Bosne i Herce- 
govine kao države i njezin ulazak u krug samoodrživih subje- 
kata međunarodnoga prava može osigurati samo potpuna ra- 
vnopravnost Bošnjaka, Srba i Hrvata. Takvi uvjeti jamče du- 
gotrajnu političku stabilnost našega prostora, a bez političke 
stabilnosti nema ni sigurna opstanka, a kamoli dostojna suži- 
vota i gospodarskoga, kulturnoga i svakoga drugog napretka. 

Vođeni žarkom željom da se Bosna i Hercegovina transformira 
u samoodrživo područje sigurnosti, stabilnosti i napretka u ovomu 
dijelu svijeta, kao svoj prinos postizanju toga cilja, nudimo javno- 
sti koncept ustroja Bosne i Hercegovine kao savezne države. 

POGLAVLJE V. 


Prijedlog ustroja Bosne i Hercegovine 
kao savezne države 


1. Tri suverena naroda 


Zbog spleta različitih povijesnih okolnosti država Bosna i 
Hercegovina nastala je relativno kasno. To nikako ne znači 
da se u razgovorima o njezinu budućemu ustroju iz rasprave 
mogu isključiti ona načela na kojima je uspostavljena većina 
današnjih europskih država. 

Iskustva moderne civilizacije pokazala su da je upravo sa- 
nacionalne države, kakva je, uostalom, i Bosna i Hercegovi- 
na. Unatoč tomu i danas se mnogi zanose idejom o stvaranju 
nekakve državne nacije, što dodatno komplicira ionako slože- 
no stanje. Raspad SSSR-a, ČSSR-a i Jugoslavije zorno poka- 
zuje da je svaki pokušaj iskoraka u tom pravcu, najblaže reče- 
no, gubljenje vremena. 

Polazeći od činjenice da je prostor današnje Bosne i Her- 
cegovine u posljednjih stotinu godina bio poprištem triju ra- 
tnih sukoba, smatramo da se u pregovorima o budućemu 
ustroju ove države može i mora naći rješenje problema koji u 
vrlo velikoj mjeri sputava njezin razvoj. To je kvalitetno rje- 
šenje nacionalnoga pitanja triju konstitutivnih naroda i svih 
građana Bosne i Hercegovine. 

Bez pravična rješenja toga pitanja Bosna i Hercegovina ne 
može postati samoodrživom državnom zajednicom. 

Nacionalna pitanja i preoblikovanje države pod protekto- 
ratom u samoodrživu državu međusobno su povezani, a obo- 
je se može valjano riješiti ustavnim promjenama. 


2. Jednaka prava za sva tri naroda 


Bošnjački, srpski i hrvatski narod tri su konstitutivna, 
odnosno ustavotvorna, državotvorna i jednakopravna naroda 
u Bosni i Hercegovini. To mora biti temeljno načelo buduće- 
ga državnog ustroja. 

Kako bi ostvario svoja suverena i neotuđiva prava, svaki 
od triju konstitutivnih naroda, dakle i hrvatski, mora imati 
svoje političke, znanstvene, obrazovne, informativne, kultur- 
ne i druge ustanove na cijelomu području Bosne i Hercegovi- 
ne. Preko tih ustanova on će čuvati i njegovati svoju baštinu i 
razvijati svoje nacionalne posebnosti. 

Jednaka prava za sva tri naroda! - naš je zahtjev za samoodr- 
živu Bosnu i Hercegovinu i jedini motiv naše političke borbe. 

U prijedlogu novoga ustavnog rješenja za Bosnu i Herce- 

govinu mi polazimo od neotuđivoga i neprenosivoga prava 
hrvatskoga naroda na jednako upravljanje Bosnom i Herce- 
govinom, odnosno od jednake zastupljenosti političkih pred- 
stavnika svih triju naroda u tijelima izvršne vlasti na državnoj 
razini, pravične raspodjele vodećih mjesta u državi i konsen- 
zusa u odlučivanju, uključujući pravo veta na odluke koje bi 
se nekomu narodu, voljom predstavnika ostalih dvaju naro- 
da, pokušale nametnuti. 

Posebice naglašujemo da nacionalne posebnosti svakoga 
naroda treba uvažavati i poštovati. 


3. Tri razine vlasti u saveznoj državi 


Pred početak razgovora o budućemu ustavnom rješenju za 
Bosnu i Hercegovinu javnosti nudimo prijedlog ustroja Bo- 
sne i Hercegovine kao savezne države. Zauzimamo se za drža- 
vu parlamentarne demokracije s trima razinama vlasti: drža- 
vnom razinom, razinom saveznih jedinica i općinskom razi- 


nom. 


a) Državna razina 


Vrh piramide zakonodavne i izvršne vlasti u saveznoj dr- 
žavi Bosni i Hercegovini treba biti u dvodomnomu drža- 
vnom Parlamentu, Vladi i instituciji predsjednika države. 

Predsjednika države birali bi zastupnici u Domu naroda 


državnoga Parlamenta na mandat od godinu dana. 

Predsjednika Skupštine i predsjednika Vlade birao bi Za- 
stupnički dom državnoga Parlamenta na mandat od godinu 
dana. 

U nadležnosti središnjih tijela vlasti, odnosno Vlade, koju 
bi birao Zastupnički dom državnoga Parlamenta, trebali bi 
biti resori pravosuđa, obrane, sigurnosti, vanjskih poslova, 
gospodarstva, financija, vanjske trgovine, energetike, komu- 
nikacija i zaštite okoliša. 

Po isteku jednogodišnjega mandata predsjednika države, 
predsjednika Skupštine i predsjednika Vlade obvezna bi bila 
rotacija, koja bi morala ostvarivati načelo da svaki od njih do- 
lazi iz različitih konstitutivnih naroda. 

Dom naroda sastojao bi se od jednaka broja zastupnika iz 
svake savezne jedinice. Zastupnike u Dom naroda delegirali 
bi parlamenti saveznih jedinica na mandat od četiri godine. 

Radi onemogućivanja majorizacije, odnosno nametanja 
odluka kojemu od triju konstitutivnih naroda, u odlučivanje 


Doma naroda obvezno bi se ugradilo pravo veta. 


b) Razina saveznih jedinica 


Polazeći od načela jednakopravnosti naroda, potpuno je 
legitimno u konceptu budućega ustroja Bosne i Hercegovine 
zahtijevati ista prava za sva tri konstitutivna naroda. 

Zbog postojanja i izvjesna opstanka Republike Srpske nu- 
žno je i posve legitimno, na osnovi jednakih pozicija svih tri- 
ju naroda, zahtijevati uspostavu bošnjačke i hrvatske republi- 
ke u Bosni i Hercegovini. 

Ako sadašnji ustroj Bosne i Hercegovine nije dao željeni 
rezultat - a većina tvrdi da nije - logično je vratiti se na pola- 
zišta. Temelji današnjega ustroja Bosne i Hercegovine nalaze 
se u Daytonskomu sporazumu, u kojemu jasno i nedvosmi- 
sleno stoji koje je prostore hrvatski narod unio u Federaciju 
Bosne i Hercegovine. Pravno, a i logično, ti bi prostori treba- 
li ući u sastav buduće hrvatske savezne jedinice u Bosni i 


Hercegovini. 





BiH kao savezna država 


Međusobnu nepovezanost tih prostora ne smatramo nika- 
kvim problemom. Zauzimamo se da se istim polaznim nače- 
lom u pregovorima povedu politički predstavnici svih triju 
konstitutivnih naroda. Također predlažemo da se posebnim 
ustavnim zakonom na razini države i ugovorima između save- 

znih jedinica sklopljenim na načelima reciprociteta odrede pi- 
tanja bitna za poštovanje temeljnih prava drugih dvaju naroda 
u svakoj saveznoj jedinici, uključujući i pravo na kulturnu au- 
tonomiju. Takvim ustavnim zakonom i ugovorima osigurala 
bi se potpuna ravnopravnost svih triju suverenih naroda, a i 
svakoga pojedinca u cijelomu prostoru Bosne i Hercegovine. 

Uz pitanja pravosuđa i uprave, unutarnjih poslova, gospo- 
darstva, financija, urbanizma, zdravstva i zaštite okoliša u na- 
dležnosti saveznih jedinica trebala bi se, kao pitanja u isklju- 
čivoj nadležnosti te razine vlasti, naći i pitanja znanosti, obra- 
zovanja, kulture i športa, te pitanja branitelja. 


c) Općinska razina 


Općine, kao temeljne jedinice lokalne uprave i samoupra- 
ve, treba urediti u skladu s Europskom poveljom o lokalnoj 
upravi i samoupravi. Način stvaranja novih i promjene grani- 
ca postojećih općina treba odrediti zakonom na razini fede- 
ralnih jedinica. 


4. Završne odredbe 


Ako bi proces pregovora o tim pitanjima rezultirao kon- 
senzusom, dogovoreni prijedlog trebalo bi provjeriti na refe- 
rendumu. Nakon provedbe referenduma raspisali bi se izbori 
za Ustavotvornu skupštinu, za središnja tijela vlasti i za sve tri 
savezne jedinice. 

Ako do sporazumna rješenja, odnosno do postizanja kon- 
senzusa, ipak ne bi došlo, preostaje, kao jedina mogućnost, 
održavanje međunarodne konferencije o Bosni i Hercegovi- 
ni. Ona bi trebala izraditi model budućega ustroja Bosne i 
Hercegovine. Pravo sudjelovanja na konferenciji trebali bi 
imati pravni sljednici potpisnika Daytonskoga sporazuma. 

Mi podupiremo i tu mogućnost. Pri tomu držimo da bi se 
nakon takve međunarodne konferencije morao provesti refe- 
rendum na kojemu bi se sva tri konstitutivna naroda u Bosni 
i Hercegovini očitovala prihvaćaju li ili ne prihvaćaju ponu- 
đeno rješenje. 


131 


politicka sudbina-kb2 9/26/05 10:32 Page te 


KAZALO 
UVODE osi Sesso esse sh a3 5 
POGLAVLJE I. 
Od Hrvatskoga Kraljevstva do Bosne i Hercegovine _........ 9 
POGLAVLJE II. 
Prijedlozi i inicijative međunarodne zajednice 
i ratni sukob .............00aaaaaaaaaa aa aaa aaa aaa 41 
POGLAVLJE III. 
Provedba Daytonskaga sporazuMta. so iaisaoanogduaa 75 
POGLAVLJE IV. 
Tri koncepta budućega ustroja 
bostiča HGIEEROVINE ooo vata naidoo doii godi aid 99 
POGLAVLJE V. 
Prijedlog ustroja Bosne i Hercegovine 
kao savezne države............aaaaeaaaaaaaa aaa aaa aaa aaa 125 

132 


